
Erai eitaabo lo lo ayinaikinitor eong aibuses ne 
ejaas iwuriar ka, ekale ka, ateker ka naka 
Rozvi, kasodi aiyinakin aibuses koipone 
loitegelikina ne ejaas ipolok luka Afrika, lu 
ipuda lolo oni noi akes acoa kede apirianut, 
tetere kipedori adukun bobo akwap wok na 
minat, Afrika. 

AATENAK 


rai eitaabo loka Ekoc Mandivamba Rukuni lo 

Araut Itunganan Yen ko Afrika loitoduunit 

eipone lo iworounere itunga kere luka Afrika 
akwenyun, aisikwaruun einono kec kosodete 
aitoswam nesi adukunio apolou kede aiteteun. 
Eroko ber eong edumunia eitaabo lo etereuni einer, 
komam edai akiro nuipu titai, kanu alimun nu 
ikamunitos ican luka Afrika. 

Mam awomisio nu inerai kane eraas ebe kanu 
aisijarun bon, konye epolok nukec noi. Edeparitos 
nen, ijaikinete abongonokineta toma aingiseta nu 
ipu nu ikamunitos itunga luka Afrika. 

Kwana ne eteyio eong eitaabo lo ajeni eong ebe 
kotoma akiro nu Aiteteunio naka Afrika, arai bo 
nat Awurio bobo naka Afrika, iteyi kwana oni 
angetakinet na amuton koyapiyei aica. Ebala 
Mandivamba Rukuni ebe ekot oni kere abongor 
toma aliyas wok, kenyakutu iboro ngul lu ejokuka 
ido koroko ibulubula, kasodete aitoswam kes kanu 
apolou ingaren. Eraas nu kotoma oiswamae loka 
akirot naka Afrika na Sankofa (Sanfoka kotoma 
angajep naka Akan akes apolou ebe, “icorakinitai 
oni kere abongor airigaun akirot na einono wok 
tetere ipedori alosit ingaren; tetere ipedori amisiikin 
kanu inyo ido koipone bo ani kiraunor oni itunga 
kwape lu kirai oni kwana.”) 

Ejai eitaabo lo toma loesipokina toma awomisiot 
naka Unhu-Ubuntu-Botho na  ecamunit ebe 
eitunganane kotoma akwap kere erai emoyo lo 
imorikikit. Etunakinit itunga kere kwape idiope, 
kosodi adumun alibunet na kotoma araut 
itunganan yen ko Afrika yen ejai aijen, 


kinumunumei kere, komam kitidisiarit atan naka 
Afrika na aijar. 

Aitolomunio na eitaabo kalo nesi erai toma apak 
na edolit cut naarai kwana kotoma oyisitori, 
enyami itunga luka Afrika adeka na aipal aijar bala 
emamei bobo adumunet ke kwape kwana epolor 
abuwonokin. Inerasi ikwamin luka Rozvi kama 
Rukuni, kosodi erai akirot kec na idelelei ido koruo 
noi. 

Ebuni eitaabo lo araun, kotoma apak na 
esupaana, lo ecamunitai kwape eporoto lo iworoi 
itunga kere luka Afrika abongokin oinono 
katupakin iboro ngul lu ejokuka, kanu apaarasia 
wok. Eteyi eong bala erai na agumaret na sodit na 
emal loka einono (Elose loka Sankofa) loka itunga 
luka Afrika apolou kede aitetus. 

Nu egeete 


am eporoto ka erai nesi ediope bon: karai 

mam oni itunga luka Afrika kibongori toma 
ajenun aijar wok, alibunet na aliyas wok, kasodete 
amisiikin kede ajenun, kede da amina iboro kere lu 
kejaikinete ipolok wok ejarete ikar kede ikar 
imilionin, karai mam oni kijenuni eipone lo 
kepedoriatar ipolok adukun ateker na asipo kolo, 
mam oni kipedori adukun ateker na itetet, naka 
Afrika naka kwana. 

Erai Afrika aibois na eluwolorotor icomio kede 
imabworia araun itunga. Ebe kerai lo eipone lo 
kelominiatar itunga. Aso ne ebalatar itunga luka 
Shona arai imoo luka Bantu ebe Unhu arai Ubuntu 
arai Botho- akes apolou ebe “raut” arai 
‘eitunganane’ - akes apolou ebe kejenete ipolok wok 
sek ebe aijulakin aluwor kama araut ityang toni 
‘ajenun eitunganane’ nesi erai alosikinet na edolere 
amisiikinet. 

Arai amisiikinet nako kuju na etepedorit ipolok 
wok ajenun ebe mam ijo ipedori araun itunganan 
karai emamete ice itunga kede ka ijo. Kotoma 
asubunet wok iroko oni kirai ityang. Abu Edeke 
kitulwo oni kotoma k’ otyang. Akes apolou ebe 
iroko oni kirai ityang, kirucokina oni noi ne ejaas 
isuban ka Edeke. Atyaket adiope bon nesi na ebe 
kisirerengit oni Edeke kwape isuban ke lu 
itegelikina naarai kabu nesi kopedo aijaikin oni 
eipone lo iswamanaret kede ka luce ejok. Arai 
emamei itunganan yen iswamanara kede ka ijo arai 
angolenikin ijo, mam ijo irai itunganan obe. 
Epedorete do ityang ice aite ijo kwape ityang ice: 
irai ijo yen asurup arai yen inyaman. Kowomoom 
eipone lo iteyio ijo engatuny lo ka ais! 

Ewadikai eong eitaabo lo kanu itunga kere luka 
Afrika kede itunga lu elibunitos kotoma Afrika, lu 
ejaiki einono kec akwap kere aijen na epol. Kwape 
nat, eipone lo iswamanarotor itunga kotoma ateker 
alibuni kotoma Afrika. Konye karai da kijaikinit oni 
itunga luka akwap kere amisiikina na naka 
aiswamanar kede ka luce, kwana oni ikulepek 
kikurokinit ajenun ajokis naka aiswamanar, 
kikurokinit aitoswam nesi kanu aitopolo akwap 
kede ateker naka Afrika na itetet. 

Ibore bobo ice yen awomitor eong ebe ejokuna 
eitaabo lo nesi aijaikin itunga luka Afrika ajenun 
ebe etwakiaritos kesi nu ipu noi kotoma aisac 
einono kec. Ejenete kesi ebe ngin einono ece 
ejokuna adepar lokec, iswamai adepar lo wok ko 
oiponesio lu aswam apiyai, konye epedoritos kesi 
ayangaun aipuc, kede eirian kotoma ateker? Mam. 
Ejenete itunga luka Afrika kere ebe kwapin nu 
ebalai ebe ‘epolok adepar’ na wok emamei aipuc 
kama kec. Arai da akwap na epol agogong noi lolo, 
United States nuka America, da atwania aipuc. 
Mam ijo iseseni ne elwana 

Adepar etelevision  awanyun eipone lo 
emoromoroyere apedorosio kede ejie komamei 
apuponoro naka idiinin. 

Ibore ice yen epolor eitaabo lo kotoma oyisitori 
wok erai ebe, ipedori ijo alemar itunganan kotoma 
ocaalo konye mam ijo ilemari ecaalo kotoma 
otunganan loka Afrika kangin! Aso ejenete itunga 
luka Afrika ebe kija oni kede eiswamae lo epedorit 
ayuwarit atekerin: ekal locici kede ekal lo elal. 
Eipone lo eswamaunatar ipolok wok eipone lo ekal 
kede etekerene lo ikalia, ebe ationo adumun 
itunganan yen ajai eipud yen amamei ejautene lo 
aijar, ebe amamei ere arai ekal. Eiswamae lo ekal lo 


elal nesi iriamit akwap naka Afrika kere ido korai 
einono lo ejok adepar luce kere. 

Konye elosete itunga luka Afrika etwakiarete 
eiswamae lo apiriana kwana kosodete atupakin 
eiswamae lo Ilongwau. Mam oni lu Afrika ikoto ebe 
araun Imusugun, konye ikoto oni aiteteun ateker 
wok. 

Arai ejai eiswamae lo ekal lo elal eridakina 
naarai iboro luka akwana, nesi bo do oni itunga 
luka Afrika aipepeun bobo eiswamae lo, aibois na 
aisac nesi, arai bo nat aibwaikin einono ece aibois 
ke. Mere bere eong ketetem ejok: arai kijaatatar ijo 
bala Imusugun kede ‘ekale lo cici’, konye ko mam 
akerianut na ijatatar ijo erai na Imusugun, ate 
mam apugasinei wok eputosi kede ngun nu 
Imusugun, iroko ijo iwanyunit ican lu kos. 

Kejenete kolo ipolok wok sek eroko akiro nuka 
asayans kepona, ebe onace kon, inaci kon nepepe 
kede ka ijo kiraas idiope ipei’. Kejenete ebe onace 
ke ka papa kon erai papa kon, inaci ke ka toto kon 
erai toto kon. Abeit kejenete kesi ebe ainacan kere 
nuka toto kon - kingolik ijo esayans lo aokot - 
eraas nuka toto okon. Aso arai awomisiot kec ebe, 
ko oipone bo ali kipedoro ijo ainyekikin ikoku yen 
kinaci kon ewanyunit ican koraas ijo kede ka 
awurian ke ipei: naarai, inaci kon nesi ijo! Kipedori 
ijo ainyekikin ikoku kon ilwaritoi orotin luka 
etaun? 

Aso ne kepeleuniatar ipolok wok eiswamae loka 
ekal lo elal apotu kesi kiswamautu eipone lo 
ejarere, lo itodolikini toma otunga kere aipuc, 
amina nepepe kede akerianut na ejok ko kale, ko 
kale lo elal kede kotoma ateker kere aimoriarit ngin 
pak kere... Emamei bobo eiswamae ece loka 
Imusugun lo eyuwari nu. 


Akirot na iwongonet na epolor eitaabo lo 
kilomari oni okar luka ilukumin 2 kede akwatat 1 
erai ebe oni itunga luka Afrika, karai da ebalai ebe 
icana oni, irai itunga lu ibarit noi kotoma Akwap 
kere kacut ko oipone lo aijara naka emoyo. Aso 
iboro lu itwakiarit oni kotoma abar naka akwap 
kana, inyangaritai kede abar naka emoyo. Ne 
kwana asaciatar inonosinei ice ikwamin kec 
kongerete aitopol eipone lo erucokinit oni kede 
Edeke, kosodete ameja abar naka akwap arai bo 
nat eiswamae lo emorere abar kede aitopol nuka 
acoa na adamai kec, oni itunga luka Afrika kijeni 
ebe ibore yen epol noi ko otunganan nes ejautene 
wok kede 

Ikwamin wok. Kijeni oni ebe ne esangakina 
awate wok nu aijar epote imoyoi wok aiyatakin 
aijar. 

Konye do nu ican, abar wok da na elosi eleliari, 
naarai itunga lu ipu luka Afrika mam ejenete ebe 
ediini nesi ingarakinit einono aijar. Kosodi bobo ebe 
ediini nesi kijaikini itunga eipone lo aijar kowaitin 
lu ipu — arai kotoma akerianut, arai bo nat kotoma 
adyeketa, arai kiwomoom ijo akiro nuka ateker, 
aijen kere aimoriarit nepepe kede eipone lo itopolo 
ijo aijen. Aso ediini kede einono elibunitos kama 
aibois adiope. Erai einono lo ikamunit eipone lo 
ejariatar itunga, eipone lo ejaatar iponesio kec, inyo 
nu ecamunitai kotoma otalia kwape eipone lo aijar 
kede ka luce, lo aswam, lo awomoom nepepe lo 
aineranar kede ka luce. 

Erai ediini, kwape einono da, lo idulokina toma 
aiyuuneta kede awomisio nu aitumuneta. Nu ipu 
ka kesi emamei eipone lo itogogongoret ajakus kec. 
Abeit, nu ipu ka kesi mam epedorio ‘aingic’: mam 
ijo ipedori ebe aitoswam esayans kanu ajenuna 
abeit arai esabet. Aso erai ediini lo aiyuun iboro lu 


mam ijo ipedori aitogogongoor nu kec. Konye kanu 
ayuun na edukit etau kon iyuunit ijo nu kere. Erai 
aiyuun na nesi irucokinit oni mama ejai Edeke. 
Kotoma kangun kere, mam  ediini - kwape 
arucokinet naka itunga nepepe ka Edeke — epedori 
aijaikin oni lo awomoom kodoco arai bo nat araut 
eipone lo ejokuna lo edukunit ace aswamisinei 
nuka einono. Konye mam ace da: ediini kere, korai 
lo erucokinit itunganan ne ejai Edeke, itolomunit 

Aswamisinei nu ejokuka. Ne egeuna ediini 
ediope ebe nesi bon nesi ediini lo abeit, ebe luce 
idiinin mam ebeit ajaut karai da apedori na ajaut 
nen, inyek akiro kopero. Ne iteere ediini ediope bon 
ebe nesi lo abeit kosodete aicawaarit luce ebe 
esabete, kolomuni arorwa. 

Kanu kere, kejenete itunga luka Afrika ageun 
apengo kosodete aiyunit ebe ejai Edeke lo epol. 
Kosodete itunga luka Afrika ameun apengo aijen 
kede aiyunit ebe ipolok kec kesi erucokinitos kesi 
mama ejai Edeke. 

Nu nesi ibusakinitor aitemitem nuka ediini 
kotoma oitaabo lo: apugan na kolo naka ilongwau, 
igurupun luka isiriamun lu alibunitos kotoma 
Nyakoi kede Kide naka Afrika nepepe kede 
Ikiristayon ekaulo lu apote ko Ngalakimak, nesi 
ejaikini itunga luka Afrika esacete ipolok kec kede 
ediini kec, kogeunete ainap ediini ece lo icorakina. 
Abalasi icorakina lu isisianakinete oni ebe mam ijo 
ipedori aiyunit ipolok kosodi bobo aiyuun Edeke, 
ido korai isiriamut arai ikristayot. Ebalasi idiinin lu 
ebe eipone ediope bon lo erucokini itunga ne ejai 
Edeke nesi aitor ne ejai Yesu Kristo arai Mohamed. 

Erai na aromait na epol noi na _ aponi 
kimusungere, oni itunga luka Afrika, amudiar 
ediini wok, lo ejena kwape aicaset naka einono 
wok, abu kocalaa aiyuun, na sek edik, wok kotoma 


oitunganane wok kwape itunga. Kejenete ido 
kitunitos Iyarabun nepepe ka Imusugun ebe kedit 
acoa naka Afrika, ejai kau kitiriani kede ka na kec. 
Kanu kangun, aponi itunga luka Afrika 
kitingaikinai aseun einono loitetet kede eipone lo 
acoa nepepe ka ediini lo itetet. Erai yen ibore yen 
ican noi - karai da lolo: kitwakia oni, arai kijai 
toma owai lo atwaniar einono wok kwape itunga 
luka Afrika. 

Akoto eong oni bobo kwape itunga luka Afrika 
amisiikin ebe ipoga oni kanu ipolok wok kede abar 
na epol na acoa na edukunete ipolok wok kan wok 
adaun ikar imilionin. Ekot oni acamun ebe kijai oni 
ne lolo kanu ipolok wok. Kosodi da ebe kiminasi 
oni ipolok wok. Kerai kanu kec nesi kijaikina oni 
Edeke ajaut ne lolo. Kipedori oni aite ipolok wok 
kwape arucokinet na eriyoro, akuan kede emoyo, 
mama ejai Edeke kede ka oni. 

Akoto eong atereun ebe, adiope apaarit ebuni 
esayans acamun ebe keraas ipolok luka Afrika lu 
enerasi abeit ageun apengo, ebe ipolok kon, arai 
ngul lu itolomunete ijo toma akwap na, kesi eraasi 
arucokinet ijo kede Edeke. Epatana amisiikin nu, 
karai itupak ijo toto kon kede ka papa kon toni 
luka papa kon kede nuka toto kon kede iwuriak 
kec kere lu etolomunete kesi toma akwap na, kede 
ka ngul lu kolo sek eroko kesi esubuna, kidolokini 
ijo toni ne ejai Edeke. 

Kotoma aiyuun naka Afrika, mam ijo isiomuni 
nu arucokina kede Edeke kotoma  oitaabo. 
Keyuunitos ipolok wok ebe, mam itunganan ice 
abeit aitolomikin ice toma odiini ke arai abuikin ice 
aijulakin aisac ediini kec arai aiyuun naka Edeke. 
Keyuunitos itunga luka Afrika sek ebe ipolok kec 
nesi arai arucokinet mama ejai Edeke, ido kalelete 
kesi ice itunga da ajaut kede eipone ece lo 


— 


agelakina lo arucokina mama Edeke. Fipone lo 
ecamakinit ngin tunganan aiboi kotoma aipuc 
kidunyanara kede idiopediopen. 

Konye do kwana kwape anapakinatar itunga 
luka Afrika idiinin luka aicoreta, ejaas kesi kere 
ebosete kotoma omoyoi, ibore yen epedori bobo 
ayangaun ejie loka akwap kere lo iuniet, arai bo 
nat lo iwongonet, naarai ecamakinitos idiinin lu 
itunga aiar, aikisanar luce lu asurup tetere kesi 
bon esalakinete akwap. 

Kingetakini, abu eong aseu aiwadik eitaabo lo 
naarai ejaas akiro akoto eong alimokin itunga kere 
luka Afrika kotoma obore yen awomit eong ebe erai 
ibore idiope yen epol noi kanu aitogogong ateker 
naka akwana aisikwarun kede aiteteun kowaitin 
luipu luka ateker. Epedori awomisiot na adukun, 
kotoma otunga kere luka Afrika, eiteteune kotoma 
akiro nuka politks kede eiswamae loka ipatei, 
apugan, aipuc, ayuwara, abar,  akerianut, 

' agwelanar, aisisia nepepe kede einono. Awomit 
eong ebe epedori aitetem kanu inyo iyatakinitotor 
itunga atiakatiaka kede ateker aibiror. Epedori 
bobo awomisiot na aingarakin oni ajenun eipone lo 
itikokinet aibos na kede eipone lo ipedoria oni 
adukun bobo akwap wok naka Afrika na minat. 


Esuula 1 


Etelepat loka Shona 


wurunitai eong okaru luka 1950 kwape etelepat 

loka Afrika loka Shona, kotoma o Distrikt loka 
Bikita ko Zimbabwe. Ika iwuriak kere araas lu 
etutworitai aswam naka adekis kwape inasin. Ne 
awurunere eong, adaunitos kesi aiyengun kotoma 
aswam na adekis kogearitos aisubus ebisines lo 
adit. Aso keraasi kesi lu ajarete ko mam ebaritos 
noi, konye bobo da ko mam icanas noi. Araas 
iwuriak ka Ikristayon kede imeeban luka ekanisa 
loka Dutch Reformed Church, lo da ejul ekiror ke 
ebe Reformed Church ko Zimbabwe. Keraas bobo 
iwuriak ka lu eyuunitos kotoma oinono loka Afrika 
nepepe kede ka ekal lo elal/itojaaritai. 

Abu eong kwape atumunan, kawanyunite iboro 
lu epu. Kwape nat, karai da arai eong ikoku abu 
eong amisiiki ebe ebalai oni itunga luka Afrika ebe 
kijai kau, konye kajaas oni kede einono lo apol noi. 
Kotoma awaragasia nu itatamio ateker ka, ateker 
naka Rozvi kotoma ogurupu loka Shona, abu eong 
kesisiau ebe epol abar kotoma oyistori loka Afrika 
lo itatamio kede aituk ageun otunga idiope toni lu 
itaiati kec. Itodunitos awaragasia nu aswamisinei 
nu kos nuka ipolok ka luka kolo. 

Awomit eong ebe ibore yen epol kakere yen 
iswamaunit ateker ka, nesi aswam kede agogong 
aitolomun Akwap Napolon nako Zimbabwe, na da 
anyaritai Monomotapa. Ewomitai ebe abu akwap 
na kodau ikar lu adeparitos akwat akany kapei 
ageun okaru 900 toni 1600, apotu bobo itunga 


luka ateker naka Rozvi kojiyot noi aitekerar 
ilongwau luka Portuguese anyoun atutubet kec 
kokaru luka 1600. Abu do ateker na kosalaki 
ipugai atutubet na toni okar luka 1800, ne do 
ekamaratar ajiok luka Ndebele ameun ko 
ngakakimak-too naka akwap kec. 

Kotoma apak na ajaar apugan abu eiswamae 
loka Monomotapa konyanyari kotoma aibois na 
epugat nesi toni ayangar atutubet nako Zimbabwe, 
atutubena nuka Mozambique, South Afrika ka 
Botswana. Adukit nesi eibuga ke eiduny kede 
Zimbabwe Napolon aibois na Masvingo ko 
ngalakimak-kide nako Zimbabwe. Abu do na 
kitarau eiswamae lo lo agelakina lo imorikikinit 
ediini kede akiro nuka politks toni do ngin 
eiswamae loka apugan arai lo eteorit toma oinono 
loka Afrika kede nu akotosi ipolok. Bobo da abu 
eiswamae lo kingarak apolou naka ateker kede 
akerianut naka  itunga ke,  koyangaunite 
aiswamanar kede Iyarabun luka Nyakoi naka 
Afrika kede ka Middle East, nepepe ka itunga luka 
China ko Kide. 

Ne do keponiatar lu angicete akwap ko Bulaya 
apotu kesi kodumutu iboro lu epu lu etodunitos 
eipone lo kejaar eiswamae loka eibuga kalo, 
eiswamae lo ajokuna, abu do koyangak Imusugun 
ikaru lu adeparitos 50 acamun ebe kerai itunga 
luka Afrika kesi kedukete eibuga lo etegelikina 
kwape ka lo! Kesiomete lem kesi ebe, acobeu kwape 
kana mam arai naka Afrika arai einono loka Shona, 
kowomitos kesi ebe acepak kerai Iyarabun arai 
Ilugai lu abwotunete Afrika kesi kedukete. Nu 
ajokus lolo, akwap kere ejeni ebe kerai acoa naka 
itunga luka Afrika luka Shona. Kosodi bobo kerai 
acoa na kede eiswamae lo lo apol noi kwape nat 

inonosinei luce da lu akwapisinei, kwape nat loka 
itunga luka Incas luko Latin America. 

Ejaas ijenuneta lu ipu lu itodunitos ebe 
Zimbabwe Napolon kerai na acobe noi kotoma 
oiswamae kec loka ediini, apolou naka akerianut, 
toni aipuc kede abar, nepepe ka eipone lo ikeyara 
lo einono kitoritete toma aboliasio nepepe ka aibit 
iboro. 

Ilolo ejenas nuka ekepe loka amor naka itunga 
luka Shona na ejena kotoma akwap kere. Ikar lu 
adepasi akaisauni lu atuboros elimilimitai itunga 
luipu luka Zimbabwe kwape lu ekepete noi amor 
kotoma akwap kere. Mam na erai akangas: erai 
aikep amor aswam naka itunga kalu na idulokina 
aokot kec toma oinono kede eyistori kec da, eroko 
imusugun kepona ne. 

Kwape aitetemet, ne keponiatar ilongwau luko 
Bulaya aingic eibuga loka Zimbabwe Napolon, 
kepotu kodumutu amor akany kapei nu esubunitos 
Akweny naka Zimbabwe ebwoyi ikesesei eiduny 
kede etepelo arai aiboisio nu etukumunokinere. 
Erai Akweny naka Zimbabwe na ejaas apedorosio 
nu ikwamin kosodete amor nu aikeses kwape 
atutubet naka etepelo, kowoj adepar etunganan lo 
ebwoi. Eraas iboro lu abar lu lu edeparitos ikar 
1000 emojongitos. 

Kanu epolor agogong naka eiswamae kalo, 
edumunio itogoi luipu lu itupusitai kede akepeta 
nu kotoma akwap naka ngalakimak naka Afrika, 
toni Mozambique kede South Afrika. Abuwa na 
edumakinio iboro lu itupusitere nu kesi ejaas Ocor 
loka Limpopo, ne adumunio okaru 1932 kotoma 
aro naka Mapungubwe ko South Afrika. Erai na 
aibois na erucokinitai kede acoa naka Zimbabwe 
Napolon nepepe kede abituneta nu elaete, amosing 
na edukunitai kede esaabu, kere edumakinio ne. 

Ewomitai ebe kebu Mapungubwe kodol otekit ke lo 
apolou toma okaru luka elukumit ediope kede 
akwat auni. 

Ibore bobo ice yen esekunit ateker naka Rozvi 
kotoma oipugae nesi eipugae loka demokrasi, lo 
ejai einer kede ainerun toma, apuponor kede 
abeyanakin naka ayayitok apugan kotoma 
ainapaara. Kotoma ateker kec ayayiton nesi epol 
amin itunga lu eyayit nes kede aitolomuun iboro lu 
itopoloete itunga kec. 

Kotoma okar luipu lu atuboros kesisiau eong 
ebe etapit noi itunga luka Afrika ajaut kede 
awaragasia nu apolok nu itatamete eyistori kec. 
Mam epoget lo esalakinit bobo ne ejaas itunga luka 
Shona. Kepotu atekerin da ace kitolomutu iponesio 
lu egelegela luka acoa naka itunga luka Afrika. 
Kanu eraar Afrika akwap na emojongit ka kere, 
ibusakinit atumunak luka Afrika aseun araun lu 
isisiaete nu ikamunitos nuka kolo. Kotoma oipone 
kalo ipedori oni angicun acoasinei ace nu 
kitopolooto itunga luka Afrika akwap kec ikar ngul 
imilionion kede adepar. 

Konye eong kwape etunganan lo adit, mam 
kabu esisiau nu ko oyistori bon, abu eong da 
ketoswam akonye ka asesenia. Kwape nat, naarai 
keraas iwuriak ka ikristayon kilosenenei iso 
Okanisa. Konye kejaas ngun da, mam itunga 
kotoma atutubet kosi lu epu alosenenete okanisa 
lo. Eyuunitos kesi ediini lo einono loka ipolok. 
Kerai na akirosit na apol noi kotoma okal ka. Arai 
bala atemar ebe mam ijo ipedori araut 

Itunganan yen kapaarasia nu, kosiomite ido 
kojai ejok kotoma akerianut arai iroko ijo iyuunit 
nuka ipolok. Aibois ke, arai awomisiot ebe arai 
ikoto ijo aijar ne ejokuna na aibar kotoma akwap 
kana ekoto ijo aijulakin toma odiini loka 

Ikristasyon kosodi alosit asioman osomero loka 
Imusugun aisisia nu ikamunitos Edeke kitorite 
toma Obaibuli kosodi aisisia nuka aijar kitoswamai 
angajep na longwau. Aso keteyi eong eipone lo 
ajaatatar iwuriak ka  ejok  nepepe kede 
isisianakinak naarai abisete kwi Amusugun ido 
kosiomitos osomeroi luka Imusugun. 

Konye abu eong kasesen ebe ketiono aijar 
adepar nen. Eteyi eong ebe kejaasi itunga lu arokok 
koraasi imeeban luka Ekanisa, kosodi kejaas lu 
ajokuka kede lu arokok ateker kosi da, lu 
eyuunitos ediini loka ipolok. Abu eong ekaulo 
kasesen aijar naka papa ka kede ejautene ke. Abu 
eong kawumok ebe kanu inyo araar nesi, papa ka, 
etunganan lo ayongitai noi ido komina ipajan kede 
ipapero ke noi. Arai bo naarai kerai nesi 
Ekristayot? Konye mere ngun, ajokuna nesi naarai 
kerai nesi etunganan loka Afrika obe; kara ida erai 
nesi ekristayot, alibunit obe kotoma oiswamae loka 
Unhu-Buntu-Botho. 

Ibore bobo ice yen abu eong kawanyu kede 
awumokin nesi yen ebe toma okanis ne ilosenenei 
eong kede iwuriak ka ailipenen, apiaka akiro tai. 
Eyitunit eong ebe ne ilosio iso ailip acepak, keraasi 
elipak itomon arai akais aarei kotoma okanisa. 
Ationo noi aipup nu edumai ekimat. Akiro kere nu 
edumai epasita asubitos bala kerai nu ekamunitos 
akwap na alwanan amairon bala 10 adepar. Inyo 
elosikinit nesi aiduma? Amamei ibore idiope da yen 
ekamunit eong. Aso ajeni do eong ebe apianus bon 
apol. 

Konye kejaas ngun da, kejai Ekanis ece, lo 
alosenenei papa ka lo didi. Amaikitai Zionist 
Christian Church (ZCC) kotoma ke ajokuka akiro 
nuka ailip. Kanu kangun, eong kede ipapero ka 
ilipi kotoma okanisa kalo, ne elipere kotoma osawa 

ediope toni ediope kede atutubet - kojaas itaon 
okanisa je loka ZCC. Lailo kidumuni ijo itunga 
elipak 200 - 300, kere kowoete, kibinaete ido 
kituritos kede aima Edeke apaaran kere. Kotoma 
okanisa lo elipete itunga cut kotoma oipone lo 
elipere kotoma odiini loka ipolok luka Afrika kanu 
arucokina mama ejai Edeke, konye do kesi 
eswamaete nu kitoritos ne ejai Yesu Kristo aibois 
na ipolok kec. Apotu kesi kolototo aitukumunokin 
ediini loka Imusugun konye kepotu koyangasi kede 
ka kesi eipone lo ailip naka ipolok na einono kec. 
Abu eong kawany ebe kepol ekanisa lo noi, kejaas 
kede imeeban ilukumin. Keyunakina nesi noi ne 
ejaas itunga kacut ngul lu ican. Aso abu do eong 
kwape atumunan kengitanakin noi nu ikamunitos 
ediini. 

Abu bobo eong kwape atumunan kengitanakin 
noi nu ekamunitos angajep. Abu angajep na 
longwau naka Imusugun koraun do angajep na 
isisianakinere, angajep na kalu esiomitos lu 
‘etocoun’. Arai do eong aijen ebe kore inera iso 
angajep na wurunet Shona _ kasodete aikut 
Amusugun kotoma osomero. Mam acamakinitai iso 
einer angajep na wurunet kotoma osomero. 

Abu eong da kajenu ebe kerai aisisia ibore yen 
ketolomuni angarun einono loka Afrika kosodete 
aisisiaun aijar kotoma oinono loka Imusugun. 
Etoswamao isomeroi kanu aikisara einono wok 
kotoma aisisianakin ebe einono loka Imusugun 
nesi aijar “naitetet ido kopol Ka kere. Ilolo da, 
atumunak imilionin lu inerasi angajep naka Afrika 
kesi icorakinitai aisac eiswamae loka einono kec 
kosodete alosit osomeroi aisisiaun aijar naitetet. 
Aso kanen, ageun erai ikoku ikar ikany 
koremokinete osomero lo nasari, kogeuni ikoku 
ngin ailolitoi kiding nu elimokino nesi kore kede nu 

inerasi imwalimun kotoma osomero, kede nu iteyi 
akongu kede akit aipup. 

Ewadikai eong eitaabo lo, kajeni kotau ka ebe 
aroko eong da adakit ailolitoi na kede ka eong. 
Mam eong abala ebe eroko nu isisia oni kotoma 
osomero, naarai mam eari acoa naka Afrika! Ejai 
acoa na isisia oni na ingarakinit oni, konye 
enyunget lo ejai kiding acoasinei nu aarei nesi 
erono. Aibois na oni aisisiaun ebe ekot oni aseun 
iboro lu ajokak kotoma acoa naka akwapisinei nu 
kere, kasodete aitoswam nesi adukunio einono wok 
esipo, kisisianakino oni ebe einono wok nesi ‘ejai 
kau’ ebe einono bon loka Imusugun nesi aijar naka 
kokaru kalu. 

Ne eyata eong apoloor kasodi eong alosit 
atutuben nu ipu nuka akwap, nesi eyatakini eong 
da ajenuni ebe kejai ibore yen arono noi kotoma 
oipone lu ejaikinere eong angajep na longwau kede 
ediini lo etingaikino eong. Abu eong kapolou karai 
etunganan lo eyuunit ebe einono kede atagooro ka 
nuka Afrika mam kejaas ejok ebe da ican lu ipu 
eyangaunit ajaut odiini kede oinono loka Afrika! 
Ijeni ijo ebe kipolou ijo kede awomisiot kwape 
kangin, erai do ijo awomit ebe nu ejai aswam nes 
aisac nu ijo araut Etunganan loka Afrika’ kosodi 
anapakin iboro kere luka Imusugun. 

Abu bobo eong kajenu ebe aiboisio nu abu eong 
kepejonok, araas nu kolo kikamaritos Imusugun 
ikar 200-300 kwape ka oni da kane Afrika, konye 
bala ajai eipone lo apedoritotor kesi aitiji ‘engasit 
loka Imusugun’ kotoma oipone lo ajokuna. Kwape 
nat, apotu ice itunga luka Asia kojenutu aitiak 
einono loka Imusugun kede etekinoloji loka 
Imusugun. Kanu angun, kwape aitetemet, apotu 
itunga luko Japan kiliputu acoa kede etekinoloji 
loka Imusugun kosodete aijulakin nesi toma oinono 

kec, komam atwaniar ediini arai einono kec lu 
wurunet. Kotoma abeit, apotu kesi kikopiyata kede 
apirianut na apol noi ko Musugun, ebe abu do 
einono kede ediini kec kingarak  aitojiokiyar 
etekinologiya lo longwau. Kwape nat, kotoma odiini 
kede oinono loka itunga luko Japan, ngin ibore yen 
iswamai itunganan ebeit nesi aiyatakin ajokus ke. 
Itoswamaete kesi eiswamae lo kotoma otekinoloji lo 
edumununete kesi kama Imusugun. Kotoma 
oipone kalo itolomunete kesi ibore yen do ejok 
adepar. 

Abu bobo eong kawany ebe eong kwape 
etunganan loka Afrika lo arai epiriot, arai lo atatayi 
iboro mam ajaas kede aikeunit akou aikopiya acoa 
na longwau kwape epedoritotor itunga luka Asia, lu 
epedoritos aikopun acoa kede apirianut ayangaun 
ore, aitolomikin toma oinono loka itunga ka. Ejai 
iso eyala lo ebala ebe, karai elot etunganan loka 
Asia Bulaya, ‘ilipunete’ kesi acoa kede etekinoloji lo 
ajokan ka kere, kobongorete bukec Asia, 
aitolominikin nesi toma oinono kec adepar 
Imusugun ikulepek. Ijuka ijo epiriot loka Afrika 
kwape nat eong, ibore yen ajokan yen elipuni eong 
kangina eraun iponesio lu ainyam naka Imusugun! 
Adau do eong ajenun ebe, kwape etunganan loka 
Afrika lo adumunit asioman na epol noi kede acoa 
naka okinga naka Afrika, mam eong apedorit 
aijulakin acoa ngin kanu aitaraun na ingarakini 
itunga ka luka ore. 

Arai kirereo oni itunga luko Japan ejok, 
iwanyuni oni ebe kepotu kesi ikaru 150 lu 
atuboros, kogeutu ailipunun kede apirianut acoa 
naka Imusugun. Arai na apak na ageuniatar 
Imusugun abunere aicolong Afrika kere. Apotu 
itunga luko Japan koyangautu acoa naka 
Imusugun toma osomeroi kec kede ocuuman lu 

etatai, konye kijulitos acoa ngin toma angajep kec 
naka Japanese tetere kesi epedorete aisisianakin 
idwe kec acoa na kotoma angajepkec na wurunet. 
Apotu itunga luko China da iswamautu kwape 
kwangin. Kanu kangun ngin ikoku yen ko Japan 
kede yen ko China esisia acoa na abunit kotoma 
akwap ace kotoma angajep ke na wurunet. 

Konye eong kwape etunganan loka Afrika ajeni 
eong ebe apedorit eong arucokina kede itunga ke 
kotoma oboro ice kotoma angajep na wurunet. Arai 
akoto aidulokin einer nu ikamunitos etekinoloji, 
kwape aitetemet, mam eong apedori aitoswam 
angajep ka cut. Kwape eraar etekinoloji ibore yen 
epol noi apakio nu, akes apolou ebe angajep na 
itolosere nuke nes erai angajep na ejai apedor kede 
agogong. Kotoma okar akwat adis lu atuboros 
keraas angajepesinei nu Amusugun, Apalasa, 
German kede naka Japanese. Kwape ipuwatar 
itunga luka o China lu inerasi angajep naka China 
kotoma akwap, abu do akerianut nako China 
kopoloor noi kotoma okaru idis lu atuboros, iteyi do 
ebe angajep naka Mandarin nesi kotoma oingaren 
ebuni araun angajep na apedor kede agogong. 
Kotoma Afrika, kwape ka akwapisinei nuipu 
kotoma akwap, Amusugun - angajep naka 
akerianut naka Imusugun - nesi erai angajep naka 
apedor kede agogong. Itunga lu ipu lu mam 
epedoritos aibit angajep na emamei eipone lo 
ikewunatar eporoto kec kotoma akiro nuka politiks, 
sayans, etekinoloji kede ediini. 

Apak edit na atubor, kinera eong kede opapero 
ka loko Ghana, Ekoc Kwesi Prah, ediope kotoma 
otunga luka Afrika lu eraas ipiriotin kotoma 
angajepesinei nuka akwap lolo. Ebala nesi 
alimokoni eong ebe emamei ateker na epedori 
apoloor kitoswamai angajep na longwau. Emamei 

ateker na iswamaunit nu. Karai ka akwapisinei nu 
cicik kwape nat, Iceland, nu apoloros kotoma 
akerianut iswamunitos nu naarai isisianakinio 
itunga ke kotoma angajep na wurunet. Aso 
atumunak kere inerasi angajep kec na wurunet 
kore, kotoma osomero kede kotoma oyunivasiti. 
Akes apolou ebe isisiaunete kesi aijul acoa kede 
apirianut naka okinga kotoma oipone kede oinono 
kec. Nu ebeit oni itunga luka Afrika aisisiaun kanu 
nes nu ebe ekot oni adumun eipone lo ijulakinet 
acoa kere na ebuni kokinga naka einono wok toma 
angajepesinei adiope arai nuipu nuka Afrika nu 
epedoritos itunga lu ipu luka Afrika aitoswam kede 
amisiikin. Ekot oni aiyatakin toma acoa wok ajokus 
kede apirianut na aijulakin acoasinei nuce toma 
angajepesinei nuka Afrika, ne mam oni kiswama 
nu mam nu epedoros. 

Abu bobo opaperoka Kwesi kamorata kede ka 
eong eyala kec lo kolo lo Ghana lo etoduunit 
agogong naka ediin kede naka angajep. Naarai 
kiridakinitai oni noi kitoswamaete angajep kede 
ediini, iyengarit do oni itunganan yen musugut 
bala idunyasi kede Lokasuban adepar oni itunga 
luka Afrika aimoriarit: iyuunit oni ebe emusugut 
nesi kebu koyinu oni Edeke. Aso ebala eyala ebe, 
apaarit na Esabiiti karai iliso ijo ailip kosodi ijo 
airiiamun kede emusugut korot, edolit ijo do 
abongor ore naarai iramakinos kede Edeke elope 
orot! 

Awuta eong aidany akiro nu naarai akoto eong 
oni ajenun ebe oni itunga luka Afrika ekot aiyuunit 
ipolok woklu da irucokinitos oni mama ejai Edeke. 
Mam kesi akotosi ice itunganan bobo arucokin kes 
ne ejai Edeke. Kanu kangun, mam ekotoi oni 
awomoom ebe ‘disiak’ oni kijai kau, kacut kotoma 
akiro nuka ajenanar kede Edeke. Kejenete ipolok 

wok Edeke eroko Imusugun kepona aicak alupok 
nuka Afrika! 

Nolo, itunga luka Afrika kede luce luisiarakina 
akwapisiinei konye kolibunitos kotoma Afrika, 
igurokina tai kotoma awomisiot naka ediini kede 
nu emoyo. Mam eong abuni einer nu noi kotoma 
oitaabo lo. Kotoma awurianut, kejaas ngun da, erai 
apolou naka emoyo na idulokina oni amisiikin wok 
aruconokina kede ka luce tunga, eidiopene kotoma 
asubunet naka Edeke, agogong na ejai aiboisio kere 
na imorikikinit akwap kere. Erai ediini, kotoma 
oipone ece, eipone lo aiyuun, acaminit ikisila kede 
ainumunum kede aitukumunokin Edeke. Ka kere, 
kanu kangun, erai ejautene loka emoyo eipone lo 
ewanyunitor itunganan ilope aijar ke kosodi do 
ediini aitolomuun aswamisinei nu ikamunitos 
aiyuun ngin kotoma ogurupu. Ejautene loka emoyo 
nesi imorikikinit kere; ediini elemanari ice awai — 
ejenunet kalu iyunitos. 

Kanu inyo awutar eong noi einer akiro nu? Erai 
eitaabo lokanu aiyuun ilope bon kede ajaut kede ka 
ejenunet loka araut itunga luka Afrika. Eipone lo 
kwana itwakiara oni einono wok kede ijenuneta 
luka atekerin wok, nesi do kwana irimaa oni 
okanisan lu iponesio lu egelegela amoot ejenunet. 
Ate kerek, kirai oni itunga lu edulokina ejautene lo 
emoyo lo etoduuna kotoma oiswamae loka Unhu- 
Ubuntu-Botho. Ne kwana itwakiara oni arucokinet 
na, kawomoomete do ebe ekanisa nes abongokinet. 
Kawomoomata bobo ber. 

Karai da ageunit eong aingitanar karai 
atumunan loka Shona, erai do kwana apoloor eong 
kwape eswaman epiriot kotoma aswam ka nesi 
ajenuna eong ebe adyakarit eong noi aicawaarit 
einono kede ediini ka. Abu do ajenunet na kobu ne 
ajai eong kede awumokinet na apol noi, naarai arai 

ber eong lo eyuunit toni apak na, ebe ediini kede 
einono ka kwape etunganan loka Afrika, ejai ‘kau’ 
kacut kirwanar kede ngol loka Imusugun. Ne do 
ageuna eong amisiikin abanganut ka, kadaunite 
eong aiwadik itaabon lu ipu kede isiometa ice lu 
epu, kotoma do abanganut na! Karai eong epiriot lo 
eturitai kotoma akwap kere kwape lo ajeni nu ipu 
ku owaitin iuni: ayuwara naka inyamat kotoma 
Afrika, akerianut na aicokicok akipi aiboisio nu edit 
edou kotoma Afrika, kede akiro nuka ajaut kede 
alupok. Ne adaunia eong araun eisisianakinan 
kotoma Oyunivasiti loka Zimbabwe ageun 1980, 
aponi eong kejaikin adoketait naka araun ekoc 
kobe. Kotoma okaru lo atupakini, abu e President 
Robert Mugabe kaseku eong apolokin eicolong 
kanu aingic Napolon naka Iponesio luka Ajaut kede 
Alupok kotoma akwap kosi. Abu eong kageu korai 
ber aswam na apak edit, na abu eong kadau 
kotoma olapio 14, keyuunite cut ebe eraas akiro nu 
ejautene loka ajaut kede alupok naka akwap nu 
erono, naarai alimokinit eong aisiom ka Imusugun 
kwangin. Eyuunit eong cut ebe ekot iso aijulakin 
eipone lo ajaut kede alupok kwape iswamatar 
Imusugun, itunga ajaut kede apamitin kede 
ibaluwan lu ajaut alupok ngun. Eyuunit eong ebe 
eipone lo kolo lo ajaut kede alupok kwape kebalatar 
ipolok mam bobo eswamai. 

Kotoma olapio ikany kapei lu eswama eong nu 
alupok abu eong kajenu eipone lo aroniar 
awomoom ka! Ne adauna eong aswam na, abu eong 
kepejokinite idistriktan 44 kotoma 56 luko 
Zimbabwe. Ido kotoma ngin distrikt abu eong 
kenerata kede itunga lu agelegela igurupun luka 
akoriok, lu apolok kede kalu didik, akoriok lu 
musugun kede ngul lu eriokok, lu akorakinit 
apugan alupok, angor kede ikiliok. Angetakini eong 

abu eong kawumok eipone lo ekimingingar eong 
kanu ikamunitos itunga ka kede einono ka. 

Nu awumokin ka kere nes nu ebe toni kwana 
aroko eong keyuunit ebe kerai einono loka Afrika 
kede aiyununeta ke kere iboro luka kolo sek lu 
mam ingarakinete lolo. Abu eong kawumok ajenun 
ebe eroko iboro lu ejarete noi, kede da ebe itunga lu 
ipu luka Afrika kacut toma ocaaloi eroko iyuunitos 
noi nu eingarenone lo kolo naarai lo ka kwana lo 
aseo abu kimojumojun. 

Ice ibore boboyen kobu awumok eong arai ebe 
kadau eong einer kede itunga nepepe ka iriongeta 
luka atekerin ka angor nu ajaas oriengeta loka 
otaunin, ne lem awomitor eong ebe eiswamae loka 
ipolok mam apodokinitos nuka ayongit angor, ebe 
einono loka Afrika mam apodokinit angor, nu eirian 
kede edemokrasi. Abu eong kawumok noi ebe 
ikiliok, angor, nepepe kede atumunak kere lu ajaas 
ocaaloi akotosi eingarenikine lo kolo karaida ejaas 
aibucanareta, naarai kejaikinit kesi eiswamae lo 
abeit, mere kwape kalo ‘apaarasia nu’ lo apugan 
na okau kede iboro lu igangit apugan lu mam 
ingarakinitos itunganan yen kokau. 

Ne nesi kajenuna eong ebe ageun ne araar eong 
atumunan loka Shona toni eong apoloor araun 
epiriot lo itumunat loka Afrika, kerumit eong 
eiswamae kede acoa naka Imusugun, ebe mam 
bobo eong ajokus kanu aigang akwap ka. Apotu 
akiro nu kanyamata eong etau noi. Erumitos eong 
ileic noi, awomit eong do da ebe adoketait na araut 
ekoc na ejaikino eong ilapio 18 lu atuboros kerai 
eciwani arai ebicupuli. 

Erumitos eong ileic noi ariengun ebe eong lo 
ayongitai ebe asiomit noi, ayongitai kotoma ateker 
ka kere kede kotoma akwap kere, lo ewadikat 
itaabon ngul kere etiya nen, lu ajokuka noi, konye 

kibiroro awomoom. Toni kwana ajai eong toma 
awomisiot na itumudukat na mam engarakini 
akwap ka na. 

Abu aswam na kitogogongo eipud ka lo lem 
adun apak epol. Erai ebe, na sodit, erai einono loka 
Afrika lo itelekarit inonosio luce lu ipu lu 
awanyunit eong kotoma akwap. Kosodi da 
eiswamae loka Unhu-Ubuntu-Botho, kede eipone lo 
eswamaunutotor ipolok ejautene lo ekale kede 
ateker, arai ediope kalu agogong ido kosipo kotoma 
oitunganane. 

Kotoma awurianut, keponi kedukun ateker 
naka Afrika adaun ikar akwat lu ipu, tetere erai lo 
ejaikina bon kotoma oboro luipu kocaaloi kede 
kakwap kere ka airiamunit. Akes apolou ebe akiro 
kere kede ingungeta kedaununio aipur kotoma 
okale kede ateker. Kanu kangun, akiro kere nu 
ateker kwape nat ediini, aisisia, politiks kede 
eipugae, aipuc kede aipur ingungeta, kere 
kedununo kotoma ber kokale kosodi do kotoma 
ateker. Kedaun kesi asesen ber kotoma adoketa nu 
nesi konye kewomoomoere nu apugan kede 
adoketa ace nuko kuju. 

Aso ageun okar 1993 toni 1994 abu eong 
kajenu ebe aibos naka ateker naka Afrika, nesi 
epedori aiwopiar ne ejai aibos naka ekale kede 
ateker kotoma oiswamae lo kolo enyekikinitor 
einono lo ipolok oni ikar ngul ipu noi. 

Kwape aitetemet, ilolo kilot ijo atekerin nuka 
Afrika nu ocaaloi, idumuni ijo ikokiok lu emamei 
ejautene lo aijar, emameete ireria arai ikalia lu 
idarete kesi. Idumuni ijo ebe ice ka kesi idarete 
itunga kede iriongeta luka ojokotau, iriongeta luka 
apugan, arai idarete iwuriak lu apotu do ikulepek 
koyunakinos aidar idwe ngul bala luka papa kec 

kede nuka toto kec. Ka kere, idarete kesi iriongeta 
lu mam esipokina. 

Abu do eong kengitakin ebe: kotoma oipone bo 
ali kedukuniotor ipolok wok eiswamae loka ekal lo 
elal kotoma okaru akwat, lo amamiatar idwe arai 
bo nat ipolok, imojongai lu ajai eipud, eiswamae do 
lo abu - kotoma okaru akais auni bon - lo abu do 
kibiror erono kwana? Arai bo nat ESILIM nesi 
ayangauni nu arai bo kerai adek da na alope na 
edopi ibore yen atwanit sek, egura lo ekale lo 
elal/lo itoojaritai? 

Idelelei abongokinet: erai naarai ikaru akwatat 
kede adepar lu atuboros, apotu itunga luka Afrika 
kogeutu aila ipolok kec kogeete atupakin akiro 
nuka Imusugun nu ‘ekal locici’, lo ejai ebit kede 
aigwagwaara bonik. 

Kotoma abeit, abu ibore yen kanyam eong etau 
noi, toni adiope apaarit — olap Loiuniet 2006 — abu 
eong kanyunyurikin! Eboyei eong ooteeri ediope ko 
Bulawayo kotoma Zimbabwe, edarite airiamun na 
abeit aitatam akiro nuepu nuikamunitos atekerin 
nuka Afrika. Kakweny eong tipuruc, abu eong 
kadum apapula na iyemuto irupunitai kwap naka 
ekek loka agoola ka. Alem eong apapula na, abu 
eong karasak awanyun aputo na esunyurikini eong 
noi. Ajai apapula na kotoma oingaren. Arai aput na 
ajai okalai — kitodunite emusugut lo arai apolon 
eicolong erionget ediope loka ojokotau loka akwap 
kere, iboyei kotma oicolong kolokunitos ikiliok kede 
angor bala akany kapei iboyete kesi da kotoma 
oicolongo kec kodakitos ngin diope ka kesi ikoki. 
Arai eyemut ebe etudonitos itunga luka Afrika lu 
aiyalama kec mama ejai erionget loka akwap loko 
ojokotau lo ingarakinit kesi aidar ikokiok lu. Ibore 
yen kabu esunyurik eong noi erai ebe, ipolok ka, 
adaun ikaru lu epu noi, apotu kodukutu eipone lo 

ayuwarit ikokiok kwape kalu da arai ikoni ecanit ai, 
ti emamei ikoku arai ikoki yen ejai eipud 
ailipilipitoi. Karai da kotoma ocan, kemorete 
ikokiok iboro lu ajaas kere kede iinacan ke ainacan 
kec nuka ekal lo elal. Kwana, kwap naka ikaru 
akais auni, ijai oni itunga luka Afrika ojautene lo 
ekot emusugut aporun ko Bulaya aigang oni aidar 
ikokiok wok! Arai do na ebe aibois na alosit ingaren 
kede eiswamae loka Imusugun, elosi do einono 
ebongori kau ikar akwat lu ilapara! 

Iroko eong kijaas kede aputo na. Adakit eong 
nes kede ka eong kwape aisituunet na ariengun na 
tetere kipedori amorun kede itunga ka luka Afrika. 

Kingolek ijo ican lu angimingim Afrika, ipedori 
ijo atemar ebe nu kolo ketakanunete ameun apakio 
nu epugatere akwap wok ikar akwatat ka adepar, 
eroko nu iswamas aitobos eiswamae loka ikalia 
kede atekerin aisimik kesi iponesio lu ingarakinet 
bonik kede akiro nu esinapanakino kotoma okalia, 
ikalia lo alalak kede atekerin. Arai ekal, ekal lo elal 
kede ateker iboro iuni lu edaret kojokan einono, 
aisisia, ediini, aipur ingungeta, aidyek imusaagon, 
aiku acoa kede aimor kede ka luce, nuka politiks, 
eipugae bonik — nu kere ajaas toma oiswamae loka 
iboro lu iuni. 

Ilolo, ebiroros iboro ngul iuni kotoma ne 
ebakare ebe adukun atekerin kotoma oiswamae 
loka Imusugun. Akwapin nu edukunitai nu itetiak 
— kere ejaatatar kere ikorion lu egirunete Imusugun 
- emamiatar kede awomisiot na ajaut kede ikalia lu 
esipos. Kotoma abeit, erono noi aiboisio ace nuka 
Afrika, ekotosi erionok da lu Afrika ebe kwape 
kwangin. Ejenete kesi ebe karai emamei ijo ekal lo 
elal lo esipo, amamuun ateker na egogong, kane do 
emamuunos itunga 

Lu esiposi kotoma angajep arai kotoma otale lu 
ipu lu epote aingitanar nu elosete erono kotoma 
apugan naka okiding! 

Ne ibirorotor ikalia kede atekerin aswam 
kotoma akwapin nuka Imusugun, kijaari apugan 
aswamisio kec kere. Kanu kangun idumuni ijo ebe 
apugasinei nuka Imusugun kesi epodokinitos 
aitodolinikin nu lem kerai ti ekal arai ateker kanu 
itunganan, ekal kede ateker. Konye emamiatar 
Afrika kede apiyai nu adukun kangol caalo itesenin 
luka polis kede adyeketa. Ican lu Afrika epedoros 
bon arai kedukun bobo ekal, ekal lo elal, kede 
ateker kede aiteteun eiswamae loka Unhu-Ubuntu- 
Botho kotoma ogurupun kere. Nen bon, nesi konyet 
bobo, epedorere aitiji nuka etengei kede enyame lo 
kede adekasinei kere nuka lolo. Erai do aswam 
naka apugan naka okiding na ayangaun iriongeta 
lu iganget apoloo naka akwap. 

Ati ijeni ijo, ibore idiope yen epol kane ejaas 
itunga luka Afrika, yen mam ice ejaatatar noi, nesi 
aijen ebe ajananara kede eitunganane nesi 
ingarakinit oni kere. 

Kwape etunganan loka Afrika, akoto eong 
alimokin ika tunga luka Afrika ebe mam oni toma 
apak na ewuriana ipedori aitelekaar akwapin nuka 
Imusugun kede etekinoloji - ekot oni aikopiya kede 
apirianut. Mam eong awomit ebe ipedori oni 
aitelekaar itunga luka Asia, kacut ngul luko China, 
kotoma etatai kede aitolomunun iboro, ipedori oni 
da aikopunun kama kec kede apirianut. Konye ne 
ipedoria oni da kwape itunga luka Afrika, 
aingarenikin akwap, nesi eiswamae wok lo 
aijenanar naka itunga. 

Oni kwape itunga luka Afrika, ebeit aiyatakinit 
aitodikinit akwap apolou naka eitunganane - 

apolou naka alakara kotoma aijar. Ipedori oni 
aswam nu ketoritos iruman wok, eiswamae loka 
Unhu arai Ubuntu: amina Edeke, aminanar 
idiopediopen, kasodete ayangaun mama wok kede 
akwap kere, ekosio, aboliasinei, aila kede iboro lu 
eyangaunete ailel toma oitunganane lo erucokinit 
itunga kere kotoma ojautene kec lu egelegela luka 
aijar. Iboro wok lu abar, lu edeparitos einono kede 
angajep - ne nes ejai agogong wok kwape itunga 
luka Afrika. 

Esuula 2 


Iboro lu abar luka Afrika lu 
emurokin 


am eong eyituunit apaarit ejok konye bala 

arai okaru 2003 ne ajaar eong odege aporun 
anyoun ko United States nuka America toni Afrika. 
Kidol iso Osawe lo idege loka Heathrow abu eong 
kepagis agoola na iyengunet edari arucokin aporor 
toni South Afrika. Aseseni eong etelevision kawuta 
bodo aiyengun mot. Ajai epuroguram lo eminas 
itunga loka Oprah. Kotoma ke abu Oprah kiworou 
Billy Crystal kwape epejonon lo angosibib kotoma 
opuroguram ke lo alosi einer nu ekamunitos ekal 
ke kede nu ajenanar. Nu apolok kotoma akiro ke 
araas ebe eipone lo edumunia nesi papake lo didi lo 
asalit ejaari — kedau papake atwanare. Mam nesi 
ajenunit etunganan lo ejok epolouni nesi kosodi 
papa ke da abu kotwana eroko etunganan lo kwana 
eturitai kwape etalakaaran edit noi. 

Enera Billy Crystal nu ailel na amoun onace ke 
ka papa ke, kosodi adumun nesi. Enera nesi eipone 
lo etataminikina nesi papa ke lo didi awaragasia 
nuka ekal kec, aimorikikit nu ekamunitos papa ke. 
Awutasi Billy Crystal kede Oprah aimor nuka 
apolou na arucokina naka ekal nepepe ka lu 
minan. Amorete kesi akiro nu iyituno, nu 
ekamunitos airum abar na epedori ayangaun 
arucokina naka ikalia na egogong. 

Abu eong aminak aitup einer itunga kalu naarai 
amina eong noi Billy Crystal kwape etunganan lo 

aminakit aitalakanar kotoma o TV. Konye kejaas 
ngun da, eboyei eong kawoongit akituk komam 
eyunit nu eteyi eong - awumokinit eong ebe ewuta 
Billy Crystal alimonokin itunga imilionin lu iteete 
epuroguram lo eipone lo kedumunia nesi papa ke 
lo didi korai do nesi epolon! Kerai Oprah ebuni 
Afrika, ti oni kere kikwamar toma osoo ke, kacut 
eong, naarai ipu eong luka papa, nuka toto, luka 
mamai kede nuka ija nu ipu nu itatama nu kec! 

Apolounit eong kotoma aibois na epuwatatar 
ipajan noi. Inacan luka papavka kere eraas luka 
papa, ipajan luka papavka kere eraas luka papa. 
Kowaika, ngin diope ka kesi ajai aswam ke toma 
aijar ka. Arai akoto eong alosit ameja, ajeni eong 
papa ali arai aamejan. Karai ketipasete eong angor, 
ajeni eong papa lo ecori eong kowai kangol. Arai 
ejai ibore arai acoa kere na akoto eong, ajeni eong 
papa lo apiriana kowai kangol lo asubuni eong. 

Aso eong ngol awuta aiboi apupi Billy Crystal 
kede Oprah, inerasi nuka papa ediope bon kede 
ailel na adumuni nesi kemojong kwana! Aso, abu 
do eong kawomoom ebe inyo ajokus eong 
etunganan loka Afrika aibar noi kasodi 
aiyalongongo nu ikamunitos ekal ka, inyek akiro 
kopero. Kanuka, eraas akiro nu ekal nu iswamao 
konye mere awomoom arai airuja. 

Mam ne erai ebe kanu egeune lo ka kolo, 
ejautene lo asubunete ipolok wok, konye eroko erai 
eipone ediope bon lo ipedoro oni kwape itunga luka 
Afrika, adukun ateker na itetet naka akwana naka 
Afrika. Apedorite adukun ajenanar naegogong kede 
ikalia lu esiposi, aso kitorite nen, kopedorite 
adukun atekerin nu esiposi, ngin nesi ibore yen 
apolon ‘Abar na ibu Kimurik’ itunga luka Afrika. 
Iburai oni aibok aidulor toma aiyitununete nuak 
ipolok wok kanu abokun arai akutun abar naka 

ipolok na kinyekinitere oni aingarakin oni alosit 
ingaren aitaraun akwap wok na apolon na na 
egogong kotubite. 

Oni itunga luka Afrika eikor kiding ekal lo cici 
kede kangol ekal lo elal erai ibore yen ejai 
awomisiot konye mere aswam wok. Ne ilimuno oni 
nu ikamunitos ekal ejena ebe inera oni nuka ekal 
lo elal/itoojaritai. Acepak kinera oni nu ekek, arai 
ikoto oni agitun itunga idis ko ogurupu kec lu 
iboyete nepepe. Konye ikekia eraas itogoi arai ikalia 
lututuben naka ekal lo iriamunit kere. 

Ekal nesi epol noi naarai nesi aibois ne ijaria ijo 
kede ne igeuna ijo ajenun ejautene kede asipo kon 
kwape itunganan. 

Emamei ibore epipil adeparit itunganan 
atwaniar ejenunet ke. Ekotosi itunga kojenete kesi 
da kane ejaas ebe erai lu kanen. Ekotosi kesi noi 
kojenete ebe ejaas kes ido ejenanara kede ka luce. 
Ejautene lo ajenanar kede aruconokina egeun 
kotoma okal. Karai etwania itunganan ejenunet lo 
araut yen ko okal ke, kogeuni do moolo kotoma 
aijar aitiikin aimo ejenunet lo arucokinet na, 
ecicing itunganan ngin araut yen eleli. Etapit kes 
aiku ne gongakina arai ogurupu ece, okanisa arai 
yen epol eipud. 

Nu nesi abalar eong alimokin ika tunga luko 
Afrika kede ika tunga kere kane ijaas, ebe kijai oni 
ejok noi arai kirucokina oni kede ikalia wok ageun 
iroko idisiak, itiya ageun ber aisiom adumun 
aswam kageunete do ebe aimo esusut arai 
ataagorot wok. Ibore yen nesi kiyari oni ido koroko 
iyatakinit amudiar oni ateker wok. 

Erai ekal aibois na esubunata itunga luka 
Afrika awomisiot naka ajenanara. Kapotu do 
kiyatakisi aitojokiar nu eloste ikar iwosete ingaren. 

Egeunos ikalia na sodit ka kere kotoma ajen na 
aokot. Kiyajakini do ijo arucokin itunga lu ejenasi 
kede ipajan kon kotoma aokot. Aso kapote do 
aimorikin amurak, ipapero kede idunyeta lu kere 
iswamaunete ateker na iminaikina ido kosipo. 

Ibore ice yen apolon yen ‘Abar na Imurik’ yen 
ebeit itunga luka Afrika aisikwaruun nesi eiswamae 
loka italia kede ikiroria luka aipule. Eroko eong 
kiriamuna kede itunganan yen Afrika yen mam 
epoga kanu etale ke arai aiworoo kede ekiror loka 
aipule. Kwape nat eong, erai etale ka lo ‘Moyo-Moyo’ 
erai na akirot naka Shona akes apolou ebe ‘etau’ 
erai na itoswamao kanu itunga lu ‘ewojak itau’, 
ibore yen ejokuna kotoma aijar. Erai ekiror ka lo 
aipule ‘Moyondizvo’. Elibunit ekiror lo kama Moyo 
kosodi nesi ake apolou ebe itunga obe luka Moyo’ 
kanu atyakun kesi kede ice lu ateker na alalan 
naka Moyo. 

Kingolek lolo ijo akiro nu apaarasia nu, etale 
kede ekiror lo aipule eraas iboro lu epolok noi 
kotoma aijar naka ateker na Afrika. Kwape nat, 
arai ikoto ijo ajenun apolou na etale kede ekiror 
loka aipule lolo nesi aitirian ‘Moyondizvo’ kede 
ekiror ‘Coca-Cola’. Amina eong e Coca-Cola kosodi 
erai nesi ediope kotoma okiroria lu egogong noi 
kotoma akwap lolo. Konye arai ijo aingit eong 
aseun idiope kotoma okiroria lu Moyondizvo kede 
Coca-Cola, mam eong abuwonokin ne aseuni eong: 
Moyondizvo obe! Ekiror loka Coca-Cola erailo 
imilionin luka ikapun luka America. Kwape itunga 
luka Afrika, ekot oni ajenun apolou naka italia 
kede ikiroria luka aipule wok. 

Ajenete itunga luka Afrika ajokus naka aima 
ikiroria — aima ikiroria kotoma oinono — sek eroko 
oni kipuuga kede ilongwau. Apolou naka etale kede 
ekiror loka aipule lo ijaikini itunganan airumun 

abar naka ipolok wok. Erai na eong aijen ebe eroko 
eong kedumuna iboro yen abar, adumunit eong 
kama ejai ipolok wok. Enumunumi eong ajokusio 
kere nuka ipolok lu kede akiro kere nu 
isisianakinete kesi oni. Ajai eong ne kanu aiyatakin 
aswamisinei nu apolok nuka ipolok wok. Mam eong 
ajai ne ‘kanu akangas naka einono’, lo eraikitai 
akwap na asalakin arai ibonipei yen emamei 
adumunet. Arai eong itunganan yen eswamaunit 
ejautene lo arucokina lo emojongit noi — ameun 
apengo — apedoritos ipolok ka aiku atyokusio ikote 
bo ai kotoma aijar naka akwap kana. Akes apolou 
ebe kijai eong kede atan na mam ewonikini, na 
abar — kwape acoa arai apirianut — na mam 
itunganan epedori ademar eong. Adakit eong kede 
ka eong ejenunet lo ejaikinit eong agogong naarai 
ajai toma ne asipokina. 

Ejautene lo agongakina egeun kotoma okal. Erai 
kwape kwangin da arucokina kede Edeke. Nu kere 
edukete emusiigi loka kangin tunganan ajaut kede 
alosikinet: erai alosikinet wok ber kwape itunga 
luka Afrika na sodit, aiyatakin agogong kanu 
ajenanar kede Edeke, kosodi na iareit, aiduk toma 
aswamisinei nuka ipolok wok. 

Kosodi da, erai ekal egurupu loka itunga lu 
ejenas, lu iteminokinete oni kere ¡ageun idit toni 
apoloun jik. Kisisiauni oni kotoma okalia wok nu 
ajenanar kede kaluce, eipone lo amorun awomisiot 
kede aiswamanaar kede kaluce. Kede da bobo, 
eipone lo aimor eipone lo epupio yenice ailel, ican, 
aitelekaar arai bo nat aitelekaaro. Edolit 
adumunun nu kere kojai toma okal. Acoa kede 
apirianut na ekotoi aingarakina ateker naka Afrika 
apolo ejok kogeuni okale loka Afrika nesi egeuni 
kane idokingarakini ateker kotoma akerianut, 
aisubus arai ebisines, ayayit akwap kere aimoriarit. 

Kotoma okal kede odiini loka Afrika epolok 
aswamisinei nuka kangin tunganan noi. Kijeni kere 
ebe, nu ikamunitos aswam naka ngin tunganan 
erai eiswamae lo einono: kisisiauni oni aswam 
iboro lu egelegela kede oni aswam aswamisinei nu 
ice itunga ageun iroko idisiak. Akes apolou ebe oni 
kere ipedori aswam aswamisinei nuka ice 
itunganan kotoma okal kotoma apakio nu 
egelegela. Iponesio nu iswamaere nu egelegela 
ageun ateker adiope toni adiope naka einono ko 
Afrika, konye kojai aswam nu ekal lo elal ibore yen 
iswama kotoma akwap naka Afrika aimoriarit. 

Kwape nat, eong kwape emeeba loka ateker na 
Shona, karai da arai eong ekilokit, eswamai eong 
aswamisinei nu kotoma okale lo elal. Kwape 
ekilokit arai eong okilenike aberu. Arai eong da 
papa ko odwe ka lu awurit eong kede kangul luka 
inacan ka. Konye kowai idwe luka ainacan ka, arai 
eong mamai, toto kec na kilokit. Ejai eong alomar 
akeje ka nuka toto kec ngin pak na ejaunor eipud. 

Kane ejaas ainacan kede aipajan ka toto ka, 
arai eong ikoku kec. Mam ace karai da erai idiope 
ko apajan ke na ikar itom aarei, karai eong lo 
apolou naka ikar 53. ejai eong ayangarit ikoku yen 
ikar itomon aarei kwape totoka na ejai eong 
ayunakina neke kwape ikoku ke - karai da 
ebwangitos eong akoruo akou. Ejai nesi da asubit 
bala toto ka kosodi ayangaar eong kwape ikoku ke 
apak na emamiatar nuka toto ace arai bo nat 
ketwakata. 

Ibore ice yen erucokinit itunga luka Afrika nesi 
eiswamae ebe toto nesi erai epir kotoma ore. Erai 
nu abeit arai erai ekal lo edukokina ekilokit aberu 
arai bo nat ne emanyia aberu ekile ke. Toto nesi 
epol kotoma okal. Emamei ekal lo emamei toto. 
Kotoma Afrika naka kolo, mam  etunganan 

akorakino alupok arai agitakin ere, arai mam 
emanyit aberu. Ebakasi itunga luka Afrika ebe, 
idunyasi nuka toto noi kede Lokasuban adepar 
luka papa, kanu aijaanakin oni aijar. 

Nu nesi iwanyuna ijo ebe, amoromor angor 
mam erai eiswamae loka einono arai iponesio luka 
itunga luko Afrika. Kotoma abeit, apolounit eong 
aroko adit ebe amoromor aberu itodunit akurianut 
kede araut ebang loti. Kanu kangun acamakinitai 
ijo aidyek arai idum ijo ekilokit emoromoroi aberu. 
Apedori ber eong aitikokin papa ka da, arai iteceli 
aitikokin toto ka, mam acamunitai kwangin, naarai 
idunyasi nesi kede ka Edeke, epedori anyunyurikin 
kosodi abeit aitim karai da edyaka. 

Ice ibore yen idumuni ijo kotoma Afrika kere 
kotoma oiswamae loka einono, nesi eipone lo 
etubere nu iswama kitoritete toma aingitanar kede 
apuponor. Eiswamae lo apuponor nesi ejai Kotoma 
oiponesio lu egelegela, kotoma ngin akirot na 
epurio. Kwape nat, akiro ace ejaun apuponor kede 
iwuriak bon, akiro ace erai apuponor kede idwe. 
Acepak erai iwuriak ainerun kede idwe kec lu 
apolooros. 

Erai duc ekilokit lo epolokinit ekal, aso ebeit 
nesi aingarenikin ekal. Konye kotoma okalia lu ipu 
luka Afrika, mam erai ebe nesi bon edauni kere. 
Kotoma  abeit, mam  itunga luka Afrika 
ecamakinitos ekilokit araut lo mam itepegio nuke 
arai bo nat ebe neke bon nu tupan. Ne ejaar ibore 
arai akirot nautemokino, erai eporoto loka toto nesi 
epupo adepar loka papa, naarai nesi ejeni nu kore. 
Konye ne ecamunere ibore yen itutubio, ebuni papa 
kwape loingarenikit ekal einer bala nesi itutubit 
ibore ngin kacut kama ejaas itunga ice lu awai. 
Aswam naka ekilokit nesi alimonor akiro nu 

itemonokini ekal kanu aidar ejautene kede ekiror 
loka ekal. 

Mere ber eong ketoswam aitetemet naka eiditeu 
ka. Eboyinikinos toto kede ka papa kanu akorokor 
iboro luka okal. Ajai toto eporoto noi, epu nesi nu 
inera naarai nesi ngipengin abeit aitodolokin nu 
itutubete kesi. Konye karai ikamunit akirot ngin 
itunganan yen kawai, kedautu kesi aitutub ibore, 
abuni papa alimun ibore ngin bala nesi kanuke 
etutub ngun kanu aidar ekiror loka ekal esipokina 
tetere lu awai mam itepegete ngun. 

Etapit irwan na ipu ikiliok, lu iswamaete kinga 
na ekal, ayangaunun akiro nuko okinga toni ore 
kanu aimor awomisiot. Kane naarai kesi kes 
ejenete nukokinga, apol do kes einer. Konye enerai 
akiro ngun kotoma oipone lo aimorokikit aberu 
kanu adumun acoa kede etube ke. Kotoma oipone 
lo aimor akiro nuko kinga kede itunga luko okal, 
ingarakini ne luce da ajenun nu ebeit aswam karai 
moolo ketakanikisi kesi akiro kwape kangun. 

Aso karai iswamai ekilokit kinga, arai elosi 
ameja ityang,arai ageu ebisines, iboro kere 
luikamunitos aswam ke ayangaununo ore kanu 
amorun awomisiot kede ekal ido abeit aberu 

M aigangit nesi awomoom nu edolit aswam. Kotoma 
oipone kalo, lo aimor akiro nuka aswam kede ekal 
ngin tunganan da imorikikina toma oiswamae loka 
papa ido koingaren ebuni aswam ejok. 

Karai lolo itunga lu edukokina koreria kec 
kiswamaununete nu, ti epatana kesi aitiji 
atyokusio nuipu nuegelegela kwape nat ESILIM, nu 
aelo awai, kede ace. 

Kanu kere, karaida erai ajaut kede angor nuipu, 
arai eirotane,ibore yen acamunitai kotoma Afrika 
naepol, ilolo, naarai engerit eiswamae loka 
Imusugun, mam do ecamunitai atereun. Kanu 

kangun mam do elimununio nu ikamunitos aberu 
ace na awai, ne da itolomununei atyokusio nuipu 
kwape adek naka ESILIM. Ikolo, karai ekoto 
etunganan aimany aberu arai angor ace, ajai ekal 
acamun konye eyangaunio. Ajai aberu na ajai 
napolon acamun ebe koyangaunai akainike, naarai 
nesi na abeit aimor ere kede ekilokit kede aberu 
ngin. Mam acamunitai ekilokit ajaut kede ikaidu 
awai! 

Kanu  egitakinar eipone kotoma akwap 
Imusugun kede nu etijenikinit ebaibuli loka 
Ikristsyon, akiro do nu eirotane epiyikino kwap 
epar. Mam ijo ilosi ne elwana da kanu ajenun ebe 
eiswamae lo edukone da kotoma akwap naka 
Imusugun ejai icikakitai noi. Kwape nat, ko United 
States nuka America, lu edeparitos atutubet kalu 
edukokinos etyakasi kotoma ogirone. Akes apolou 
ebe apak da na aiwen epeta ekoto ij mkojeni ebe 
nuineraiu ebe ‘toni atwanare aityak oni’ mam 
itodolikinos. 

Kotoma United States nuka America, karai da 
ilayirete itunga kotoma olutaari koingaren ka 
Edeke, ecaminitai egirone, kotoma okisila lu 
apugan kede lu ediini, adukonokin irwan lu ipu 
kwape ikotor itunganan, konye kotupanakina mere 
aimori. Awomit eong ebe erai lo da eirotane lo acoa. 
Erai aingalingal akuan ebe kidau ijo agirokin kede 
aberu na imanyit ijo, adaunos do ngun kogeuni ijo 
edukone ece! Arai ikoto ijo arai mam ejai ijo 
ajaanakin kede aberu arai ekilokit lo edukokit ijo 
sek, naarai ejaas idwe nen, iboro kus kede ateker 
na ajen. Itelekaarit eirotane etenat. Kotoma 
oiswamae lo kolo lo eirotane, apedorosio nuka 
aberu, idwe kesi idaritai ejok adepar na Imusugun 
na alacanakin kede adukonokin bala ijuli igoen. 

Karai kingit ijo eong ebe ani kotoma oiponesio 
luka eirotane ejokuna, atemari eong ebe emamei lo 
ejokuna arai lo erono adepar loce naarai ngin 
eiswamae erai lo ibecokina apak ke. Mam iboro lu 
kakwap kana epatana aitirian kede iboro luka 
emoyo kacut adiope tiryanete! Kotoma omoyo, 
emamei eitiriane lo esawa kede nuka akwap ka ya. 
Kanu kangun, emamei do ajokus aicanican apak 
epeget nuka iponesio luka imanyito arai ebe 
aisisianakin ice eipone lo emanyit ediope adeparit 
ece. Ejai edukone lo itemokinete iwuriak, ainyekin 
lo isupakinotor lu ekotosi adukokin lu eminanara. 
Ejai do bobo eirotane lo abeyanakin kede eirotane 
lo atenak. Kede iponesio ice da. Eraas nu kere nu 
inonosio kede eitutube akiro kangol ateker, konye 
kejaas ngun da ijeni ebe ngin edukone ejaas kede 
ailel kede apakio nu ican lu kos. 

Konye nu etakanete kes nuta ebe, einono lo 
ecamakinit aineranar mere aibwaibwait akiro 
kotomo oiswamae kec kede ikisila, ediini kede 
aswamisinei nu einono loka ateker nesi itelekaarit 
kede ajokus. Nesi iteyo ijo ebe atekerin nuka 
Isiriamun, nu ecamunitos nu eirotane etenak, kede 
Nyakoi nako Bulaya, ne ikenyere iboro inerai, 
epatanikit kesi aitiji atyokusio kwape nat ESILIM 
adepar akwap naka Afrika, Ngalakimak naka Asia 
arai Ngalakimak naka America, ne mam akiro 
inerare etenak. 

Kabongutu bere bobo osusut loka akiro: iboro 
kere lu aijar ejaas toma oipone lo iswama ekal. 
Kotoma ateker, nu iswamai oni eraas iboro 
luiswamas kotoma okalia. Nuka politiks, ediini 
kede eipugae wok kere eraas nu iswamanara 
nepepe. 

Eiswamae loka Afrika lo itemonokinet akiro, lo 
egeuni kotoma okale, ejena kotoma angajep naka 

Shona kwape ‘dare’. Kotoma angajepesinei ace 
nuka ngalakimak makao Afrika,  enyaritai 
tinkundla”, lekotla”, ‘imbizo’, arai indaba’ kere nu 
ebakasi ebe eipone lo ecamunitai lo aimor acoa 
kede aitutuben akiro kotoma acamanar kotunga 
kere nu ikamunitos ngun. Ejokuna aitoswam akirot 
na ‘dare’ arai ‘ indaba’ kotoma okalia kede ateker 
da aimoriarit. Epolok noi bobo kotoma ateker na 
elal, naarai ipu ikalia kane kede ikalia lu elalak, lu 
edit ajena naka aokot. Konye eroko eiswamae loka 
ajenanar egogong kotoma ateker. 

Kotoma Afrika na akolo, ‘Dare’ nesi arai 
eiswamae lo acamunitai akwap kere kwape lo 
isisiaunet acoa, aimor apirianut, kanu 
aitemonokino nuiswama, kanu aitemonokino akiro 
nu etakanunete kotoma ateker, aipur ingungeta, 
kede aswamisinei kere nu itolosete nuka aipuc 
kede ajokunar naka akerianut. 

Arai eswamae loka Dare lo emorikikit itunga 
kere, ngul nu ikamimitos akiro ngun. Na iyareit, 
ajai amorunun einer kede ka luce. Amamei akirot, 
naedit arai na epol, naitutubio karai mam ainerun 
kede amorun awomisiot kede ka luce iswamauna 
kotoma ateker. Ibore yen iuniet arai apuponokin nu 
inera yenice da. Apotu ipolok wok kitojiokiaritos 
ainerunun noi, amamei ibore yen etutubio, arai 
edit arai apol komam ainerun ebe naarai emamei 
itunga apak na ipup nu kayenice. Etolosio einer 
kede apuponokin nu enerasi itunga, ace pak adaun 
apak na ewoj toni konye adumun nuitutubete 
itunga kotoma ateker. 

Eiswamae ece nesi lo aimorikin kere itutubete 
akirosit. Akiro nu itutubio kere kotoma atekerin 
kotoma Afrika na kolo eraas nu imorikikina itunga 
kere toma ke. Ne itoswamaere ainerun, amorun 
akirot kede aibwaikin itunga lu ipu, ice lo ejai 

apirianut na epol, ice lu ejokuka kede aitub akiro, 
ice epol acoa, ineruno ibore toni adumun nu ebeit 
aswam nepepe ngin itunganan kocaunite. Erai na 
naarai ne edolere aitutub akirot, ngin itunganan 
kijaikite ewomoomoe loka ateker lo epatana 
atupakin ejok. 

Aso kotoma Afrika nakolo akiro nuka politks, 
adolonokino akiro, kacut nu ecamunit ngin 
tunganan, kotoma aseunet naka itunga kalu ipu 
noi. 


Amorun kere 
acamunet 


Einer aitetem akiro 
Amorun awomisiot 


Aimorikikin ateker kere 
kotoma akirosit 


Aputo 1 : Amatapalin nu Edukete Ekal luka 
Afrika ejok, Ateker, Akwap kede Akwap kaimoriarit. 


Atyonus kwana na ijai kede ka oni kotoma 
ateker wok erai ebe eiswamae lo kere lo 
aiswamanaar kede apuponoro, epiyaritai awai 
kosodete aibwaikin nuka aseo ingaren. Kosodi, 
kwape ijenia oni itunga luka Afrika, irimite akiro 
kotoma akwap na kokwap akolong. Amaranikin 
duc aseo mam ingarakini iboro lu ipu aitetenio. 
Kejenete ipolok wok ngun. Irwan na ipu, ibiroro 
itunga lu ipu itutubete ibore . aso, kanu inyo ageun 

ber ainyam akirot ejok, toni itunga kere aimonkin 
kosodete amorun acamunet? Ne nesi edolere 
aitemokinet na iboro na iboyei adaun apak kotoma 
aitemonokin akiro nuka atekerin. 

Idiope ibore yen epol kotoma aitoswam 
eiswamae loka dare kotoma aitemonokin akiro 
nuka politiks kede ayayit luce, akes apolou ebe 
mam eengarenok ipugaete kede aburacu! 
Ingarenikinitos ayayitok eiswamae loka akiro. 
Eengarenikinok kes idarete “ebe  itodolikino 
eiswaamae loka ateker kec ejok. Kesi kes 
edukunete apuponoro kede ayinakina naka itunga 
aiswamanar akiro kec kere nuka politiks. Mam kes 
ejaas ngina kanu aitutub ngin akirot aipuga luce. 

Atyonus na kija kede ka oni lolo kotoma ateker 
wok, apugasinei nuka Afrika ekotosi noi eiswamae 
loka aseo adepar adukunun atekerin nu esiposi. 
Ekotosi kesi adukun aiboisio nu aseo aiwadik 
aseak, aibois na adukun ateker na esipokin kotoma 
apuponor, amorunun acamanaret itutubete akiro 
nu ikamunitos kesi. Kanu kangun, idumuni ijo ebe, 
edit apugan agogong, mam iswamai kwape ti 
ebeitor mam epedorit aingarakin itunga ke lu ipu. 

Aso ekot do oni aiteteun eiswamae loka ikalia 
kede itunga lo edukuni eiswamae lo kakolo lo 
itemonokinet nuka politks nuka okwap kede 
eipugae lo ajokan. 

Ikalia lu esiposi kaimorikikina nesi Abar 
Naimurok itunga luka Afrika ebe ekot bobo aidotun 
nu akolo, aitemun aiteteun kesi kanu aijar na 
kalolo tetere ipedori adukun ateker naesipokina. 

Esuula 3 


Aiduk Etogo Ekaukau 


arai ejai eong arereng na einer kede ayayitok 
apugasinei nuka Afrika kotolim lo kokwap 
ekitoi kocaalo ka, ti eong alimok kesi: “Kitimete yesi 
eong, ipapero ka, eipone lo eteyio eong iwutasi yesi 
aiduk etogo ekaukau”. Ewutasi apugasinei nuka 
Afrika aibubu atunyuru toma togo lo enonok 
arwatat ke, lo ebosit arwatat ekot aibiror. Aibois na 
aiyatakin agogong aiteteun arwatat komusiingi, 
mam kes epodokinitos aitigogong nu ikalia kede 
ateker. Ebukete kesi apiyai etiya nen toma oboro lu 
ko kuju lu mam ajokus kec edolokin itunga lu ko 
kwap idiopediopen arai ateker. Kotoma abeit, 
etolomun do itungasinei iarei: itunga lu ejaas kwap 
na etogo lo ekot aibiror iteete kwi ewutasi aibubu 
atunyuru togo lo edoi adio apak kere akwes kec 
kwape “bore akwes kec kwape ‘bore Yen 
Longwau’, e UFO, lo ileleba itunga lu ikeyitos 
akwes komam epodokinitos arai ejenete nu ipudas 
itunga ateker. 

Kotoma abeit, mamatyonus na ejai bon ne 
ejaiapugan naka Afrika. Iriamit akwap kere na edek 
asesen okume bon mere ingaren. Kongolik ber ijo 
Erionget loka Apiyai. Itunga lu ipu kanen 
ijaanakinete itunga idis Lu eseuna erai idisilong 
kotoma otunga lu epol eipud. Karai da mam oni 
kilimuni, apoloor kwana akurian naikamunit 
iriongeta luipu luiswamate kotoma akwapisinei nu 
ipu. Kiteete kesi eipone lu enyanyarar ecanit 

kotoma otunga lu ejai eipud kede amengerikit 
ikisila lu kwana itukurianete ingaren. Konye arai 
kesi da kijesunos kwap abunere kodowon awnyun 
nu ejaas kwap ejok, ti kes ewanyutu ebe ejai ti 
eipone ece lo ingarakinet itunga lu noi! 

Acamunit eong ebe karai ikoto oni awanyun 
bobo Afrika Iteteun aiten, ekoto oni agear 
aiswamaun bobo ekal kede ateker na esipokina 
toma alosikineta nu imarunit oni kotoma osuula lo 
atubor. Kotoma oipone ediope, alosikineta kede 
aswamisio ngun kesi ebeit aitolot kotoma oingaren 
toma akwap wok kere. Nesi atemar ebe apugan 
naka okau, apugan naka okiding, opatei, oriongeta 
lu ijanakinete itunga aswamisio, aswamisinei nuka 
ebisines nu kere ekot kolosete kotoma alosikineta 
nuka dare tetere ateker kere ikwaruni. Mam epate 
lo ecamakino aingarenikin Afrika arai mam nesi 
edukit alosikinet na aipuga kimorikikinite kere 
(acamunit ebe ipu ido kagelegela konye karai ipei), 
na itolosio kotoma ainerunun, apuponoro, 
aitutubenen akiro kede itunga kere ka acamanara 
aitimonor. Nu kesi alosikineta nu ebeit adukokin 
toma oiswamae kere loka politks akede eipugae, 
toni kuju airabet kede okabinet, kimoriarite polis 
nepepe ka ajore na akwap, tetere oni ipedori bobo 
adukun aswmisio nu edukete ateker adepar ne 
itoswamaere aimar na mam kere iyuunitosi naka 
aseo kede enaaba aseta. 

Nuican noi kotoma oyisitoria wok loka Afrika 
nesi alosikineta nu agelegela nu ayuwarete itunga 
kec kama ajaas ilongwau kede apugan kec 
aiswamun nu adumakin itunga kec aipugaikin bon, 
konye atipet kimurokini ne ibunio ‘ataagoro wok’. 
Aibois ke, kominakini kesi adukun ibore yen abalai 
national government, apugan na imorikikit kere 
kotoma akwap, arai kanu apedorosio nu eteyo ebe 


42 


oe O 


epu, arai kanu adyakarit ebe ekot ‘ eipone lo 
ayuwaro’ korai lo imorikiknit itunga wok lu eriokok 
kere kotoma owaitin luka ajaut kede itogoi, 
aswamisinei arai asioman. ne do ketootor kesi ebe 
emamei itunga lu aicatunet kes ikulepk bon 
adukun ireria kec, aitolomunun apiyai ocowen kec 
arai apedor aitosiom idwe kec! 

Kotoma aitegelikina na ican, elosete kesi do 
aisswamaun iriongeta lu eputos cut kede lu 
etoswamaete luka asurup kec lu erutasi kesi: 
Bulaya. Kiyatakinete bobo kesi ayangaun toma 
Afrika einono loka America nako Nyakoi, kipudaete 
‘abar wok naengopit’ naka einono wok akeje kec. 
Koipone kalo eraun do kesi abongokin aiswamanar 
kede kalu araas lu asurup lu ecikakinitos kes 
aiyatakin koipone lo itegelikina aipugat oni kotoma 
awomisio kisikakinitos oni awomisio nu longwau 
kede iponesio lu iswamaet iboro. Kanen do 
kiyatakinete luka ayuwarak oni ainyikakan oni 
toma akerianut na igongakinar oni toma oiswamae 
kede eionono loka Imusugun. Ationus nesi na ebe 
kwape ejulakinotor kwi araun ipatei luka politks lu 
egogong aibois na araut ipatei lu iyuwarete oni, 
emamei bobo yen epedorit aikeun akou ebe aingit, 
engarenok wok lu itetiek lu epol agogong. 

Ationus ace nesi na ebe apotu ¡alosikineta wok 
nu iyuwarete oni kotoma apugan naka ilongwau 
kosalakisi kede ikorio lu egirunitos ilongwau ngul 
apakio nu epugaatar kesi oni, ikorio lu egirunutos 
kwu kede akwara ebe amaapu naka Afrika, aibois 
na ti kwana oni aiswamanar kalemaritos nu ikorio 
kalu lu etyakitos ikalia kede atekerin wok. Ikorio 
luipu emamete kede acoa kec. Etyakatyakatos 
atekerin, kede 

aisilwanaar itunga lu arai ipei kotoma oboro 
luepu, kwape nat aijaikin kesi einer kitoswamate 
angajepesinei nuka ilongwau, iyata do alwaniar! 

Kwape nat, itunga luko Shona lu inerasi 
angajep naka Manica kojaas toma Manica Province 
loka Mozambigue, kesi etyakaritai kane ejaas nuka 
inacikec kede luka onacekec luka Manica kosiep je 
lo Zimbabwe. Angajep nautoswamao kanu aisisia 
kowai je erai Portuguese, kasodete iso ka lailo ko 
Zimbabwe aitoswam Amusugun, English. Eipone lo 
atyakatyak itunga kotoma oikorio lu mam ajokus 
kec kede aijaikinit kesi einer angajepesinei nu 
egelegela nesi idumuni ijo kotoma aiboisio nu ipu 
nuka Afrika kere. 

Aingisete naepol nesi na ebe, nu kere iriamara 
kede politiks luka akwap wok kede adukun ateker 
naka akwap? 

Kwape nat elimokinitor eong yes, atyonus wok 
kotoma Afrika wok, nesi ngin akwap kane komamei 
yen elemara, ageun aiduk etog ekaukau: ageun 
kokuju atunyuru kobongi arwatat toni omisigi! 

Kimunari oni awomoom wok naka Afrika, 
kosodete kwi aiyat amunarit oni kede awomit ebe, 
eipone bon lu edoloit nesi adukon ateker naegogong 
na mam epodokinit eipone lo ekotor eiswamae lo 
ikalia aibiror. Kotoma abeit, ngin pugan ewuta noi 
abilar ejautene loka ikalia kede atekerin kotoma 
obukusio kec, ayaranar atekerin, alemanar 
atyakityaketa nuajokuka kama wok, ebe ewutasi 
kesi aiteteun akwap na esipokina naka nation- 
state, ibore yen mam epedor kama wok. 

Mam aigiruneta nuka ejografi epedorete 
ayangaun aimorikikina otunga. Ngol eikor kotoma 
akwapisinei nu Afrika arai ekokor lu egirunio 
aipwak aipwak toma amaapu apakio nu amariatar 
ilongwau ngul Afrika bala ibuin emariaete akiring. 

Ebeit engarenok wok lolo aiyitun ebe ikorio lu 
inyekinitos luasurup wok, lu da iyatakinitos 
alosikinet na atyakatyak itunga tetere epatanar 
aipuga kesi. Kite oni lolo eipone lo iyatar 
atyakatyaka na kotoma akwap kere kane ejaas 
engarenok luka Afrika kotoma oiponesio lu 
akerianut kede agwelanar kotoma akwap kere, 
iwanyuni ijo ebe teni epedoros nu elosikinitos kwi! 
Ate ebuni asalakin iswamai kwangin karai mam oni 
kwape itunga luka Afrika kinyoun aibwo nepepe, 
kasodete aimorikikin itiya ngin diope akote 
adumun owai ke nesi bon iboro lu mam 
ingarakinete Afrika nepe cep. 

Itunga lu ipu luka Afrika, atekerin kec, 
atekeresinei, italia, ikalia kede igurupun 
luegelegela luka einono ejarete adeparie ikorio luka 
akwapin. Erai nu ican ebe ekot Afrikan Union bobo 
aipepeun nuka eiswamae lo nationhoood, erai yen 
ibore yen ebuni aiyatakin atyakatyak itunga wok, 
naarai ecalaari emina loimorikiknit oni kwape 
Afrika. Awumokinit eong noi, kwape etunganan lo 
apaarasia nu loka Afrika eipone lo esibababngare 
engarenok wok kede ipatei kede eipugae komam 
bobo epedoritos asesen iboro lu ti edukete ateker 
naka Afrika, ne ti ijaar oni ejok kede iponesio wok 
luegelegela luka einono, akerianut kede isuban 
luka Edeke luimori oni. Kibongo oni kau ikar bala 
akwatat apakio nu asonya ne emamiar oni apolo 
naka akwap wok. Karai da luka papaa ka_ kolo 
apedoritos alosit kede aibwot aiboisio kere nu 
akotosi kesi kacut k’otunga kec kotoma akwap 
kana, ikaru akwatat luatuboros! 

Eipone lo apedoritotor ipolok wok ailajaara 
elosete akwap wok na Afrika komamei aitikitiketa 
nesi etepedorit itunga apolou adepar lolo: kotoma 
oinono, owai loka politks kede kwape ateker. 

Arai eong etunganan loka Afrika nako 
Ngalakimak, ilolo apedorit eong alost aiboisio nu 
ejaas itunga lu iputo kede ka eong kotoma akuan 
kede inerasi angajepesinei nu eputosi kede ka 
naka. Ewomit kesi ebe arai eong ediope ka kesi! 
Konye iboyete kesi kotoma akwap na ejai apugan 
na ebala ebe ejai eong adumun apamit naka e visa 
eroko kelomara toma akwap kec aipejokin ipajan 
ka. 

Erai eipone ediope apakio nu alosio eong Kide 
kede Too naka Afrika. Akes apolou ebe abar naka 
einono loka Afrika ilolo kede emina lo 
imorikikinitoni kwape ipei nesi epol ka kere. 
Kotoma abeit, apaarasi nu, ne ilosio ijo kotoma 
Afrika kere, iwanyun ijo ebe kelosete ipolok wok 
ilajaara ilatos kotoma akwap kana kosodete 
awosikin eiswamae lo ateker na egogong ido kosipo, 
ibore yen ti kwana epedo aimorikin oni lolo. Ejaas 
iboro lu egelegela, konye kere epedorete aimorikin 
oni kwape itunga ipei luka ateker adioep 
naemoritai. 

Ibore yen nesi ijaikin awomisiot naka engarenok 
lu alolo ebe adukun ateker naka e nation-state 
ibore yen esil noi! Ayau eiswamae lo longwau 
aitananget naka itunga aibwot aiboi ne ekotosi kesi 
kede ipajan kec, ibore yen kolo aminas itunga luka 
Afrika aswam. Mam cut Edeke akoto akwap ke 
kotyakatyaka toma states lu mam itunga ice 
ecamakinitai alosit toma kwape ekototor? Eraas nu 
kere nu eyangunitos engarenok lu epol ebit kede 
adisie naka awomisio kimorikinite ewula loka 
politks kotoma akwap kere. 

Itunga luka akwap kana kere eraas abwotunak 
ne ejaas kesi. Oni kere kibwotunit ka nenice. Mam 
eong awomit ebe aimikit itunga aibwot ne ekotosi 
nesi ebuni aingarakin akwap na kacut aitikokinit 

kede agogong kojai aitoswam atorob aimikit itunga 
lu erucokina aipejonokin kede aiswamanar kotoma 
ogurupun lu oinono, akwpisinei kede ikorio luka 
politiks. 

Apedorit eong atereun kwape etunganan loka 
Afrika ebe, kwape ebalare ebe apotu itunga 
kijualkinos ne araatar kwape icomio toni ojautene 
lo kalolo, ngin tunganan ewuta aimo ne alibunia 
nesi ko Afrika. Kwape keraar aiswamaunet naka 
Edeke ebe itunga alibun kotoma ocomio, kosodete 
aileleb akwap kere elosete adaun ikaru ilukumin 
kede adepar, mam eong awomit ebe erai alosikinet 
naka Edeke arai bo nat akote naka ipolok wok ebe 
itunga aibwaikino otujai, asadukun. Fiswamae loka 
apugasinei nuka lolo nesi iyatakint ican lu aisimik 
itunga adumun aipuc kotoma akwap kere, apolou 
kede ailajaara. Kotoma abeit, erai ikorio lu mam 
ajokus kec kede ilongilongia kanu etekerene nepepe 
luka akwap kosodete aiyat ingungeta kotoma 
akwap kere. 

Angetakini, eyunit eong cut ebe etiono noi 
adumun aipuc, apolou kede ailajaara kotoma 
akwap na, ne ejaas aitikitiketa nuipu. Karai 
ecalaaros ikorio lu luka akiro nuka politks, kipedori 
oni adumun aipuc, apolou naka akwap kede 
ailajaara naka itunga luka Afrika, kede 
aimorikikinit akwap kere. 

Esuula 4 


Irotin luka Afrika lu 
Eitunganane 


Kome osuula lo atubor, awuta eong atemar 
ebe epol oni kwape itunga luka Afrika abar noi, 
konye - kwape asaanin nu tesek nuingadao 
okabadi toni apakio nuitegelikina bon — iboyei oni 
kotoma abar aibois na oni aitoswam nesi kanu 
adukunio awate wok ngin paarit. 

Atamit eong aitoron apugasinei wok nuka 
Afrika, kanu aiduk etogo ageun ko kuju atunyuru 
toni kwap. Konye ngin idiope ka oni da ikamunitos 
nu, ikoto oni adukun eka loegogong kimurokinite 
ebe ekal erai itunga idiope diopen iswamunete. Nu 
nesi akotor eong kotoma atutubet na eitaabo lo, 
aimor awomisiot ebe ipolok wok luka Afrika apotu 
kodukunitos itunganan idiope diopen, ikalia kede 
atekerin nu egogong, nuiswamaete ejok. 

Epedorete ikalia agogong kwape egogongotor 
itunga ke idiope diopen. Iswamauni ekal itunganan 
kosodi itunganan da aiswamaun ekal. 
Eiswamanare lo nesi kiding naka eswamae loka 
Unhu-Ubuntu-Botho arai ‘eitunganane’ lo ejare loka 
itunga luka Afrika. ‘Arai eong naarai kirai oni.’ Irai 
ngin diope kotoma oni itunga lu iswamaunutos 
luce toma aijar wok. Eitunganane nesi ajaut kede 
aruconokina kede ka luce itunga kede eipone lo 
ekal lo esipo lo epedorit aitopoloun oni araun 
itunga lu iduki ikalia wok kede ajokusio kere. 

Unhu-Ubuntu-Botho nesi ejaas kede irotin lu ipu 
kwape ejautene loka aijar, kanepe kanen kitoploi 
ikalia, atekerin kitarauni oni atekerin nuka Afrika 
nu esipos. Irotin lu lukolo ageun apengo kesi 
iswamaunitai koiponesio lu aitepedoor itunganan 
idiopediopen, tetere ngin tunga, ekilokit kede 
aberu, yen ka Afrika kere itolosi aijar ke, ngin na 
ekal ke, na ateker kojokan kotoma aswam Afrika 
na oingaren na esipo. 

Kotoma oitaabo kalo, alosi eong aitatam eipone 
lo iteyotor itunga luka Shona irotin arai iwaitin lu. 
Kejaas ngun da, alosenen aipejonokin akwapisinei 
nuipu nuka Afrika nesi etipedo eong einer kede 
itunga lu egelegela, kasodi eong aitigogongor 
awomisiot ka ebe alosikineta nu ingarakinete irotin 
arai iwaitin adumun kesi ejaas idulokina toma 
oinonosio luka itunga luka Afrika. 

Kejaas irotin luka Unhu-Ubuntu-Botho ageun 
apengo sek kasonya. Ibore yen icorakinitai oni 
aswam nesi aiyatakin aitaputa kesi adumun apolou 
kec, tetere kes esalakinete eraas lu ipedori oni 
aitoswam apaarasia nu kede ican ke kere. Nesi 
ibusakinitor ayangar irotin itomon lu kwape eipone 
lo aijar. Ido da iburai oni aitolot irotin lu kotoma 
ejautene lo ka kwana. 

Ketoritos atupakin irotin lu, ipedori oni 
ayangaun katipet Aiteteunet naka Afrika obe, na da 
ewut atakanuun. Egeun ber, epatana awanyun 
nesi kotoma adoketait na itunganan idiopediopen, 
ekaulo aidounio na naiyareit nesi etakanuni do 
eweara toni ateker kere. Konye ber ne gearet nesi: 
aijulakineta kotoma aipuc, abar naka itunga kere 
kede ailajaara kotoma Afrika na egeunit kane ejai 
itunganan idiopediopen. 

Esisiau eong ebe mam eong apedori aijulakin 
akwap karai mam eong elope ejulakin. Ebala kolo 

Mahtma Gandhi ebe, ekot ngin diope ka oni araun 
yen eyangauni aijulakinet na ikoto oni luce 
adumun! Kotoma abeit, esisiaunit eong ebe eipone 
lo atipet lo ijulakinet ejautene ka nesi eong 
aitolomun eipone lo acamunitor eong aijulakineta 
kede ageun asesen ejautene ka kotoma oipone lo 
itetet kotoma akiro kere nu ejaas, ketoswamai 
irotin itomon kwape aica ka na atupit eong. 

Aso karai da ewuta eitaabo lo aimuron akiro 
nuk’ oingaren nuak akwap wok na minat Afrika, 
konye elosikinitai nesi kanu kon kwape itunganan. 
Elosikinit nesi aijulakin ewomoomoe kon kanu 
ikamunitos iboro lu ingarakinete oni asubun bobo 
Afrika na ikoto oni. 

Eyangaikini kane ejai itunga idiopediopen 
adoketait naka ko kuju na amisiikinet na 
ingarakini oni adumun agogong kede atiting na 
epol naitepedori oni aijulakin eiswamae kotoma 
okal, ateker kede akwap wok kere. Iyengakini oni 
adoketait nak’ okuju nna amisiikinet ingaren noi 
adepar ebe akote adumun aipugaikina bon 
kasodete oni ainumunum aruconokina wok kwape 
itunga: Arai eong naarai kirai oni. 

Esuula 5 


Kojenu ne ilibunitor ijo 


Erot lo Sodit: 
Ziva kwawakabva 


Kojenu ne ilibunitor ijo, kojenu 
kosodi ayongit ekal kon, ipajan kede 
ipolok kon luka kolo. 


teyi bala kecoak ipolok wok adepar oni lolo. 

Ajenete kesi ebe Emoyo loka Edeke nesi ejari 
ikaru kere kosodi ajai ageun apengo, eroko akwap 
na kesubia koroko apak da kesubuna. 

Ajenete ipolok wok ebe irimirimi Emoyo loka 
Edeke aimaniman isuban kere luka Lokasuban. 
Kane ejaas itunga, imanimani Emoyo loka Edeke 
ido kijaikinitai oni nesi ketoritos ne ejaas ipolok 
wok. 

Aso eong aijen papaka kede ka totoka, kamina 
ido kayongite kesi nes aijen, amina kede ayongit 
Edeke. Ajenete ipolok wok da ebe iwuriak wok 
nepepe ka iwuriak kec eroko kesi, nesi atemar ebe 
ipolok wok, nesi arucokinet na erioro kane wok, 
kwape itunga, kotoma akuan ka emoyo kede ka 
Edeke. 

Eroko ijo kegeuna aitac kede alosit ingaren kede 
agogong kere, akou kikeyitete kuju kede atiting na 
ewumokina, ekot ijo ajenun ne ibunio ijo. Ekot ijo 

aijen, kosodi aiyatakinit aingisingisitoi, nu 
ikamunitos ataagoro kon. 

Kwape itunganan yen ko Afrika ejai ijo etale 
kede ekiror lo aipule lo ateker. Ekot ijo ajenun etale 
kon kede ekiror kon lo ateker tetere igeuni 
aidulokin amisiikin eyistori loka ekal kede itunga 
kon. Epatan noi oni atwakiar akiro nu ipu 
nuikamunitos acoa kede apirianut naka itunga wok 
naarai itoswamai oni noi awaragasia nu mam 
iwadikao oitaaboi. Eyunitos ipolok wok noi 
aitoswam awaragasia nu itatamio kede akituk 
kwape eipone lo isisianakinet ateker. Icorakinitai 
oni da lu apaarasia nu aisisianakin bonik kasodete 
aitatamaenen awaragasia nu ikamunitos ikalia wok 
kede alimonokin idwe wok eyistori lo itunga wok. 

Kotoma abeit, ipu iboro lu ibusakinit oni aswam 
apakio kere kanu abokun nukiamunitos ekal kon 
kaijar kana. Kigeuni, ekot ijo aikongokin adam kon 
kosodi abongobong eibwong kede aitatameta nuka 
ateker kon. Kotoma oibwong kede aitatameta nu 
nesi ejai edula loka eyistoria loka ekal kon. Na nes 
ainumunum aitodolonokineta kede abar naka 
ipolok wok. 

Ibore yen iareit nesi aijen kede amina ipajan 
kon luegelegela kotoma okale lo elal. Ibusakinit 
aijen kede aiyatakinit arucokina kede itunga lu 
egelegela loka okale kon, nepepe kede ipapero ka 
ipajan. 

Eyunitos ipolok wok ebe icorakinitai ijo amina 
ipajan kon ko mam aibwaikinit ikisila toma. Akes 
apolou ebe mam ijo kicamakinitai aila arai aisac 
ipajan kon kede ipaperokon, karai da kikote akiro 
bia. Kisisianak idwe kon aijen ipajan kere luka 
okale kon. Ebalasiitunga luka Shona ebe, ‘kuziva 
mbuya huudzwa’ akes apolou ebe, ‘aijen Tata nesi 
ajaut kede acoa’. Apaarasia nu, iwomit oni ebe ejai 

idwe ikulepek ajenun ipajan kec kanukec bon. 
Iwomit oni ebe epote kesi ikulepek adumun kede 
aseunun itunga lu erucokina kede ka kes kotoma 
omeeban luka okale. 

Mam nu iswamaete nepe cep! 

Erai aisisia nuikamunitos ekale kon ibore yen 
egearo eroko idwe edisiak.ejai kesi aiswamaun 
ajenanar, kosodete arucokina ejok ne ejaas luka 
papaa kede nuka tata kec, iinacan kede ainacan 
ace kec kede ipajan lu egelegela. Ibusakinit nu ajun 
eroko ikoku edit, naarai idwe wok egeunete eroko 
edisiak aswam aswamisinei nu egelegela nu ekot 
ekal lo elal, na araut papa, toto, mamai, ija, kede 
ajenanareta ace tetere ngin tungan kere ejai eirian 
kotoma ateker iswamai nesi nu esubakinitai nes. 
Erai na eipone lo ejokunar aitemonokin kesi araut 
itunga lu iboyete ateker kec kojenajara ejok kede 
itunga kere: isisianakini oni aswamisio nu aboliya 
idwe edisiak ebe luka papa arai nuka toto 
aitemokino aiswamaun nu ipoloor. Emamei bobo 
eipone lo ejokuna adepar lo kanu aitemonokin 
ateker naepodorit aitolot aijar na kotoma oiswamae 
lo akotos ipolok wok. 

Ejai bobo eipone ece lo ipedoria oni 
aitemonokin atiokusio nu aijar kokau kotoma aijar 
arai mam igeuni kidisiak? ; 

Komina ido koyongite iwuriak kon komam 
aibwaikinit ikisila. Epolok nu noi, naarai ijo da 
kijaas kede ekal, ikoto mwakacet ipoloor arai 
kimojong idwe kon amin kede ayongit ijo, komam 
ibwaikinitos ikisila, karaida ikote akiro ai. 

Kotoma aijar ka ajenu eong ebe karai mam ijo 
imina ido koyongite iwuriak kon ageun idite, ne 
ipolooror ijo, epote luce tunga da, ipapero kon kede 
ka yen idukotor ijo, amina kede ayongit ijo mot noi 
kwape iteyoto kesi iwuriak kon kede ka ijo. 

Ideleleunete akiro nu apakio nu iceleta kede 
ipapero arai bon nat kede ka yen idukotor ijo. 

Nesi epolor noi, kwape eitunganane, aijen ne 
ilibunitor ijo. Kisitiik akon adam isawan kere ebe, 
ngin pak kijaas ijo kede ipolok kon nepepe ka 
Edeke Lokasuban kon. Ngin pak na ijaaria ijo iwuta 
ijo aitodolikin nu epudas ipolok kon kede Edeke ijo 
aswam. Kanu kangun, ejai emoyo kec kede ka ijo 
isawan kere. Ingarakini ijo ibore da yen bobio 
arucokina isawan ne ejai Edeke. Mam ijo iteyi, 
ipolok kon idunyasi noi kede Edeke naarai eroko ijo 
kewuruna kojenete kesi Edeke, ketwakata 
kidunyakinos do noi kotoma omoyo. 

Aso, ipolok wok kanu kangun ijo kede ka eong 
mam ikoto ibore bobo ice yen egogong kanu 
arucokin oni ne ejai Edeke. Mam oni ebeit aisiom 
iitaaboi lu acoa. Mam oni ikoto ice itunganan 
abunere aiduma mama wok. Itunga kere eirian 
k’akonye ka Edeke. Mam ijo ipolokinit imodio 
tunganan. Mam ijo ijai akeje ka modio tunganan. 
Mam yen ejaas nesi bon kede aijen Edeke. 
Icorakinitai oni do kwape itunga luka Afrika aijen 
ebe aisikwarun acoa wok kede aijen nu ikamunitos 
oni, kede aijen ebe ipolok wok kede Edeke kesi 
kijaas ka oni ameun apengo mam bobo oni ikoto 
arucokinet na emoyo ece. 

Esuula 6 


Kojenu ne ilosi ijo 


Erot lo lareit: 
Ziva kwaurikuenda 


Kojenu ne ilosi ijo kosodi aitodolikin 
atalatan nuijaikinit ijo Edeke. 


wana do ijenu ijo ne ilibunitor ijo, kosodi 

aiyatakinit kotoma alipasinei arucokina ne 
alibunia aijar kon tetere itepedori ijo adumun 
atiting, ipedori do kwana ijo ajenun ne ilosi ijo 
kosodi adumun iboro lu epolok kotoma aijar kon. 

Aijar kotoma akwap kana kotoma akwap 
akolong nesi erai alosit esapali konye mere ne 
dolot. Edolit ido epol noi kotoma aiajr kan ailel 
kede aswam iboro luibusakinit kanu aitodolikin nu. 

Aingiset na epol nesi na ebe eipone bo ani 
idumunia oni ailel kede aswam naibuni aitelel? 
Eipone bo ani kijenuna ijo aswam na edolit 
atupakin, anyoin aijar na ikoto ijo ajaut kede? Nu 
ajeni eong nu ikamunitos aijar kon, kesi nu ebe 
iburai acamun sek koroko apak ebe ijo ilope nes 
idumuni nu kotoma ajenun ebe ingai ijo. Ipu iboro 
noi lu ipedori ijo aswam kotoma aijar kon. Mam 
epatana aseun erot lo ebeit aitup. Ebala acoa naka 
ipolok wok ebe kiseuni ejaas iwaitin iarei lu ebeit 
atupakin nepepe: 

e Lo sodit nesi aswam kede agogong noi arereng 
na idumunia ijo aswam, kitoswamai atalantan 
kon kere nu ejokuka nu ijaikini ijo Edeke kon 
kede ipolok kon. Kiswamanara ijo kede iwuriak 
kon ipajan kede idunyeta kede, idum kwana ijo 
apirianut naepol kowaitin ice. Etapit duc oni 
aswam iboro lu ejenatar itunga wok noi ebe kesi 
epiriaka. Ekal kon kede ipolok kon kesi 
iyalamasi awanyun ebe iswamai ijo ibore yen 
koinono kec yen inyekikinere ijo. Nu ikoto ijo 
kede nu ekotosi kesi, erai ebe itoswamai ijo 
arereng na idumuni ijo kojokan noi aidep ber 
bobo kesi da. 

e Ewai lo iareit nesi ijo ilope ajenun ne ijokunar 
ijo kojaas atalantan, nu mam ijo kitoswamator. 
Erai ijo ilope amisiikin ibore yen idulokina etau 

| kon toma. Kotoma aijar ipedori ijo aswam nu 
ha ipu noi kede adumun noi kotoma kec arai ipedo 
iN ijo ajenun obe ne idulokina etau kon, kacut 
eroko ijo apak kede agogong ejai na tupakinet 
amina kon. Epatana ijo ajenun arai ejai etau 
kon toma aswam na idum ijo. Ne idumunia ijo 
aswam na idulokina etau kon toma kogeuni ijo 
aswam nesi, apak abwoun abwoun. Imina ijo 
aswam na noi, kowanyuni ijo ebe toma kon 
kijaas ijo kede agogong naepol noi kanu aswam 
nes. Kanen do kodumuni ijo ebe iswama ijo ejok 
kodumuni da nuipu, kede da bobo ebe ibuni ijo 
alakar noi! 


Konye ekot ijo aiyitun ebe ipedori ijo ajenun ne 
eperio etau kon karai iswamau ijo ibore, kotoma 
aswam aswamisinei. Kwape nat alimunitor eong, 
ayinakina na kede ne eperio etau eraas toma 
aswamisinei nu ejenar ekal kon, arai nu isisiauni 
ijo kotoma okal, arai ace pak ibore yen ipwakuni ijo 

yen itetet kotoma okal kus, konye korai ne idmunia 
ijo agogong na epol naitetet. 

Kwa ilosio ijo kotoma aijar kana, ekot ijo 
amisiikin alosikinet kon kotoma aijar kacut kotoma 
apak ngin kaijar kon. 

Mam ipodo noi naarai epedori alosikinet kon 
kotoma aijar aijulakin kilosi ijo ingaren. Nu epolok 
kes nu ebe kangin pak itolosi ijo aijar kon kotoma 
alosikinet naibecokina. 

Abu eong kesisiau nu kere, aroko adite noi, 
kama ejai totoka na akukurana noi. Kwape itunga 
kere lu eroko edisiak, awomit eong ebe ne adauna 
eong aswam na akorakinitai eong abuni eong do 
ailajar, kosodi arai mam eong awomoomot ibore ice 
yen iswama, mam eong nu iswama. Konye ngi pak 
na adumunia eong toto eboyei komamei ibore yen 
eswamai, kasodi eong atemar ebe amamei ibore ice 
abeit eong aswam, arai ebe eong adaun aswam ace 
ngipengin, kejaikini eong toto aisisianakinet na kos 
naka aijar: “Icorakinitai ijo adumun ibore yen 
iswama kanu kon, ibore yen ingarakini aijar kon 
kangin pak.” 

Lo nesi emoyo lo eiswamae lo itemonokini ijo 
kanu aswam iboro luepolok kotoma aijar. Erai bobo 
lo emoyo lo ijaikini ijo ituriakin awomisio kede acoa 
nepepe ka arerengusio nu ti engopitos. Ewomitos 
itunga ice ebe arereng eturiaun aturiaun. Konye 
eong kanuka ajeni ebe arereng erai aitolomunet 
naka aswam kede agogong, awomoom ingaren kede 
akapakina angicunun arereng na etakanuna. 
Itunga ngul lu etolosoto aijar kec kede aswam 
kede agogong ido kokapakina apakio kere kesi 
etapit awanyun arereng ne etakanuna. Ne 
iswamaatar itunga ngul ejok kotoma  aijar, 
kotemarete itunga lu ekalanyaka ebe keari ngin 
arereng bon. Erai abeit ebe, arereng imorikikin 

kede akapakina aswam kede aitoswam arerengusio 
nu eturiaunos owai wok. 

Esuula 7 


Kipitu Ewomoomoe kon 


Erot lo Iuniet: 
Iva munhu anozvibata 


Kojaikinos kede etau lo ewoj ido 
kopol ailel isawan kere - kipitu 
ejautene kon lo amin arai anyunyura 
kosalakite kede ewomoomoe lo 
ejokuna! 


Ne koraun itunganan yen elakara, arai da 
ikote iboro ai. Ebala acobeu naka frika ebe 
ekot ijo aige kede araun itunganan yen eleli, konye 
do idumuni iboro luedepara kotoma aijar. Kotoma 
akwap naka apaarasia nu irumit oni eibel lo akote 
adumun abar, bala ebakai ebe arai mam ibarit 
mam idumuni alakara kotoma aijar. Nu nesi 
idumuna ijo itunga lu ipu lu ebalai ebe ebaritos 
ilubuluba aiyalongongo kede aiturur. Iwanyuni ijo 
kesi eroko ewutasi amoot abar na iyatakina. Irwan 
na ipu, mam itunganan kwape ka yen ebuni 
acamakin ailel alomar akuan ke idimarai kedumu 
abar ace. 

Ipu lolo kotoma akwap na, itunga luka Afrika lu 
ejaas ejok mot ebe middle-class lu igurokina akwes 
kanu aijar kere, edumuni ijo kes iyunitos ebe ailel 

nesi eyangauni adumun iboro lu itingi ijo da. 
Aronus nes na ebe, karaida mam adumun iboro lu 
abar erono kotoma aijar wok, konye arai eipone lo 
edumunere abar na mam epodokinit ajanara ejok 
kede ka luce, kede ijo ilope bon, kede kana owai 
kon arai kalo owai kon, itunga luka okal kon, 
ipajan, ipapero, irwan ipu ne do idumunia ijo nu 
ikoto ijo, adumun ebe idau ijo atyakatyakaun 
kotoma akiro kere nu irucunokitos ijo kede nu 
epolok kotoma aijar! Aso irwan ipu idumuni ijo 
itunga lu adumutu abar na epol noi konye mam 
bobo ejenanara kede ka luce itunga, aso do kanen 
mam do kesi edumunete ailel na awutasi kesi 
ajiun. Ace apak do koremokinos do aiyatakin aimo 
abar na edeparit nen, adoketa nuka ko kuju nu 
abar, kowomitos do ebe acepak nen ebunio ailel. 
Konye nu kere iyasete ekolo kede ebit. 

Eong, kwape etunganan lo asiomit ido karai 
epiriot kotoma aswam ka, abu eong ekila noi ageun 
aswam apakio ngun. Awomit do eong duc ebe 
abuni eong aswam noi kede agogong kasodi 
agwelun emotoka lo ajokan. Kotoma abeit, epuda 
eong agwel adioe kangun nu elayete noi nuko 
German kayunakina alemar ailel akuan ka toni 
eong adumun amotoka ngin. Konye abu do eong 
awuny ebe ne eyasi eong agogong kotoma aswam 
ka, komam apodokinit nuka apolou naka emoyo 
kede ewomoomoe ka, komamuun do ajokus na 
adumun abar da. 

Aso ne do agweluna eong emotoka e BMW lo 
alayi noi ajeni eong ebe mere nesi ebuni aijaikin 
eong ailel. Kotoma abeit, mam do bobo eong 
apododa karai da mam eong agwelit amotoka ngin 
na apol ebeyi kasodi agwelun na edit etiyai. Ibore 
yen aiturur kowai ka nesi na ebe, eteyi eong duc 
itunga luka Afrika lu ejaas ejok mot, ipajan kede 

ipapero ka, idwe ka, iinacan kede ainacan ka, kere 
ejaas arukitor ekwam koiponesio lu aimo ailel. 
Luipu edumunete ebe atyakatyakasi kede 
aruconokineta kere nu ekal kede ipapero itunga lu 
apol ajokus kotoma aijar kec, sek eroko ber 
kedumuna da ailel na emoyete kesi. Ti mam erai 
kwangin. 

Ejokuna ti noi, adumunun iboro lu abar, arai 
mam edumune kec egwelari alakara kec. Kotoma 
abeit, atereuni eong atemar ebe itunga ngul lu 
ejaas kede ‘etau lo ewoj’ eroko kesi egeara aimo 
abar, kesi ne edumunatar kesi abar kec epoloor ido 
kolakara kesi da. Kosodi irwan na ipu, lu kes 
itunga lu itoswamaete abar kec kanu aitipoloo 
ateker kec kede itunga kere. 

Kotoma aijar kana ekot ijo ngin paarit 
alimonokin akuan kon ebe: “Abuni eong araun 
itunganan yen epol ailel kasodi eong aisurum luce 
tunga da ailel ka, aparaasia kere!” 

Ebala acoa naka Afrika ebe ejokuna abar kosodi 
nesi epol kanu alemar ibakor kede aiticaneta ace 
nuka akuan kotoma aijar. Mam ecamunitai, 
kotoma awomoom naka Afrika , adumun abar kede 
atukokin nesi idiatun kanu nesi apogar komam 
itoswamao nesi kanu ajokus naka ateker. Kotoma 
abeit, eyinakinitos itunga luka Afrika itunganan 
yen edumuni abar kitorite aswam kede agogong ka 
akukuranut kede aitolomunun aswamisinei kede 
agangat na epol adumun ke kotoma ateker. Kejaas 
ngun da, ameun apengo, ingitanakinos itunga luka 
Afrika noi arai edumu itunganan abar na mam kesi 
ejenete ne elibunitor, na eturiakin itunganan 
akwenyun adumun ebe abar ikalany da, kacut abar 
na mam elibunit kotoma ateker adumunun 
aswamisinei arai bo nat agangat. 

Eebo, kotoma aijar ne adumunia eong 
alosikineta ka, abuni eong aiyalamikin, karai da 
adum eong airebokineta ekot eong ayatakinit arai 
itunganan yen alakara. 

Kanu ijo araun itunganan yen isalakinit koleli 
ekot ijo ajaut kede “etau lo ewoj”, arai “moyo 
murefu” kotoma angajep naka Shona. Etau lo ewoj 
kotoma Shona, nesi acamunit nu epote kere, 
atitingu kede anaikinit, nepepe kede amina akuan 
kon kede ka luce komam aibwaikinit ikisila toma. 
“Ajaikin kede etau lo itingitor ijo akuan kon” arai 
“kuzvibata” - akes apolou ebe ijo aipitun 
ewomoomoe kon kede nu ikila etau kon. Apotu kolo 
ipolok wok kongicutu nu acoa naka adam sek 
eroko Imusugun luka sayans kelimuna nu acao na 
adam. Kanu ijo aipitun ewomoomoe kon kede eikila 
lo etau kon ejok, ekot ijo aijen kede amisiikin 
ejaytene kon kwape itunganan. 

Aso ibore yen sodit kanu ijo ajaun kede “etau lo 
ewoj” nesi ijo ajenun akon akuan obe. Ne nesi 
ipedoria ijo aipitun eipone lo ajenanar kede 
aruconokina kede itunga luce. Eitunganane nesi 
apedorit aipitun ewomoomoe lo etau kon, tetere 
konyet ipedori aipitun ajenanar kede ka itunga 
luce. 

Etapit oni duc aremokinit luce akori ebe kesi 
nesi ijaikinit oni iswamai iboro lu iswamai oni, kede 
ipupi eipone lo ipipia oni. Edyakara na noi. Ebala 
acoa naka Afrika ebe mam erai akiro nu ilimokini 
ijo itunganan, arai ibore yeni kiswamaikini ijo 
itunganan, nesi ijaikini ijo nu ebeit aswam. Konye 
erai nu iseuni ijo aswam kedau itunganan ngin arai 
aitelel ijo arai bo nat aisunyurikin ijo. 

Karai isisiau ijo aipitun kede ajaut ka “etau lo 
ewoj”, ipedori ijo aipitun awomoom kon kede nu 
ipuda etau kon, tetere ijo isalakinit kwape 

itunganan yen aijen ido nu iswwamai ijo koraas nu 
aijen kangin konye mere kanu itunganan yen 
kijaas ka ijo apak ngin! 

Kotoma apolou ka kotoma okal lo epuwatatar 
itunga lo inacan iongon kede ainacan da aongon, 
ipedori ijo araun lo epali kosodi aswam 
amengerikinit luce ido kopedorite asabanakin luce 
kanu adyakanareta kon. Atapit iso aswam nu kanu 
aboliya eipone lo ikotor kere. Nu ican lolo, awanyu 
eong ebe itunga luipu mam epolounete ailakar 
eiswamae lo awai kosodete adumun aiyinakina 
toma aswamisuneikec kede acamunun 
adyakanareta kec, karai da epolooros kesi kede 
akoruo kakwes. Etapit itunga akurokin aipitunun 
awomisio kede eikila lo itaon kec. Kanu kangun, 
idumuni ijo kes itoronitos ice kanu adyakanareta 
kec. 

Ne arokor eong adit, atapit eong airengenen 
amotoka, konye adit eong atitingu noi etoswamai 
eguudo. Atapit eong amoronor kede iderepan luce 
lu amayete irengeete amotokan kec. Konye ne 
esisisiauna eong aipitun awomisio ka kede eikila lo 
etau ka, eipone lo ajenia eong ebe kepedorototor 
iwuriak ka nepepe ka itunga ice da eroko kesi da 
kepolouna. Abu eong kamisiik ebe emamei ajokus 
naka aremun amori kinga korot amoronor kede ka 
luce naarai iswamau yi aronus koingaren kon. 
Mam ebusakinit eong anyunyurikin naarai ewuta yi 
aisunyurikin eong kede eirengee ke lo aronon. Arai 
eong elopet nesi aesuni nu ebeit aswam: arai 
anyunyurikin arai mam! 

Irwan ipu abu eong kajenu ebe aoedori eong 
elopet aseun aisunyurikino arai mam ne ejaar 
itunganan yen ewuta aitipas eong. Eroko 
ewomoomoe kede aswamisio kere nu erai aseunet 
ka. Etapit ne ekotor itunganan aisunyurikin eong 

kasodi eong aseun aigir anyunyurikin, idumuni ijo 
yi enyunyurikin noi ebe kanu inyo angerio eong 
anyunyurikin! Akes apolou ebe kerai alosikinet kec 
aisunyurikin eong. Konye ne aseuna eong elope 
kotoma otau ka eipone lo bongokinet nu, apedo 
eong aipitun nu ti etakanutu kangeri aitoswamao 
kotoma oipone lo akotor ice tunganan. 

“Etau lo ewoj”, kanu kangun, nesi ibore yen 
epol kakere kwape yen egwetununei nu iswamas 
kotoma aijar wok — erai eswic loka ‘ajaun arai mam’ 
naka ibore. Ibore yen awasia yen ekotokin 
itunganan nesi ajaut kede ne igwesere ijo kokinga, 
ne itutubere nu ebeit ijo aswam kede nu mam ijo 
iswamai korai ice itunga igwesete ijo kwape 
ekototor. 

Icorakinit oni ayitunit nu! Kotoma apaarasia 
wok nu, ejaas iboro lu ewete iyemuto kwape nat 
iredion, etelevision, apapulai nu iyemuto arai nu 
agwelanar nu duc etapit aigwet eipone lo 
ewomoomatar itunga kede lo iswamatar kesi iboro. 
Siri kicamak iboro lu lu iyemuto aigwet aijar kon: 
ekot ijo duc kocaete akonye ido kopupete aki 
kodoco tetere ijo ilope nesi itutubi nu ebeit aswam 
kede awomoom kangun kere nu ipupi ijo arai nu 
iseseni ijo. Kacut ka kere, kiyitu ebe. 

Itoswamao iboro lu lu iyemuto kanu ekototor ice 
tunga ijo ‘agwel’ arai ayangar awomisiot kec, aseun 
epate kec arai agwel iboro lu egwelanarete kesi. 
Mam ikes kwi epodokinitos eipone lu abuyikin ijo 
acamun nukec. Itoswamaete acaosinei kere nu 
epedorete kanu aijul adam kede etau kon. 

Kwape nat, idumunete kesi ijo elope iwuta ebe 
aiyengun mot kiteyi etelevision komam adam kon 
kecoikinit, kogeunete aitodikin ijo apese na itemelel 
arai ekilokit lo ilegetet kede ibore yen ekotosi kesi 
agwelar. Kinyalakitete kede emusik lo ejijim aipup 

loka America, mere kikamarete ijo kede edobo kec! 
Karai mam adam kon ekwenyuni, mam ijo ijenuni 
ber da ebe kikamar ijo awomoom ebe karai igwel ijo 
ibore ngin ibuni ijo da araun kwape apese na 
etemelel arai bo nat ekilokit lo elegetet, arai bo nat 
adumun aupasia kwape kangin. Aso kogeuni bobo 
ijo awomoom ebe ekot ijo amisiikin emusik loka 
Amerika tetere aijar elakar. 

Aikamar awomisio kon nu ikamunitos nu kwape 
aelo nesi ibore idiope epatanikit iboro lu iyemuto 
aitoswam aikamara eiswamae kon kosodete aigwet 
ijo kokinga. Karai mam ijo kijeni nu ibuni ijo 
adoere toma amutego na itimudaki adam kede 
awomoom wok kasodete aswam iboro lu mam oni 
kebeit aswam. Nu nesi iwanyuna ijo ebe lu ipu ka 
oni etapit aitoswam apiyai noi adepanar ebajet lo 
oiriago wok, etapit oni ainyam adepar ne edolit, 
dimi kito edoo adakai okume, kede apuworo noi 
kotoma akiro nu aelo. Konye arai kidum ijo etau lo 
ewoj kosodi ijo elope aiting esuic kon, emamei 
eipone lo igwesere ijo kokinga, kotoma awomisio 
kon arai kotoma akuan kon. 

Kiyitu duc ebe etau lo ewoj nesi ibore yen erai 
ijo obe kede emoyo kon da teni. Mam epotosi kede 
eibel kon. Erai eibel kon ibore yen kokinga ido 
kogwesi ijo akuun, kwape ikotor ijo luce aite kede 
ayongit ijo. Nesi iwanyuna ijo ebe ne etamakina 
itunganan ice atiror eibel epoget kon, ijo lo 
idedengar noi naarai ikoto ijo ayuwarit epoget kon. 

Akes apolou ebe mam eibel kede epoget kon 
eraas ijo elope obe. Eraasi lu iboro lu ingalaikinitos 
ijo. Epoget kede amamus aijen eraas ipajan lu 
idicas. 

Ekot ijo adukunun akuan kon kede eipone lo 
ejautene kon kangin paarit. Itunga luipu etapit 
awomit ebe aswamisinei kede iponesio wok kesi 

mam ijulas karai da ikote akiro ai. Mam na erai 
abeit. Kotoma abeit, ibusakinit ijo aisitikin akon 
akuan duc ebe ilosi lolo ijo aswam kede agogong 
ejok iboro lu ebeit ijo aswam apaarit ngin, tetere 
ipedori aiyatakin ajokunar kotoma aijar kon. 

Ekot ijo kojaas kede aputo na ecai kotoma akou 
kon na itunganan yen ikoto ijo araut, tetere ne 
ilosio ijo aper obong, kede ne ikwenyuna ijo tipuruc 
nace, kirwanaari ijo kosodi bobo aisitikin akon 
akuan ne ilosi ijo kede iboro lu ebeit ijo aswam 
tetere idoli ngina. 

Irai ijo itunganan yen iswamaunitos atutubena 
nu epolok aongon: 

e Akuan kon 

e Adam kon 

e Aipup na etau kon kede 

e Emoyo kon 


Mere ber eong ketetem nu ikamunitos ijo 
apoloun ido aiduk akuan kon kotoma atutubena 
ngun aongon. Erai akuan kon aitoduunet na 
ejautene kon na epedorio aiting kede akan 
aitigogongor ebe kijari ijo. Adam kon nesi eijin loka 
ewomomoe kede eiswamae loka akuan kon nepepe 
ka eibel arai epoget kon. Ingarakinit ijo eipone lo 
epupio etau kon ajanara kede arucokina ne ejaas 
itunga ice. Kosodi do emoyo kon araun ijo elope obe 
lo irucokina ne ejai Edeke Lokasuban kon. 

Ngin tutubet kanu ekot duc apolou, kangin 
paarit. Akuan kon ekot ijo anyamenen inyamat lu 
ejokuka lu edukete akuan nepepe kede aswam 
iboro lu ecalaunete einyinyir kinga alemar asiepai 
nu mam ejokukaakuan, adam kon nesi epoloi 
kotoma awomisio nu otetiak kede aiyat acoa kangin 
paarit, ewomomoe lo etau kon kotoma oipone lo 
ipedoritor ijo aipitun etau kon kowoj tetere aijar 

iteyio ejok, kosodi do emoyo kon apolou kotoma ijo 
aitogogong duc ajaanara kede itunga luce kede 
araut ipei ka kesi, kede isuban luka Edeke, nepepe 
ka Edeke. 

Kiyitu duc, koricu akuan kon ido kopedo 
aipitun etau kon tetere kere nu iswamai ijo ejaas 
oipone lo ikoto ijo lo ejokuna. Kojaunos kede etau 
lo ewoj, tetere ijo mam igwesio kokinga, korai ijo 
ilope nesi iseununei nu iswama. Kingetakini, 
koraun itunganan yen eleli, karai da ikote akiro ai. 
Kogeu ber kede alakara, kosodi konyet do aitolot 
aijar kon. 

Mam idareuni toni ijo adumun aswam na epol 
eropit, arai toni ijo adumun apiyai nuipu, ebe nesi 
konyet idumunia ailel. Mam ikote nen. 

Kolakar ber, kolosi do ingaren aiya akwap. 
Koipone kalo, ibuni ijo araun itunganan yen eleli 
duc, karaida ikote akiro ai. 


Esuula 8 


Kiraik kinyom lu Amina kon 


Erot lo Iongonet: 
Ita basa nemoyo wako wose 


Kanu iswamai ijo kere, kiswama kede 
etau kon kere, kede agogong kon kere 
nepepe kede atitingu. Lo bon nesi 
eipone lo adukun akwap na abeit. 


mamei ibore yen ejokuna kotoma aijar adepar 

ne ipupio ijo ebe nu iswamu ijo itodolokinitos 
alosikinet kon. Aswam iboro kotoma nu ekot etau 
kon nesi ibore idiope yen epol kakere. Ejai alimunet 
adiope kotoma angajep naka Shona ebe: ‘kufuma 
shungu’, akes apolou ebe ‘abar na abeit nesi ejai 
toma amina na etau’. Aso ekot duc aswam iboro lu 
emina etau kon, kede agogong kon kere. 

Ebala bobo alimoret na acoa naka Shona ebe 
‘sango rinopa vaneta arai ebe “Kijaikinete ijo 
amagoron inyamat kede igoen arai ipasit ijo. Akes 
apolou ebe ekot ijo aswam kede agogong ijo elope, 
tetere ipolok kon emamei eipone lo giris aijaikin ijo 
arereng kanu aswam kede agogong! 

Erai aijar alosit esapaali konye mere aibois 
ne adoli. Eipone ece lo limunet nu nesi lo ebe, 
kotoma aijar mam erai iboro lu idum ijo arai 
adoketait na idol ijo nesi epolok, konye eb kotoma 

oipone bo ani idolio ijo nen. Erai aijar nu 
ikamunitos nu ‘eipone’ konye mere inyo adumun’. 

Ajenete ipolok wok ebe karai kesi aisirereng oni 
kosodete aibuk oni abar kere na ikoto oni komam 
oni da ikulepek ainyinyir adumun abar ngin, ti edit 
arai emamei ailel kotoma. Aso, nesi epolor aswm 
kede agogong kede alosikinet kanu wok ikulepek. 
Aswam, ejai alosikinet arai ijeni ijo nu ikoto ijo 
katenak. Arai ikoto ijo aswam ibore aitodolokin 
ejok, ekot ijo ayinakina nu iswamai ijo kosodi 
aibwaikin agogong kon kere toma. 

Emamei ibore yen epoloi arai ajokunar arai 
mam nesi edumuni alosikinet kede ayinakina kama 
yen iswamai. Kingolik ijo ne ijai ijo, kongolia ere 
kon, idwe kon, ajenanar kon kede ka luce, aturo 
kon ni irai ijo, etogo kon, ejautene lo apiyai kon, 
iwanyuni ijo ebe iboro ngul lu kobu ijo kibwaik 
agogong toma kesi lu epoloete ejok. 

Ebala acoa naka Afrika na Shona ebe ‘basa 
mangwanani, akes apolou ebe ‘aswam nesi 
atupuruc na ecauni. Aso karai ikotokin ijo 
adumun ibore, kodilok akwenyun tipuruc sek 
kogeu aswam ngin. Lo bon eipone lo ibwaikina ijo 
agogong kon kere toma kocai akou ejok. 

Kiyangauni na oni ne ekotor ijo ajenun eipone lo 
aijar kon kede agogong na akuan ka eipone lo 
iswamatar isuban luka Edeke aingarakin ijo. Ekot 
ijo aitmokin aswamkon tetere ijo ipedori aswam 
iboro lu epolok kotoma aijar kon eroko agogong 
kede apak ejai. 

Bobo da, ekot ijo aisisiaun aitemokin iboro lu 
iswamai ijo tetere kesi ecaete kotoma adam kon ido 
kowupasi. Edolit aijen noi ebe iboro kotoma aijar 
na ewupanara. Karaida ikote kesi bala elwaninikina 
bia kotoma aijar arai kotoma awomoom: iboro luipu 
ejenanara. Aso arai kijaas ijo kede alosikineta 

nuipu nu egelegela, aswamisinei nu ipu nu mam 
eputos, etionio noi aitodolikin kesi naarai ekolosi 
kanu apak kede agogong kon. Epote iboro ice kede 
alosikineta ace arinyor kosodete atwakare. 

Aso eipone ediope lo pedoret alosikineta kede 
aswamisinei nu ipu nesi ijo aiboikin kwap kosodi 
aiko akou kon toni adumun aruconokinete nuka 
iboro kalu. Ne ipedoria ijo ajenun eipone lo 
eruconokit iboro lu ipu kotoma aijar kon lu epolok 
nukec, nen do kopedori ijo aswam iboro lu ipu 
kotoma apak ngipengin, kopol agogong kede 
aitodolokineta. 

Kwape aitetemet, kwape toto ka kede ka papa, 
arai eong da etunganan lo eswamai iboro luipu noi 
kangin pak. Akoto eong aitodolikin ngin ka kesi 
ejok. Epol eong arereng etodolikinit eong luipu 
kotoma aijar ka, kwape nat aswam ka, ekal ka, 
iboro lu kijaar eong, ajenanar kede ipapero kede 
itunga ice lu minat, kede ice da. Karai da kotoma 
aswam ka etapit eong aitingit aswamisinei nu ipu. 
Ewumokinitos itunga ne adumanakini eong 
agogong ne kere kede apak na aswam toni adumun 
aitodolokineta apak naepol. 

Epatana abongokinet: iboro kere lu epolok 
kotoma aijar kon eruconokina ido ejenanara. Amoyi 
eong ngin pak aruconokineta nu tetere ne eswama 
eong idiope ibore yen epol kotoma aijar ka awuta 
eong apak ngipengin aswam iboro ice lu 
eruconokineta kede kangin. Ne ewama eong ibore 
idiope, eyasi eong luce lu erucokina kede kangin. 

Aso bobo, mam na erai aitolomunet na 
awomoom arai apirianut, naarai mam eong aco arai 
apiriana adepar luce tunga lu ajeni eong. Konye 
aibois na eong aitoswam acoa ka bon, etoswamai 
eong acoa na isuban luka Edeke. Eraas isuban 
luka Edeke iboro lu ingarakinitos oni ajenun 

aruconokineta nuka aijar. Kisisia ijo ejautene lo 
isuban luka Edeke ipedori ijo amisiikin eipone 
loajenanar kede aruconokineta nu iboro kotoma 
aijar kana. 

Ebala bobo acobeu naka Shona ebe 
‘chawawana batisa, midzimu hayipi kaviri’ akes 
apolou ebe, ‘Kiting kede aburacu ibore kere yen 
idum ijo. Mam ipolok ijaikinete ijo aitodolokinet 
ngin irwan aarei.’ Ejai akirot na eputos kede ka na 
kotoma Amusugun ebe, “a bird in the hand is worth 
two in the bush,’ ebe idiope ikweny yen kakan 
edeparit ikweny iarei lu eroko ejaas ais. Apolou ka 
akiro kanunes na ebe ekot ijo aibwaikin agogong 
kon kede atalantan kere toma aswam ibore yen ejai 
ijo, ibore yen idau ijo adumun kotoma obisines arai 
aswam kon, arai ajena na ejai kwana itiya ijo 
amoete aibwaikin agogong kon awai. Aso aswam 
kede agogong kede ayunakina nu iswamai ijo kesi 
itepedorete ijo ajenun kojokan nu aruconakineta 
nu ejaas kiding aswamisinei kede arerengusio, 
adepar ne ikilar ijo aiyat aswamisinei ace akuan. 
Kibwaik agogong kon kere kede apak toma obisines 
nepepe ka aswamisinei nu ejai aruconokineta arai 
nu irucokinete ijo ejok kede ajenanar na ejai, ebuni 
na aingarakin ijo adumun aitodolonokineta nuipu 
kotoma aitoswam agogong na edit. 

Esuula 9 


Koyinanak luce ejok, 
Kijaunun kede Aiyalama 


Erot lo Ikanyet: 
Batsira vamwe 


Kingarak luce, koyinak luce tunga, 
kijaunun kama kec kosodi 
aiyalamikin kotoma aijaanakin kede 
aijaunun kama ejaas luce da. 


mamei aiyinakinet na epol na ipedori ijo 

ayinakain itunganan ice adepar agangat kede 
aingarakina. Aingarakinit itunga luka okal, na 
owaikon arai lo owaikon, ipapero kede itunga lu 
iswamaete kede ka ijo nesi ingarakini adukun 
ajenanara. 

Epol noi ijo alomar toma ajenanar kere kede 
ewomomoe ebe, ‘abuni eong aswam kere nu apedori 
aingarakin. Mam ijo ibusakinit araut eporiot da, 
arai bo nat yen ibarit noi, arai bo nat yen epol 
agogong na amori konye ipedori ijo araun 
itunganan yen ingarakinit noi kotoma ajenanar arai 
ojautene. Aso, araut itunganan yen ingaranakini 
luce erai ewomomoe. 

Epdori itunganan araun yen ingaranakini luce 
kotoma oiponesio lu egelagela. Ajeni eong ebe 
kotoma Afrika na apaarasia kanu nu itetiak, 

atwakiasi itunga luipu acobeu na wurunet na 
oinono naka Afrika, na ebala ebe ejokuna noi ido 
ilegetet aijanakin kede aingaranakin, kacut arai 
ijaikini ijo agangat kede aingarakinet kotoma oboro 
lu mam itingas akanin. 

Itunga lu ipu luka Afrika ewomomoete ebe 
apiyai bon kesi iboro lu epolok kwape aiyinakinate 
na dumuna arai na ijaikina luce. Kosodete 
atumunak luipu luka Afrika arima kotoma osipan 
okanisan kede oriongeta luce ajainikin aisumunet 
na apiyai, kiyunitos ebe erai na aiyinakinet na 
agangat ka aingarakinet na epol, kwabo mam erai 
kwangin kotoma aijar. 

Irwan ipu mam itunga lu ijaikinete agangat 
kede aingarakinet oreria kec ne ejaas itunga luka 
okal, ipajan kede ipapero arai bo nat lu iswamaete 
kede ka kes da, konye kolosete okanisan aibuk 
apiyai arai bo nat ososayati. 

Ejai adyakaret na kotoma awomoom ebe nu 
nesi ekoto Edeke kosodi nesi erai nu edolit 
aiswamaikin itunga lu akwap naka lolo. Konye erai 
na esabet. Iburai ijo aijaikin agangat kede 
aingarakinet kogeuni kane ejai ekal kon,ipajan, 
ipapero, naarai kotoma aijar na akiring na kede na 
emoyo da, lu kesi itunga lu irucokina ne ijai ijo noi. 
Icorakinit oni ajenun ebe kotoma oinono loka 
Afrika kede acobeu, aijaunun nesi epol kwape 
aijaanakin. Kotoma ajenanareta nu ipu ejokuna ijo 
ayinanakino kwape iyinanakina ijo da luce kacut 
ngul lu epolok kotoma aijar kon. Kotoma abeit, ejai 
ne epolor adumun aiyinakinet adepar aijaikin. 
Bobo nu ican, atwakiasi itunga luka Afrika acobeu 
na kos na naka ipolok wok. 

Mere ber eong kejaik ijo atetemet: arai ejai ijo 
eidunyet lo mam ebarit kwa ibaritor ijo kede iboro, 
erai ijo nesi ipedorit noi aiyinanakin nesi agangat, 

adepar ne epedoritor nesi aijaanakin ijo. Konye 
iwanyun ijo ebe eidunyet kon lo arai erai 
etunganan loka Afrika obe, epedorit ayinanakin ijo 
ayinanakineta kotoma oboro ke ikidioko da, 
kotoma otau lo aitodikin ijo ebe imina nesi ijo ido 
ipol ijo kakaonye ke. Do kwana ijo, ekot ijo aijaun 
ayinanakineta ngun kede etau lo amina karaida 
mam ijo ti ipuda kes naarai ijai ijo ejok sek. 
Iwanyuni ijo ebe arai kerai ijo bon ijanakini luce 
kogirite ijo aijaunun kama kec mam ajenanar elosi 
ejok. 

Kotoma omoyo loka Arika lo abeit eipone lo 
ayinanakin kede ayinanakino nesi ejai oiponesio lu 
egelegela. Mam agangat kede aingarakineta 
esalakinete bon toma oboro lu itinga. Epol agangat 
na mam itingio kede akan. Imoriarit na amalan 
kede etau lo ejok, aisiyalamakin luce, acamun 
aitojiokiar luce, karai da apupukin akiro itunganan 
yen inera nuke, epol noi kotoma ajenanar. 

Kotoma oipone ediope, ekot ijo da acamunun 
ayinanakineta kama itunga luka okal kon, ipapero 
kede ipajan, naarai ipol ijo kotoma otaon kec. 

Kotoma Afrika wok na lolo, ibore yen epol noi 
kotoma ayinanakin kede ayinanakino nesi 
amoranar acoa, iyemuto arai akiro ace kede 
apirianuto nu ingarakinete oni kotoma aswamisinei 
nu egelegela nu etioko kotoma aitolot ebisines kede 
aswamisinei ace. Aso, karai ijeni ijo ibore ice arai 
ipiriana ijo kotoma aswam ibore ice, ekot ijo 
aisisianakin yenice da. Iwanyuni ijo ebe karai oni 
kesisisanakinos bonik aswamisinei nu ipu kede 
amoranar acobeu kede apirianut, ti oni kiduku 
Afrika na ejok noi naka lolo! 

Mere ber eong kejaik ijo aitetemet kwape 
adumunia eong nu kotoma aswam ka. Bala ngin 
swam kere na eswamator eong, adumuni eong ebe 


77 


mrih; nb ip 


esisianakini eong ice itunga nu iswama arai 
epirione lo ajeni eong. Konye ne apolooror eong, 
abu eong kadum ebe epu atumunak lu iswamai 
kede ka eong, ice ka kesi mam ber asiomitos noi 
da, konye ajai duc ibore yen kesisianakinete kesi 
eong ngin paaran. 

Kotoma  abeit, kotoma  apolokinit luce 
iswamaete, abu eong keswamanar noi kede itunga 
ngul lu apedoritos kesi da aisisianakin eong ibore 
idiope arai iarei, yen ajenete kesi konye komam 
eong ajenunit. Aso, kotoma aswam da emamei 
ibore yen iteleli itunganan adepar nesi da 
aisisianakin ebosi ke ibore yen iswama yen mam 
nesi kajeni. Arai irai ijo ebosi, ekot ijo duc 
koyapiyei kane ejaas itunga lu ipolokinit ijo kosodi 
aisisiaun iboro ice kama kec kede ijo aisuyalamikin 
kesi duc. 

Mam ijo, kotoma aijar kana, ipedori aijaikin 
luce itunga ibore yen mam ijo kijaatatar. Koipone 
ediope, siri ijo kilosi aituk iboro lu mam ijo ipuda 
aitoswam. 

Ibore yen itigogongi akirot na nesi yen ebe mam 
ijo ekoto awomoom irwan ipu ne ijaikina ijo luce 
ayinanakineta kotoma oiponesio kere. Kijaik ibore 
yen ejai ijo. Siri kitam aijanakin luce iboro lu 
emamete ijo. Erai na ijo aingalingal akwap, ibore 
yen ipedori aidupoikin ijo owupa — kanu apiyai arai 
iboro ice da! 

Kotoma oipone ediope, siri kirimo ailipit itunga 
iboro arai acoa na mam ijo ipuda aitoswam, kanu 
aitodiara kane ejaas itunga luce. Kijau arai kilipu 
iboro lu ikoto ijo kotoma abeit aitoswam, nen bon 
nesi aitodolokineta nuak ajenanar. 


78 


Esuula 10 


Kominu Aisisia 


Erot lo Ikanyet kapei: 
Iva nechidakwadakwa cheruzivo. 


Kitolom eibel lo mam edungei lo 
akote aijen naka aijar. 


rai ibore yen epol adumunet noi kotoma oinono 

loka Afrika ayongit kede akot duc acoa, kacut, 
apirianut. Edumun apirianut kotoma aswam ibore 
irwan ipu noi, ibore yen ingarakini ijo adumun 
apirianut kede amisiikin aijen nu ebeit aswam 
eroko apak edolo da. Ijaikinitos itunga luka Afrika 
adumunet kede eyongit naepol toma amojong 
naarai eyangauni nesi apirianut kede aijen naepol 
noi. 

Kotoma oipone ediope, kibwaikitos itunga luka 
Afrika apolou toma otumunane kede ajaut kede 
akan na etatai. Kotoma kakere, ijaikinitos itunga 
luka Afrika amojong kede apirianut, kosodete 
aminakina eitumunane lo epol agogong na etatai 
kede aitetemonor ka aswam iboro komwaka aokot. 

Nu nesi ageun apengo araas iboro lu epolok 
kotoma okalia kede ocaaloi lu oinono luka Afrika. 
Kwape nat, kotoma oboro lu ekotosi apirianut, 
acobeu kede aityaka nu ebeit aswam, itunga lu 
emojongitos kesi ejai eporoto noi nu inera. Kosiep 
do kaje, ne ejaunor ationus na ekoto agogong kede 

atitingu kotoma ke, itunga lu atumunak kesi 
ingarakinete, naarai emwaka aokot ido kotiroko 
aiswamaun iboro. 

Ka kere, kejaas ngun da, erai acobeu na 
emojongit noi naka Afrika na ebala ebe, mam 
aisisia edaun ageun apak na iwuriere ijo toni ates 
kon - ngin diope ka oni isisia ngin paarit mam 
sanget. 

Nu nesi epolor oni itunga luka Afrika aipepeun 
bobo adumun iboro wok lu irumunit oni kane ejaas 
ipolok wok kasodete aimurokin. Ekot oni aijaikin 
idwe kede atumunak apak kede arerengusio nuipu 
tetere kesi itopolorete akote aijen kede aisisia 
nuipu. 

Ibore idiope yen ican yen ejai oni kotoma Afrika 
wok na nesi aronus na eyangaritere acoa kede 
apirianut na oinono wok na wurunet kwape acoa 
na edit nakolo irwanar kede kana Imusugun. Ejai 
do awomoom ebe emamei bobo ajokus ke lolo. 
Bobo, naarai kisibabangi oni itunga luka Afrika 
kede ice da lu mam eraas luka Afrika ebe acoa na 
abeit nesi na iwadikatai oitaaboi luka Imusugun, 
arai ebe acoa na isisianakino bon kotoma osomeroi, 
okoleji arai oyunivasiti, nace kere mam erai acoa 
nepe cep! 

Ne bobo erono adepar, ejai awomisiot ebe acoa 
na abeit edumunio kotoma osayans bon. Aso bobo, 
kanu kangun, kotoma akwap naka lolo, Afrika wok 
naka lolo, epol acoa kede acobeu na aijen na 
atukunio adaun ikar ipu noi, idanyanyai kanen 
komam itoswamao, owuta do acalaar aleliar, naarai 
mam nesi ikopa koiponesio luka Imusugun. 

Erai nu aiturur ebe acoa naka Afrika na oinono 
kere etwaniarit koipone kangol! Kosodi da ngin 
paarit na etubor iwuta oni atwakiar acoa na kede 
acobeu. Ngin paarit, etwani aberu arai ekilokit lo 

epiriana, etwakete kesi kede acoa kec mam bobo 
oni idumuni acoa ngin ikaru kede ikaru... 

Mam oni itunga luka Afrika iswamat nu ipu 
kanu aitam aikamun acoa na kotoma aiwadik arai 
aingarenikin aitopolor naka awaragasia ka 
aitatameta nuka akituk, tetere itunga lu oingaren 
edumunete. 

Aisisia kede acoa kesi iboro lu ekotoi noi 
kotoma Afrika naka lolo. Alosi eong aijaikin ijo 
adoketa auni nu aijen kede aisisia nu ekotoi noi 
kotoma Afrika wok na lolo. 

Adoketait na sodit nesi oni apedorit aisisia 
kotoma acoa na ejai tetere ingarakini adaunun 
atiokusio. Nu enera eong kesi nu ebe ejai kwan 
ejenunet ebe mam bobo itunga luka Afrika 
epedoritos adaunun atiokusio kec, nuka lolo 
kitoswamaete acoa na kidum kolo oni ikar ngul 
kere. 

Kotoma adoketait naekot ijo kede ka eong 
kwape itunga luka Afrika, aibwaikin apak wok kede 
agogong kere toma atukokin acoa, aitacaun nesi, 
aiwadik nesi kwap kwape eswama eong kwana, 
kede aimor acoa na wurunet kede naka itunga wok 
luk’ okau na epedori noi aingarakin oni adaunun 
atiokusio kede ingungeta luipu luka lolo kotoma 
okal, kotoma ateker, kotoma aswam, kotoma opatei 
kede apugan ngin paarit. 

Adoketait na iareit nesi oni apedorit ailipun 
acoa kama ejaas itunga ice, kasodete aiswamun 
ngun kede acobeu na epol noi. Erai einono loka 
Afrika lo ijula nesi da noi. Kotama abeit, erai nesi lo 
ejula noi ageun apengo. Konye kotoma okaru 
akwatat lu atuboros, atwania nesi eijulujule ke 
naarai abu acoa ace na edit eipone ke kopedo 
amudiar aijar ke. Kwana do mam itoswamao nesi 
kotoma oiponesio lu itetet lu aipuga akwap. Konye 

kejaas ngun da, eroko itoswamao nesi kotoma 
ocaaloi kede otaunin idis, ne erokotor itunga luka 
Afrika ejeniatar ebe nesi bon nesi alibunet naka 
acoa na ebeit kesi atupakinit kanu aitolot aijar na. 

Erai bobo na da ebe adisiar kwana oni eipone lo 
ikopaonet acoa kotoma acoasinei. Iburai itunganan 
adumun amisikinet kotoma aijen ke, aiyunit akuan 
ke, kede ajaut ka einono lo ecaminit aijulujuleta 
kosodi do alosit toma acoasinei ace kede aikopaun 
kama kec acobeu na ibuni ijo ayangaun toma 
otunga kon kede ateker da. 

Adoketait na iuniet nesi na ajut kede apedor 
ngin diopediopen kede aimorikikina  aijul 
ewomomoe wok kotoma oboro luepolok luka aijar. 
Kwape ononosio kere lu ecamunitos aijulujuleta, 
ekot itunga luka Afrika aitoswam eipone lo aitutub 
akiro komisikitete ebe akwap na ijulujula noi, ebe 
eipone lo iteete iboro da ekot ijulujulete kede 
ejautene lo akwap kapakio nu. Anyaritai eiswamae 
ngol ‘dare’ arai ‘imbizo’ lu inerit oni nukec 
kageunet naka eitabo kalo. Eraas iboro lu 
apuponoro kede aiswamanar kede ka luce iboro 
luka kolo, kacut koiponesio lu aitetem akiro nu 
epolok nuka aijar. Kanu kangun atwakiasi do 
kwana itunga luka Afrika iponesio lu pedoret 
aigwagwanar atiokusio kwape nat adeka na 
enyanya naka EISENY kede eipone lo kwana 
araunor akwap kere ediope ecaalo. 

Akoto eong atemar ebe ipedori oni adolore 
adoketait na sodit na aisisia, kotoma oiponesio lu 
atukonokin kede aiwadik atanin kere nu acoa, 
acobeu kede awaragasia, kede einono lo 
esisianakinere luka papawok lu kere kojaas toma 
angajepesinei wok nu wurunet. Erai kotoma 
awaragasia nuka ateker wok, aitatameta, eibwong, 
akiro nu acoa kede abar na aprianut naka itunga 

luka Afrika lu kere ipu ido kidaritos oni aidweny 
kesi kanu wok. 

Nu aiturur lolo nesi na ebe, ipedorit oni 
alimunun awaragasinei kede aitatameta nuka 
itunga luko China kede nuka Imusugun, adepar ne 
kijenia oni nu wok kede acoasinei nuka Afrika. 

Kajenet ipolok wok ebe isuban luka Edeke kesi 
eraasi isisianakinak lu epolok ka kere naarai 
ipedori oni aisisiaun nu ipu noi kane ejaas ityang 
ice, ikweny, ikito, iwukono, icorin kede iraan 
nepepe ka ibore ice kere lu ejarete. Kibuni oni einer 
nu ikamunitos nu kotoma osuula lo etupakinit. 

Ilolo kotoma akwap na isunyit araun ecaalo 
ediope, erai acoa ibore yen epol itunganan ajaun 
kede. Acoa da elosiaraun eipone lo epol no apedor 
kede agogong na aipuga luce. Ipedori ijo awanyun 
ebe ne iteyo ijo apedor kede eipugae ejaas irotin 
iongon lu dumunet apedor kede eipone ediope lu 
icikakitai lo apedor kotoma akwap wok na kalolo. 
Lo sodit kotoma orotin luka apedor nesi aitoswam 
atorob airidia luce. Nu ican kesi nuta ebe toni lolo 
erai lo eipone lo itodunete agogong kede apedor 
kane ejaas luce. Eraas nu ican, naarai ibala oni ebe 
irai oni itunga lu ejai aijen mere kwape ityang 
konye eipone lo iriditor oni luce itoduunit 
eityangane lo ejai mama wok aitoswam atorob kede 
adedeng noi. 

Ejaas nu da toni okale kede ateker kere. Kanu 
naarai abos adumunet naka Afrika na ilimunit oni 
nuke kotoma oisuulai lu atuboros, idumuni ijo ebe 
kotoma okalia kede ateker itoswamao adedeng kede 
atorob kanu aitemonokina akiro kopoloor do ejie 
kokale kede ateker kere aimoriarit, ibore da yen 
ayangau amoromoro naka apedorosio nuka angor 
kede nuka atumunak. Erai lo ejenunet loka Afrika 
na itetet konye mam erai ejenunet loka Afrika na 

kolo na ajokuna. Akiro ka nu ajenanut kesi nuta: 
arai kolo epedoritos ipolok wok aiswamaun eipone 
lo ekal kede ateker ne emamiatar itunga arai idwe 
lu ejai eipud ebe emamei kesi ejautene, arai eraas 
idwe arai ipolok, angor arai ikiliok, naarai ajai ekal 
lo elal eitekerane lo esipo kotoma akwap kere, 
keraas nu kere naarai mam aponi kitoswamai 
atorob arai agogong aridia luce. 

Kotoma abeit, eipone ediope bon lo epedorere 
adukun ejautene lo eitekerene lo esipo kwana kerai 
kitoritete toma amina, amina na agogong noi ne 
eminare itunga kere ipajan kere komamei aise ikur 
kobaale. 

Erot lo iareit nesi lo egogong lolo lo itoswamao 
kotoma akwap kere lo awomisiot na elosikinitoi. 
Erai na ne itoritere toma politks kede ediini. Kere 
itoswamaete acoa na aitorit ne ejaas ipaup kede 
aijulakin ewomoomoe loka itunga kokampeins. Nu 
aiturur, itoswamao kwana apedor naka politks 
kwape acamakinet naka ikisila itunga aridakino. 
Erai na naarai ne dumunia itunganan apedor 
kitorit toma politks, erai do ataraun ipolisin kede 
ikeyarin kere lu eyuwaritos itunganan ngin kede 
apugan ke, kitoswamaete atorob. 

Agogong na iuniet naka akwap lolo nesi na 
enusu. Itoswamao apiyai agwelia agangat naka 
politks kede na ediini, koipone kangol kodumunete 
iwaitin lu ridakines itunga noi. Konye karai 
itoswamai isirigin ejok, epedorio adumun aipuc 
kede apolou naka akwap. 

Agogong na iongonet nesi acoa: nepepe kede 
amina, agogong na ikanyet, erai amina na ejai toma 
omoyo na epol. Kwape amina da, erai acoa agogong 
na epedorio aimor komam ecalaar aliar. Kotoma 
abeit, ne emorere acoa, esalakinete kede lo ejaikini 

luce kosodi apoloor. Akes apolou ebe acoa — kwape 
amina — epoloi ne emorere. 

Konye orotin kwi iuni ne emorere agogong 
kodisiar epedor ngin. Ejaas nu ne ejai aitoswam 
atorob aridia luce, 

ewomoomoe loka ediini kede loka politks arai bo 
nat apiyai. Akes apolou ebe edit ngul iuni adoketait 
kec. 

Aso arai ilosi ijo kede ka eong araun itunga lu 
ijulakinete akwap na, ne epolor oni aswam nesi 
aibwaikin agogong adumun acoa. Na epol kakere 
nesi acoa naka itunga luka Afrika, nepepe kede 
acoasinei kede acobeu ka apirianut na asubun 
acoa na ibecokina Afrika na apaarasia kanu, ne 
kwana eraunor Afrika ecaalo ediope. 

Eyunit eong, kwape ika tunga luce luka Afrika, 
ebe epol agogong noi kotoma acoa naka Afrika. 
Ejokuna kwape nat acoa ace kere na epepeunete 
inonosio ice. Naarai koiponesio lu egelegela ekot 
nesi kogitakina kede ka nuce naarai nesi 
itebeikinitai kanu akiro kede aijar naka itunga luka 
Africa, kosodi da bobo aijaikin abongonokineta 
toma aingiseta nu itingito itunga luka oinono ece. 
Keraun kwangin, ejai oni aimor kede ka luce 
kotoma akwap kere. 

Ace pak idumuni ijo ebe .acoa na emamei 
kotoma akwap lolo, tetere eraun aibois na ejai 
aipuc kede angaleu, nesi acoa na ejai obuwok ne 
Afrika. Kwape alimunitor eong sek, elwaka 
Imusugun kotoma acoa naka teknoloji ne mam oni 
luka Afrika ipedoria aikamun kesi. Karai da akwap 
naka Kide ejai ingaren wok noi kotoma etatai kede 
aiswamaunun iboro. Abal eong ebe, kejaas ngun 
da, edol ne ikamunit acoa na itunga kede 
eitunganane, kasodete oni einer nu ikamunitos 
acoa naka itunganan, itunga luka Afrika kesi ejaas 

ingaren kotoma ajaut kede iboro lu ipu lu ebeit 
aimor kede akwap kere. 

Ajeni eong ebe ace pak itemari ijo ebe enera 
eong akiro nu mam epedoros, konye acamunit eong 
ebe karai acoa na naka Afrika — acoa na ikamunit 
eitunganane — na ikoparete itunga kere luka akwap 
Kide kede ka Too, ti ne imorikik acoasinei nuka 
kwap kede ejautene loka isuban luka Edeke, 
kasodete oni adumun akwap na inapaara, 
kobaritos itunga kere kede ailaajara. Erai kotoma 
amina kede acoa nesi epedorere adumun 
‘eitunganane epei. Nu kesi ebeit ageun aswam 
kanu aimorikikin itunga luka akwap, kede 
aimorikikin isuban luka Edeke kere nepepe. 
Ketakanutu nu, iwanyuni ijo ebe emamun bobo 
ajokus na ikorion luka politks. Kosodi da bobo, 
alosikinet naka Lokasuban ebe itunga kere araun 
ipei, imorikikina kede isuban luka Edeke kere, nesi 
itodolikin. 

Esuula 11 


Kinumunum & Ayongit 
Isuban luka Edeke 


Erot lo Ikanyet kaarei: 

Yemura, zvisikwa zvose zvamwari; zvose 
zvinoera. Kinumunum isuban luka Edeke kede 
iboro kere lu asubi nesi. Iboro kere lu asubi 
Edeke eraas lu alawunak. 


Iboro kere lu asubi Edeke eraas lu 
egayoko. Kinumunum, koyongite kosodi 3 
aminun isuban luka Edeke kere. ) 


jaas ipolok wok kede acoa adeparit na wok 

naka lolo. Ajenete kesi, komamwi ber esayans 
da, ebe edunyasi isuban luka Edeke kede itunga. 
Ilolo ketoritos otekinolojuya loka DNA, kijeni oni 
ebe kedolitos itunga luka Afrika ageun apengo. 
Kwape nat, e DNA lowok erai kwape loka emwabor 
98 kangul 100 kotoma oipone lo kesubunere 
isuban lu iarei. 

Kanu akiro kere, irai oni ipajan ka ityang 
kangul. Ewuta e DNA da ebe, kotoma abeit, iboro lu 
emwaka aokot - itomei, ingatunyo, ibuin, kede kice 
da - kere ejaas kede e DNA lo edeparit 90 kangul 
100 aputo kede loka etunganan. Kanu ewuriaka, 
ilolo ewuta esayans aitogogong nu ajenanara na, 
ajenete kolo sek itunga luka Afrika ebe kijenanara 
oni kede ityang, iraan kede akipi. Ejai ejenunet 

nuka akiro nu kere toma awaragasia kede 
aitatameta nuka itunga luka Afrika. Kotoma 
awaragasia nu emamei atyaket kiding ityang kede 
itunga. Kotoma abeit, kejena ebe epedorete ityang 
ajaun kede ikwamin luka itunganan, arai bo nat 
itunganan ajaut kede ikwamin luka ityang. 
Kowanyu ijo adedeng kede eisinye arai arangan. 

Mam erai awumokin ebe ikiroria kede italia luka 
itunga kede atekerin eyangaritos ikiroria luka 
ityang. Kotoma awaragasia nuka Afrika, itunga, 
ikito kede ityang kesi ajenanara noi. Eyitunit eong 
ne arokor eong adite aminakinit eong aipup 
awaragasia nu etatamete nuka tata kede imakio 
ice. Aminakinit eong aipup ebe itunga kede ityang 
enerasi angajep adiope kede oputosi atyokusio kec 
da. Eyitunit eong adiope awaragat na adukoinar 
aberu adiope kede apoo. Ejai bobo awaragat ace na 
ajaar aberu na epaperos kede ajaanakin kede 
akinyang. Okilenike duc awumokinit eipone lo 
adumununia aberu ke agaria nu apolok ido 
kotarioko kangin paarait, dodo “ekaulo nesi 
ariengun ajenun ebe emina aberu ke akinyang toni 
otul naarai ekamanakin nesi akinyang na agaria 
nu atarioko kwape aminat ke! 

Ajeni eong da bobo ebe ejaas awaragasia nu ipu 
noi nu ikamunitos nu ebeit oni aisisiaun kane 
ejaas ityang. Kosodete nu do akamunit iboro kere 
luka aijar, agear kede apedor, politks, ajenanar 
naka itunga, kede do kakere iponesio lu ejokuka. 
Adiope kotoma awaragasia kosi nu eminas itunga 
nesi na apoo kede emwabor. Kotoma awaragasia 
nuka Afrika erai apoo etyang lo eco noi ido kopol 
epal. Kosodi do emwabor araun lo aluron, mam 
etapit einer konye kojeni noi amina luce. Kotoma 
awaragasia nuka Shona erai emwabor mamai ke ka 
apoo. Kosodi kotoma oinono loka Afrika egogong 

noi ajenanara na ejai kiding ikoku kede onace ke 
ka totoke. Kejaas ngun da, etapit apoo akwenar 
mamaike, Mamai Omwabor, koboliyai aboliasinei 
kama ke, konye karai da isuruminenei ocenike 
Opoo nesi ileic, iyatakinit mamaike amina nesi 
eipone ediope kede eke etau kere. 

Akes apolou ebe ipu awaragasia noi, ne 
isurumere Mamai Omwabor ileic apak na epol, 
konye epedorit nesi amina kede aitun ocenike, 
Opoo. Konye iwanyuni ijo ebe, naarai epol nesi 
ebeele, iduponokin Opoo owupa lo akiro nu 
imusagon konye ito Mamai Omwabor nesi elakuni 
nesi kawunoi. Erai na atetemet na awaragat na icor 
itunga eipone lo ejautene kotoma aijar kana. Icori 
atumunak aitemokin iponesio kec. 

Eyitunit bobo eong eipone lo, kotoma 
awaragasia nuka Shona, ekodakinitai etukuri kede 
ebu nepepe kede acudak. Erai etukuri akweny na 
akware, ejotoi apaaran kere konye kiswamai noi 
kware. Nesi kwi do atemar ebe icorakinitai nesi da 
kocudi. Kosodi do ebu naarai ewuriaka akeje ke nu 
kokau adepar nuk’ oingaren kosodi nesi da amina 
amej inyamat kware, ebala do awaragat ebe ebu 
lopelo nesi edakenei acudan kware aipyed itunga. 
Kotoma awaragasia nuka Shona — kede atekerin 
ace da nuka Afrika - ebu nesi duc. edakit acudan 
kware, aibois na acudan adokikinit ajanit kwape 
ebalatar awaragasia nuko Bulaya. Mam ijo iteyi, 
kotoma awaragasia da, epol na Afrika acoa kotoma 
adepar naka Imusugun? 

Aso ekot acudan aikweny kware ne emutonor 
akwap cuc, ne etyonikinit akonye nuka itunga 
karai da ingany ijo akonye bia kware, nesi do 
ariongakin etukuri okeperi ke ibwanenit nesi ebu, 
tetere itodinikini acudan erot. Ngin acudan kotoma 

Afrika iipisit etukuri kanu aingarakinit nesi kware 
aikweny. 

Apolounit eong kakuriana noi itukurin kede 
ibuin! Kejaas ngun da, ilolo ebala e DNA ebe 
kijenanara oni kede ibuin adepar ne awomit eong 
da. 

Akirot na epol kanu kere nesi na ebe kotoma 
ajenanar wok kede isuban luka Edeke nepepe kede 
ityang, oni kere ijenanara kotoma akwap kere 
kwape ipei lu esubunit Lokasuban, kasodete da 
ajenun ebe ebeit oni aijaikinit isuban luka Edeke 
agaius kede ayongit: eraas kesi lu ijenanara kede 
ka oni noi. 

Karai da mam ityang lu, ikito kede iraan mam 
epedoritos einer angajep wok, mam nen elemar 
abeit ebe ejaas kesi kede acoa na epol kede 
apirianut. Ite ber ijo iraasit epoloi komisiiri, 
idumuni ijo ebe epoloi nesi kotoma oipone lo 
esubunitere nesi, ikaru kede ikaru, ejenete iraan 
eipone lo jares kotoma atyokusio kede nu ajokusio, 
eipone lo ewuriaror, kede lo eyuwaritor araito ke. 

Aso ityei do bala ecoak ikito kede iraan adepar 
oni. Etyonikinit itunganan apoloun komamete kede 
iwuriak ke igangitos nesi apoloor. Konye kojenet 
iraan kede ityang nape ewurunere eipone lo aijar. 
Emamei yen itodikini itaok nape idounio ne ejai 
awaket ka totoke konye idakikan idis idumuni ijo 
nesi enaki kanu aicatuna aitac alaro. Eipone bo ani 
kejeniatar icok, ikinyom kede iraan lu didik kwape 
ebiyat eipone lo aijar, komam acalar ailulu kanu 
aijar, konye oni itunga ekalalaete kiyar etengei 
tetere kijenunio ebe kijai ido ipuda! 

Kilimokinit oni acoa kede acobeu naka itunga 
luka Afrika ebe ecoak isuban luka Edeke kanu 
kangun egaioko. Akes apolou ebe, oni itunga lu 
etapit aibunga luce kede aitoswam atorb nepepe 

kede adedengu na epol, ekot oni aijen ebe siri 
kisurok isuban luka Edeke naarai egaioko. 
Kejenete kolo ipolok wok nu ebe ekot oni aiboi 
kajenanara ejok kede ityang ka iraan, konye mere 
agwar kwi amabusu na ejai ewaya, tetere ice idis lu 
ejaas kede enyadu kesi bon ewanyunete ityang lu 
kozu. Ajenete ipolok ebe erai aijar na ekot oni 
ajenanar ejok kede ityang, ikito kede icileta. 

Ajenete ipolok wok ido kodedeng ebe eyario 
etyang arai iraasit kojai akirot na epol na 
ingarakini aiyar ngin itunga kere. Aso ngin paarit 
na elosiotor ipolok wok ameja, egeunete ber kesi 
einer kede ipolok kec kede ikwamin lu idarete 
ityang ngul kede lu edarete ikito lu amagoron, 
kanu aingitun apedor arai epedorete kesi amejaun 
ityang idis kanu aitania ikalia kec. Mam 
acamunitai aimusung arai ameja ityang kanu 
abolia nepe cep! 

Kwana atwakiasi itunga luka Afrika ajenanara 
kec kede isuban luka Edeke ka ityang. Awomit 
eong ebe ican lu ipu oni eraas naarai kimuroki oni 
eipone lo iswamanaret kede isuban luka Edeke. 
Icorakinitai nu koraas abeit kane ejaas inonosio ice 
da lu kwana ejaas otaunin. 

Iboro lu kolo ayangaritos ipolok wok ebe ejenasi 
sek mam bobo oni kwana ijenei kwangin da. 
Apedoritos ikes kwi aiboikin kwap ekitoi lo ti lo 
elilim etolim ke kosodete aimor akiro, aitatam nu 
ikamunitos ateker kilaajara noi ido da kotoma apak 
kangin korucokina kede isuban luka Edeke. 
Epejonokinete kesi amagoron, amoniek kede 
iwukono kanu aidunyakin kede ikwamin lu ajenete 
kesi ebe kejaas aiboisio ngun, epolok adepar kesi, 
ido.epedorete arucokin kesi ne ejai Edeke, kosodete 
kesi da apedor einer kede ayongit ipolok kec. Ilolo, 
ipu ido eroko iyatasi itunga luka Afrika lu iboyete 

kotoma otogoi lu edukitai kede amatapalin ka 
esimit, kane elwana noi kama isuban luka Edeke. 
Ipu itunga lu ewutasi airimaar toma otaunin, 
acamunit aijor acunakina okaabin. Lu ipu ka kesi 
mam ejenete adumuneta arai arucokina ked 
amagoron, iwukono akipi nu ocorin kede iboro kere 
lu egaioko naarai Lokasuban Edeke nesi kasubi 
kes. Edit do kesi arucokina kede Edeke. 

Mam ijo iteyi nu iswamas kotoma otaunin kede 
atekerin nu ipu nu iboyete kane: itunga lu emamei 
eitunganane kawokot kec. Kotoma otaunin lu 
apolok kwape nat Johannesburg, Lagos, Kinshasha 
kede Kampala, emamei bobo ibore yen egayiono 
cut. 

Mam bobo aijar erai ibore yen alawunan kwape 
kolo sek. Epedori ikokolan yen ekoto ikapun idis tai 
aiyar itunganan kanu adumunia ikapun ngul, 
kanu inyo ejaar ice ejok kawanyunite eong ican. 
Mam bobo aijar ameda ke kane ejaas ice nepe cep. 


Apotu ipolok wok kowosikisi oni kede acobeu ka 


apirianut ebe ngin aijar kere erai na alawunan 
naarai Papa Edeke nesi ekori. Ajenete kesi da ebe 
eipugae kere loka politks nesi ekoto kitorite toma 
ayuwarit aijar kwape ibore yen kagaion ido 
korucokinite itunga mama ejai Edeke. Nu aiturur 
kesi nu ebe kimuroki oni nu acoa kana dala. 

Erai aiturur na epol noi ilolo apugasinei nuka 
Afrika mam eyngaritos aijar naka itunga kec bala 
ibore yen egayiono kotoma oipone lo ipugaatar kesi 
luce. Mam yen epodokinit itunga luka akwap kec lu 
ewanyunitos ican lu kos. Apakio ace idumuni ijo 
ebe itemokina apugasinei aiyar itunga kec lu 
ewomitos kesi ebe itokokolitos enyame kec kede 
kesi asalkinit oicolong. Karai ikoto oni aisisaun 
kane ejaas ipolok wok ti oni kimisiik ebe mam ti 
ipolok ngul ecamutu eyarit kwape kalo atakanun. 

Akoto eong alimokin ijo ebe kwape itunganan 
yen ka Afrika na itetet, ekot ijo ageun aipepeun 
ajenanar kede eidicane ka isuban luka Edeke. Mam 
eong apodo ne iboyo ijo, arai ediini kon, nu abala 
eong kesi nu ebe: kogeu ber ijo adumun apak na 
irwanara ijo kede aidicakin nepepe kede isuban 
luka Edeke tetere engaleuni emoyo kon kede adam 
da. Ne idumunia ijo apak adio kere, kolot ber 
aipejokin ere kon ne ilibunitor ijo. Kolot ngina 
komou apolokinitok ateker kede ekal kon loko ore. 
Kisisiau kama kec nu ikamunitos ateker kus, ekale 
kus kede ajanara ka isuban luka Edeke. 

Kolot kinga ngina kipejok isubuneta luka in 
Edeke. Kilatoo ber ijo amagoron kede ais. Arai li 
edaununa amagoron kobukus kolot komou kesi 
kane eroko ejatatar. Kiriu erongat ido kosodi aidok 
nesi irwan atipet kangin karu. Konye ekot ijo eroko 
kidulokina ailom ailat kotoma amagoron kede ka 
irongeta arai iwukono, ibusakinit ijo aitodunit 
ayongit isuban lu luka Edeke. Ekot ijo einer kede 
ipolok nepepe ka Edeke kanu kesi aingarenikin 
akeje kon, kosodi ijo einer kede amagoron ka 
iwukono kiyalamikinite kesi kanu aimorikikina kus 
kede ayuwarit ijo. 

Eilate kotoma ais arai amagoron kede aitorit 
eiduny ne ejaas akipi nu ipu noi kwape nat angolol, 
nesi erai ediope eipone lo inyakuna ijo emoyo kon 
aimorikikin kede isuban lu luka Edeke. Erai ne 
idunyatar ijo kede isuban luka Edeke nesi ijenuna 
ijo emoyo kon kwape ejaar, kojenuni do da ebe ejai 
Agogong na epol noi ngina, na epol adeparit ijo 
itunganan idiope. 

Akoto eong da bobo atemar ebe, kwape 
itunganan yen ko Afrika, kotukoki ber ijo 
awaragasia nu itatamio kateker kon nuikamunitos 
ityang. Kiwadik kes kwap arai kijaik idwe aiwadik 

kes, kijaik kesi ainom aputosia kede aitatam 
awaragasia ace nepepe ka itunga ice. Kingadak kesi 
akompyuta kon kosodi aijukar ace kokwam loka 
Internet tetere imorete ijo kesi kede itunga kacut 
ngul luka Afrika, kanu aingarakin kesi da, 
arucokin kede abar wok na einono. Erai lo eipone 
lo epol lo aijanakin 

Kotoma awurianut, kijenanara oni kede ityang 
kede isuban luce luka Edeke nepepe ka Lokasuban 
wok. Kotoma abeit, irai oni kede ka kesi ipajan lu 
idunya noi. Aso karai da imina oni ipajan 
wok,ebusakinit oni amin kede ayongit isuban luka 
Edeke, kasodete aisisiaun nu ipu kama kec. 

Esuula 12 


Kokweni, Kobolia ido Kiyalai 


Erot lo Ikanyet kauni: 
Tandara nekuita maforo nevamwe. 


Koloma ijo da toma abolia kede eyala 
kedekaluce. Kiswamau nu mere irwan atipet 
bon konye toma apaarasia nu ipu. Kotoma 
oipone lo nesi epedoria akuan kon, emoyo 
kon kede adam aimorikikin nepepe. 
Aboliasinei kede Eyala nesi ingarakini ijo 
adukun emoyo loka ‘Unhu-Ubuntu-Botho’. 


Kong oni atekerna ocaalo na kolo naka 
ipolok wok, ajai apak na apol na agitaritai awai 
kanu itunga aitolot abolisinei kede  eyala. 
Aboliasinei kede eyala kesi itopoloete eitunganane 
lo ileleba. 

Etapit irwan na ipu aboliasinei kede eyala 
aitolot akiro nu ikamunitos ateker ngin koraun da 
eipone lo eyuwara lo ineris arai lo aimonikinor 
ejautene loka iboro. Epatana aimor ican arai 
akurian kede ka luce. Ibusakinit ijo adumun apak 
na ijaikinor ijo da toma aboliasinei kede eyala loka 
ateker kon. 

Idiope ibore yen aminakinit eong nesi aipup 
kede airam iboro luka ikososinei luka ateker ka. 
Erai atenus kede emarimba irameta lu epolok noi 
kotoma ateker naka Shona. Kotoma oiswamae loka 
Afrika ngin tunganan ekoto kojai ibore yen iswamai 

kotoma: apolok, amakio, atumunak, itelepai, 
apesur, ikiliok, angor kede idwe kere kojaas toma. 
Mam apodokinitai ebe ingai bo ngai. Kotoma oinono 
wok, mam ijo isalakini adamam aiboi aite luce 
ewoete kede aikosi. Oni kere arai aikac aisom kede 
acalanar awoere. 

Kotoma abeit da bobo, kotoma okososinei luka 
Afrika, emamei ekoso lo mam ikosiere. Emamei 
aibina na emamiar ekoso ke lo ewoyo. Mam emusik 
kede edans erai iboro luka asiom ko yunivasiti. 
Akoto ngin tungan aijen kede ajaut toma kede 
akuan ke emoyo ke da kere. Irameta ice luka 
einono etoswamao kanu asubanisia kotoma okalia 
kede ateker. Aso ajaas ikososinei lu emanyit, lu 
aibworo ne etwania itunganan, nu emaere Edeke 
nepepe ka ipolok arai bo nat lu ewoyo kanu itunga 
alakara arai ailakar ican kakuan. 

Ne alibunitor eong, etenus bon eramio ne 
emaere Edeke kede ipolok nepepe ka asuban na 
erucokinit oni kede ipolok ka Edeke. Kaiboisio ace 
erai emarimba nesi itoswamao kanu arucokina oni 
kede ikwamin, tetere oni ipedori einer kede ka kes. 

Kijaikini ijo ekosio kede aikosi na einono eipone 
lo itegelikina lo irucokinit ijo ne ejaas itunga kon 
kede eyistoria kon itiya ijo aiminaikinit aki aipup 
ikososinei lu akwapisinei nu ilongwau lu emamei 
apolou kotoma aijar kon. Kotoma abeit, ekot ijo 
aitup ikososinei lu einono kon. Ijenei ijo mam 
epodoi ebe ijeni ijo noi aijer angabet konye bob ebe 
itamanakini ijo da ailakilak ikur akuan. lyatakinit 
na ‘aimorikikina’ kon kede itunga kus. 

Idiope ibore yen ijaikini ijo eyala kede aboliya 
nesi aipup kede aimor awaragasia kede ka luce, 
kede ayala lo iteleli itunga. Kingarakinit ijo da 
eipone lo ipedoria ijo akwenar akuan kon kacut 
nepepe ka luce. Ejokuna da larai ikwenatar luce ijo 

ijo aimorikikin kede ka kes ainak akwena! Arai lo 
eipone ediope lo kepedoritotor ipolok wok 
aisisianakin itunga ebe mam ibore yen imiki ijo 
aisisianakino kacut ateker. Awomit eong ebe, 
engarenok wok luka lolo, enyunyuraka noi naarai 
emuroki kesi eipone lo eyala kede alakara kede ka 
luce. Mam kesi ekotosi yen icori kesi kacut yen 
ewomitos kesi ebe ekwenar kesi. Mam engarenok 
luka Afrika epedoritos akwenar awate kec. Aso 
kanu kangun enyunyuraka noi ido mam epupete 
iporotoi lu egelakina kane ejaas lu kec. 

Apaarasia nu kokwap akolong etiono ejautene lo 

abebeun aijar. Ngin tunganan iswamai isawan lu < 
ipu kotoma acudungung. Aso mam eswamak 
epedoritos aipitun epuresia, arai bo nat e stress lo 
kwana esurokinit kesi kanu aswam bala ebulesit. 
Amamus kede eipone lo itikokines epuresia nesi 
lolo erai adek na enyami kede aiyar eswamak luka 
Afrika noi. Ationus nes na ebe kotoma oyistori erai 
adek na na Imusugun. Mam kolo itunga luka 
Afrika adekanakinos epuresia. Konye kwana naarai 
ikopiya oni aijar kede ejautene kes ka kwi, ideka do 
oni adepar kwi da ikulepek. 

Erai e stress adek na eyari. Ipu itunga luka 
Afrika lu edekasi ido kotwakete da eroko kesi 
kejenuna ebe nesi ayar kes. Arai adek na mam oni 
kijenunit lem nuke. Ekot kwana oni aitiji nesi 
kasodete aitoswam acoa kede acobeu wok naka 
Afrika. 

Na sodit ka kere, erai e stress adek na 
etakanuni eridaki itunga aswam kede awomisio nu 
ejaytene lo aijar. Ne ilakaror ijo noi kosodete aokot 
kon aibuk noi apak na edit, mam nen erono. 

Kotoma abeit, ejokuna karai ijaik ijo aswam ibore 
komwana akuan. Konye eraun e stress atyonus 
kama kon, ne do iyatatar awokot eibuk noi kotoma 

akuan kon, koderete ijo amori nu akou da. Ejai 
epoison lo ibukete aokot nuipu lo enyaritai andrelin 
lo ti ajokuna ibuki lo edolit. Ne etakanunia ijo 
aiyalongongo arai akurian ibukio aokot nu. Konye 
ingarakinete ijo aiswamaun ibore yen ti atipet. 
Karai orai ijo ityang lo ais ti mam akiro nepe cep 
da. Naarai etyang lo ais, ekesa je ne itukuriana nesi 
ibore kwape nat agat na engatuny, ekakaar atikor 
akerit ayuwar aijar ke. Kotoma oipone kalo icweari 
andrelin na atipet. Nu iswamai etiko lo ais kesi nu. 
Ne egipara nesi engatuny ewuta adapadapet kanu 
aikamun nesi ainyam, ibukakino nesi aokosit na 
ekakaaror esipid ‘lo akeju koyuwarai’ atikonor ikuti 
toni ayuwar kane ejai engatuny. Nu ican kes nu 
ebe, mam itunga epedoritos atikonor ne eponiatar 
ican. Ityang lu ais emamiatar kede e stress konye 
kiboiete ais nepepe kede ingatunyo, kasodete oni 
itunga lu iboiyei kane emamiatar ingatunyo adeka 
epuresia noi, naarai ngin pak na ibukunere aokot 
nu emamei eipone lo icweara oni agogong na 
aitipet. Etapit duc kotoma aswam, ne iridakinere 
emamei ne kereria arai bo nat eipone lo aitiji. Ijo 
aiboi kanen eroko bo lolo akiro bia, toni bobo apak 
na etupakini ne iridakinere bobo ijo kibukunete 
aokot nu andrelin aiyatakin ne ejaas nu lem sek nu 
mam icweara kidyatun do cut. Nesi icorakinitor oni 
adumun ne icwearor aisorit na kotoma aboliasinei, 
eyala kede aswamisinei nu ijaikinete ijo ainyinyirar 
aisorit ngin kwape aijony. 

Mere ber eong kejaiki ijo ajenanut ka. Ne araar 
eong ikar lu apolou 33 abu eong karaun apolon 
loka efakalti kotoma Oyunivasti loka Zimbabwe. 
Akukurana eong noi ido kajeni da ebe apedori eong 
aswam noi adepar imakio lu lem etumoritos 
efakalti ngol. Abu eong kebwaik agogong ka kere 
aswam nu komam ajeni ebe ewuta e stress adokar 

kuju. Mam ber eong ajen da nu enerasi itunga 
ebakasi ebe ejai e stress. Mam eong awomit ebe 
epedori etunganan da lo alosi kede akeje loka 
Afrika kwape nat ka eong adumun adek na 
Imusugun. Konye kojaas ijenuneta luka epuresia 
ne ajai eong, do eong elope ngesi mam ajeni 
ijenuneta lu. Alosi eong agogong edisiar akuan. 
Atapit eong akwenyun tipuruc do aibois na aipup 
ebe iyengunit akuan apupi eong epasane bala lo 
itokorio kware ejotoi. Mam eong ajeni ebe e stress 
nesi ngol. Abala eong ebe ajototo eong erono. 
Kageuni eong awanyun ebe mam bobo aswam 
ajijim kwape ne ageara eong. Apakio ace da ne 
adolio eong alosikineta ka, adumun ebe awolio 
ajijim wir! Kotoma abeit, acepak ne adumunia eong 
aitodolikinet ka mam bobo eong apupi ejok. Mam 
eong ajeni ebe kerai nu kere kanu e stress. Dobo 
ikaponesio, abu do eong kanyunyuranar noi. Ibore 
yen edit da apedori aisunyurikin eong. Mam bobo 
eong apuponokini idwe ka arai da na kowaika, 
naarai abu e stress kolema atitingu kere. 

Adiope apaarit na tupuruc naka Emukaaga abu 
eong kakweny kasodi aitutub ebe ajai eong 
aiyengun apaarit ngin, naarai adaunit eong apak 
na epol eperonori epasane. Nu awumokin kesi nuta 
ebe, apak adio tipuruc nepenen, ne ti eyengia eong, 
kogeuni etau ka aisom noi. Mam eong ajeni ibore 
yen eswama kotoma aijar ka. Ne egeunia etau 
aibuk noi adumuni eong ne ekot akakaar akerit 
nenice. Kerumi eong akurian kasodi aiworoun 
itunganan ice ayangar eong ne ejai edokita ka. Abu 
emuron atipet kebwaik eong acuman nu ipimaete 
epuresia, kosodi alimokin eong edaun apak adio, 
ebe kemamei ibore yen erono kede ka eong kotoma 
akuan ka. Abala nesi ebe keraas nu kere naarai 

asurokinit eong e stress, ibore yen duc ekwanyarit 
nesi eong kasodi eong aisik aki. 

Mam eong eyunit nu alimonokini eong emuron 
kasodi alimokin nesi aiyatakin aingic ationus ka. 
Awomit eong ebe ace pak akoik nesi eguro. 
Kewanyana emuron ebar ka kede aokot da mam 
ibore yen aronon aponi kodumunai. Kesiboikini 
eong do emuron ka kwap kalimokin eong, okokuka, 
arai eong lo apolou naka ikaru akais akany kaarei. 
Ajeni eong ebe e stress nesi iriebi ijo, mam ijo ikoto 
acamun ngun. Kesisianakini do eong edokita ka nu 
ikamunitos ationus na kageuni do eong da 
asisianakin akuan ka nuke. 

Mam abu koyangak apak na ewoj eong 
awanyun aijulakineta ne anyamia eong ejok toma 
apak, aijony na abu eong keswama duc, kede 
ajaikin toma aboliasinei nepepe ka iboro lu eyala. 
Kokuju kanu kere abu eong kepuga eiswamae ka 
loka aswam kede ajenun iboro lu epolok aswam, 
tetere eong mam bobo aswam ketulumori toma 
ationus. Emoriarit na aijen iboro lu epolok kotoma 
aijar ka kede ngul lu edunyasi kede ka eong noi. 
Abu eong da kageu aijanakin aswam itunga ice lu 
apolokinit eong, kacut iboro lu mam lem eong 
kekopanakini luce aswam. Konye kanu kere, abu 
aijar ka ijulakin noi. Abu kesitik eong ebe arai eong 
etunganan mere papa apedorosio kere, ebe ekot 
eong ailajar tetere araun itunganan yen epatana, 
ilajaara ido kiyalana. Kotoma apak ngin na araar 
eong lo apolou naka ikar 33, mam eong apedorit 
aidok ekalina iuni komam eiyengane ewurianara. 
Ikaru akais aarei ekaulo, ne araunor eong ikar 53 
lu apolou apedorit eong aidok akalina komam 
apupi aarei da. Akes apolou ebe angaleyi kwana 
eong noi kotoma okaru luka apolou na 53, adepar 
ne araar eong etunganan loka ikaru 33, naarai 

kwana ajeni eong ajokis na aijony, aiyala kede ka 
nuce nepepe ka aboliasinei. 

Akes apolou ebe aswam na eyengauni einyinyir 
nesi epol noi kanu aicwear andrelin na adepara na 
mam itoswamatai ne ebukunatar aokot. Eyala kede 
aboliasinei kesi ingarakinete noi aitangaleun ijo 
kotoma o stress. Naarai ejaikin ijo apak kede 
arereng na icwearet aisorit kere kotoma akuan kon. 
Kanen da, ne ibwaikina ijo etau kon toma aswam 
ace na egitakina kama na oyafesi, ingarakini ijo 
aimurokin nu iboro lu iridakinitos ijo aitamamaun 
ailajaar, kanen do kopedori akuan aipepeun 
agogong na swam ejok tipuruc nace. 

Kotoma awurianut, kanu kangun, eyala kede 
aboliasinei kesi epolok nukec noi kotoma 
aingarakin ijo adumun akuan na engalei, adam, 
awomisio kede emoyo lo esipokina. Aso kolot kinga 
ngina kogeu abolia! 

Esuula 13 


Kinerata kede ido Kopupi ijo 
da Luce 


Erot lo Ikanyet kaongon 
Gara dare nedzimhuri nevavakidzani 


Kiboiyinikin kwap kede itunga luko okale kon , 
idunyeta kon kede ipajan kon kosodete 
amorunun awomisio. Ne nesi eipone lo 

ibecokina loedukunere ajenanara kotoma aijar. 


NB ag arai ‘amorunun akirot’ nesi ediope eipone 
o apol noi lo apotu ipolok wok kiswamautu. 
Emamei ibore arai emusaago lo epol noi arai edit 
tai yen mam ekotokin ainerun kede ka luce kotolim 
loka ekitoi. Ajai nu aiswamaunun kotoma adoketa 
kere - kotoma okal, kanu aimorikin ngul kere lu 
elibunitos kokek kangol, kosodi do airiamun ipajan 
da kotoma okal lo elal aimorikikinit apolokinotok 
luka ateker kede itunga kere lu ikamunitos akiro 
ngun, kotoma ateker kacut akiro nu eipugae arai 
politks nu okau. 

Eiswamae loka “dare” loka einono loka Shona, 
ate ajeni eong ebe eputosi kede atekerin ace kede 
inonosio luka Afrika, nesi arai eipone lo ingarakinet 
aipur akiro kede aigwagwanar atyokusio nuka 
ateker nu epu kotoma ocaalo. Dare nesi etoswamao 
da kotoma adokete nuko kuju kwape nat adyeket, 
kanu atubio imusaagon. Etoswamao Dare kotoma. 
airiamununeta nu ejaar aitub imusagon, nu 

eseunere akiro nu ikamunitos itunga kere kosodete 
itungan kere aimorikikina akirosit ngin. Erai Dare 
da aibois na isisianakinere idwe kede atumunak 
eipone lo ebeitor ateker aitolosio, kiteete kesi kede 
aipup eipone lo eyayitere ateker. Erai Dare 
eisisianakine lo epol noi lo elomunit kotoma 
oiswamae loka awomisiot naka Unhu-Buntu-Botho. 

Akadakinit eong aite ebe ewuta kwana eswamae 
loka dare atwanare mot, kacut kotoma okal kede 
okal lo elal. Amasiki eipone lo itolosere iboro 
kotoma okal kede okal lo elal ikar akais akany lu 
atuboros. Lu epolokinitos ikalia kede ikalia lu 
elalak, kajai eong da toma, mam epodokinitos 
aiworounin airiamuneta nuka ekal kede ekal lo 
elal, karai da ajanakin toma asubanasia nuka 
ateker nu einono. 

Epolok nu asuban nuka einono kotoma aijar 
naka Afrika noi adepar. Ipu asubanasia kotoma 
oinono loka Afrika kimoriarite edukone, atwanare, 
asuban yen atwan, aitemokin akiro nu emisikane, 
asuban nu aima ipolok kede ikwamin luka ipajan, 
nepepe kede aingarakin aisinapinikin akiro nu 
enguingui kotoma okal kede ateker. Nu epolok 
kakere, itoswamao airiamununeta nu ekal kanu 
aseun nu iswama kotoma akiro nu ikamunitos 
ateker, kwape ekal ediope kere. 

Karai da ejaas itunga luka Afrika kede einono lo 
esipo ido kogogong kotoma akwap kere, akuroki 
itunga luka Afrika aitoswam einono lo kanu aitijio 
ibakor kede aitopoloor agwelanar kede etatai. 
Konye mere kwape itunga luko China, Ilugai kede 
Iyudayan, lu apedosi aijulakin atekerin kec araun 
nu itetet kitoswamaete akiro nu agwelanar, akuroki 
itunga luka Afrika aitoswam ebisines kede 
agwelanar tetere aitopolo ateker kec. Kongolik ber 
ijo eipone lo isipanitatar atekerin ace kelototo 

akwapin ace kosodete aimorikikina. Kongolia ijo 
itunga luko China, Ilugai, Iyudayan kede igurupun 
ice eipone lo itoswamatar agwelanar kanu aiyat 
ajenanar kec airimokinit akwap kere. Ejaas ikes 
kwi toma oibugai kere airimokinit akwap na. 
Iwanyuni ijo ebe etaun ediope eraun loka itunga 
luko China, arai Iyudayan kosodete ikes kwi 
aiswamanar bonik itolosete ebisines kec kotoma o 
network lo ededeng. Ijaikinitos ikes kwi itunga luka 
atekerin kec lu eroko edumunia apirianut aisisiaun 
kama kec toni nesi da ajenun nu ipu kosodi do 
apoloor agitar ebisines ke elope konye korok 
erucokina ne ejaas luce. Koipone kangolkitopoloete 
abar kotoma ateker kede okal. 

Oni itunga luka Afrika, kowai kaje, kijaar kede 
ikalia lu esipos konye mam oni itoswamai kesi 
kanu ebisines, arai bo kanu inyo mam ejena. Kedol 
akiro nu aisubus mam oni iswamanara kede ipajan 
wok. Amin erai naarai keponi oni kitapaar ebe 
aswam ebisines ore mam ipoloor arai aiboror, ebe 
erono aitoswam ikon ipajan kede ipapero, ibore yen 
emaikinitos ilongwau ebe nepotism. Nu abeit kes 
nu ebe, kotoma akwap kere ipu aiboisio nu 
ebisines kotoma akwap na itolosete ikalia, ne 
ejokunar aswam kede ekale kon. Ne bon mam 
ejokunar aitolom itunga luko okale kon toma 
aswam nesi aswamisinei nu apugan ne ipolokinitor 
ijo ido kokoto ti itunga kere adumun eirian kotoma 
aswamisinei akorokoro. Konye kotoma obisines, 
ejok noi aswam kede itunga luko okale kon adepar. 

Idiope ibore yen etoswamaete ilongwau lu 
ipugatosi oni kolo arai aitutuor itunga kanu aswam 
iboro kwape akototor kesi ido kanu kec bon. Kelot 
apk ingaren idumuni do ijo ebe itunga lua Afrika 
icanas noi mam epedoritos adumun arai ageun 
ebisines kec ikulepek, arai bo nat etetai, kosodete 

awomoom ebe aswam bala enyamuret kotoma 
ofakitori lo apolon kotoma otaun itelekaarit ijo ilope 
ageun ibisines kon yen cici kocaalo. Kasodete bobo 
oni da ikulepek aibangibangun ebe ibore yen 
etataunitai kotoma ofakitore lo apolon lo otaun nesi 
itelekaarit ngul lu ipedorit ino da ikulepek atataun 
kocaaloi wok luka Afrika. Etapit oni agwel iboro lu 
edit ameda kec kacut inyamat lu amukeben, naarai 
elomunitos ko kinga, kenyekikinitos inyamat wok 
lu einono luka ore inyamat lu engaleete noi, lu ti 
itataunenei oni da kasodete aitegwel inacan kede 
ainacan wok, ipapero kede itunga luka akwap kere. 

Ationus bobo ace nes na ebe, kotoma apak na 
adumuniatar apugasinei nu ipu nuka Afrika 
aipugaikin bonik, apotu do kesi kibwaikisi agogong 
kede awomisio kec kere toma aitopolo itaunin, ne 
asipor agangat kec noi kotoma akiro nuka polotiks, 
kinyekinitos icaaloi aibos. Kanu kangun, eiswamae 
lo apugasinei nu ipu mam epodokinit itunganan 
yen ko kwap yen ko ocaalo konye ejokuna kanu 
kangin yen ejai otaun kede ebisines lo oibuga. 
Imoriarit na aitidisiarit ebeyi lo inyamat kanu 
itunga luka otaun kotoma aimod akoriok egwelio 
ikorion kec kede atacakin ikapun idis tai. Nu ican 
da kes nu ebe akwapin kwape nat South Afrika, 
idumuni ijo iduukai idis lu cicik lu etamitos 
agwelanar iboro kec konye erimaaros lu abarak 
toma oiduukai lu apolok lu epol ebei aibois na 
aigang ikes itunga kede araun ekastoma. Iboro lu 
egwelio kanen imoriarit inyamat, akima, edia, 
araoito nu itoonitai, akiring na aonon, awuto kede 
ice da. 

Kotoma awurianyut, amamus kede agogong arai 
bo nat amajinging wok kotoma nu ikamunitos 
eiswamae lo ekal, iyinak do oni kitwakiari eipone lo 
aiswamanar kede ebisines da, ne do kwana etyonor 

oni adukun ekal lo esipo kotoma obisines ibore da 
yen eminakinit.akwapin ace tetere kesi egwelarete 
iboro kec aitwegelikin ibangiok, akwapin kwape nat 
Italy kede kace da. 

Aitolomun eiswamae loka dare kotoma okale 
kede ateker nesi cut epedori aingarakin oniu 
adukun bobo ekal kede ateker na egogong. Lo nesi 
bon eipone lo ipedoria oni adukun agogong na aitiji 
atiokusio nu itakanikinete oni kotoma okal, kede 
koriongeta da. Kotoma dare ejai eisisianakine lo 
itegelikina, lo emamei kotoma osomeroi wok. 
Imorikikinit na aisisiaun eyistori loka ekale, einono 
nepepe kede apedorosio nu apirianut nu aijar nu 
ekotoi kotoma akwap kana kalolo. 

Erai kotoma o Dare nesi adumunia eong 
iponesio lu egelegela lu irieboikinet ican lu ipu kede 
aipur akiro arai enguingui. Ikolo apakio nuka 
ipolok wok esisiauni itunga iwaitin lu aipur akiro 
kotoma puponoro kede aiswanara kede ka luce, 
kanu adumun awomisiot na isimaritos itunga kere 
kotoma ateker ngin. Eiswamae lo apuponor kede 
atitingu nesi apedorit noi aitikitik ican kede 
elongilong ti lo ketakanu kede aingarakinit itunga 
kotoma oitunganane lo ejokuna. Akes apolou ebe 
ekot ngin teker kojaas kede eiswamae lo. 

Konye karai da kotoma akiro nuka politiks, 
ejokuna bobo Dare noi kanu aitutub nu iswama 
kotoma aijaanakin ateker. Kitorit ijo toma Dare, 
ipedori ijo da kwape itungana idiope ayayit akiro 
nu epolok nu okale kon kede nu ateker da 
koseunenei ijo da nu ebeit aitup kotoma okal kede 
ateker kon. Karai mam ijo itodolikini nu ikotoi ijo 
kwape itunganan yen ko kale kangol, mam epatan 
ijo ajokunar aijaanakin ateker na do elal kotoma 
akiro nuka politiks nuka akwap kede eipugae ka 
akerianut. 


107 


WA O 


Erai Dare eipone lo itoloset airiamunet na 
elukunitos itunga emeesa arai bo nat amot kanu 
anyamun akiro nu ikamunitos ateker kec. Ejaas 
iboro lu ipu lolo da lu ti ekotos eiswamae lo kalolo 
kwape kolo kejaar apakio nuka ipolok wok. 
Nasodit, kanu aitolot e dare lo abeit, ekot 
engarenon aiworoun itunga kere lu ikamunitos 
akiro nu ebeit aitemokin. Mam e dare elosi ingaren 
karai mam itunga lu ikamunitos akiro nu eponitos 
arai ikote akiro ai. 

Ejaas adoketa nu itolosere e dare. Na sodit nesi 
ageun aitetem akirosit arai emusaago, aipet akiro 
adiope diopen, tetere itunga kere lu ejaas nen 
imoinikinos nu ejaas nen. Ekot ngin tunganan kere 
kojeni nu ekotoi kiswamaunai. Kotoma ateker naka 
Manyika, adiope kotoma atekerin nuka Shona, epol 
adoketait na egeari na noi. Ejai ngin itunganan 
aitetem akirot kwape amisiikina nesi kogeunete 
kede idwe toni imakio. Erai ti lo eipone lo epalas 
itunga luka Bulaya ebe aicanincan apak, konye 
kotoma otunga luka Afrika, ecamunitos itunga luka 
Manyika ebe esusut aitemokin akirot nesi lo. 
Icorakinitai ngin tunganan yen ejai toma 
airiamunete na, kacut atumunak, aitetem akirot 
kotoma aidules ke kere, tetere kesi itodikinete 
itunga lu ejaas nen ebe emonikinos kesi da akirot 
ngin kodoco. Erai kedautu itunga kere acamun ebe 
ngin tunganan yen ejai airiamun ngin ejeni akirot 
kotoma abeit ke nesi konye elosio airiamun 
ingaren, ne ecamakinere do einer lo aipur. 

Kolumunite koipone lo akirosit, egeuno do akir 
aitemitem. Erai atyaket bon arai erai adyeket na 
ekot ikisila lu apolok, arai bo nat akiro na ekot 
ainerun ainerun. Kotoma akirot na ikamunit 
ikisila, itolomuni Dare eiswamae lo ekooti lo ekal 
arai ateker. Kogeun do awosan kodoco. Yeni iwosai 

nesi egeuni alimun nu isiriebete nesi kopupi ido 
kojayi yen itoosatai. Kosodete do aijaikin yen 
itoosatai da apka alimun abomgokinet ke kotoma 
omusaago kangol. Kopupokinitos luce konye do 
egeun einer li imoriarit kere lu ejaas nen. 

Kotoma aitolot einer arai ainerun ejaikin 
engarenon, arai apolon ateker arai bo nat ejakait, 
itunga lu ipu alimunun nu ewomitos kesi kkotma 
akiro kangun. Epedorio aiworoun itunga lu eraas 
ipirion kotma aitub imusaagon. Ace pak eraun 
itunga lu eyongitai kotoma ateker ngin, kwape lu 
epiriaka ido kosipokina toma okisila lu einono. 
Irwan ipu edolokino aitub emusaago korai itunga 
kere etubete nu iswama, mere idiope itunganan 
bon. Kolimuni do konyet atubon arai ejakait nu 
acamu ateker tetere yen ewosai kede yen ewosatai 
kere epupunete etube. 

Ne eraar akirot na ineruna arai amorun 
awomisiot kanu ebeit aswam komamei yen 
iwosatai, eiswamae loka dare eraun ngin tunganan 
alimun awomisiot ke kede luce aingit nesi 
asiopokinet na awomit ke korai apuponokin tetere 
awomisiot na edolokino eraun na itunga kere. 

Kotoma awurian, kijaikinio iporotoi lu ipu lu 
egelegela apak apupokino eipone lo ewomomototor 
kesi. Bobo, ice ka kesi eraas ipiriotin kotoma akiro 
ace, ice epiriaka kanu akoruo nuka akwes kec, ice 
ejenete nu ipu adepar luce kotoma akiro nu etiroto 
kes toma, konye kere ijaikino alimun awomisiot. 
Konye kejaas ngun da, ekot Dare ebe aitub akiro 
kotoma eirian kotoma oipone lo eyongitere isuban 
luka Edeke nesi lo abeit. Eiswamae lo aitub akiro 
eirian kotoma ayongit isuban luka Edeke nesi 
ejaikin kotoma oiponesio lu ipu. Kwape nat, 
kotoma omusaago lo iwosao kosodi ajenanut 
adisiar noi ne mam etubokinere yen iwosatai 

emusaago ainyam, mam nesi elemar kwape yen 
ewosatai. Kwape eraar ibore yen kabu kotukok 
itunga lu ipu kwap ekitoi, akes apolou ebe mam 
ateker eleli ibore kwape kangin ido eponio nesi 
aingic kotoma okoona loka akongu. 

Ajeni eong ebe kotoma akwap naka Imusugun, 
ekotoi ebe dimi kito epoloor ajenanut, mam 
itunganan yen iwosatai enyamit emusaago, konye 
oni, kotoma oinono loka Afrika imamiatar oni kede 
iboro lu ipu lu tikanunet ajenanut na epol noi 
naarai mam etekinologiya wok kede akerianut wok 
epedori aiswamaun ngun. Kejaas ngun da, iyitosi 
itunga nu emusaago lo obu ijo kiteleka kosodi ijo 
adyakar bobo, idyatuno emusaago kon tetere 
itepesenio ijo kwape yen itipasi itunga luce kotoma 
ateker. 

Akoto eong aijaikin ijo aitetemet na eipone lo 
iwutar eong kede luka papaka atubenen 
imusaagon lu ekamunitos akoko naka akituk 
kotoma ocaalo kosi. Karai ekweny itunganan yen 
kokale kosi adumun ebe awoliosi akituk ke, arai 
kowomite ebe akokua ice akituk ke komam iso 
kijeniu ejik ebe ingai iswamaunit nu, atapit ediope 
kalu ka papaka lo adit, atukokin isap kosodete kesi 
alosit asurokin atekerin arai ikalia lu ajenere ebe 
ewojak itunga kec akanin kacut kowai lo akoko 
akituk. Karai da mam kes kejenete kodoco ebe ngul 
kesi akokuaritos akituk, mam na etikokini kesi 
kede aimanit ikalia ngul ebe ewanyunete kesi da 
arai mam akituk etakanunitos. Irwan ipu apote do 
ikalia lu ekokoete akituk ikulepek amejaun 
ikokolak kotoma opapero kec lu iswamanatatar 
kesi ebengit lo, kanen kinyakunete akituk nu 
akokuaritai ainyakakin ilope. Kakere, mam 
eyangakini ebe aitoduni ajenanut eroko ijo kitinga 
ekokolan. Mam nu iswamaete kotoma akwap naka 

Imusugun konye epedori toni lolo da aswam 
kotoma akwap naka Afrika ne ejaar amunonut 
kede aminanara nepepe ka aiswamanar nepepe. 

Erai alosikinet naka aijar wok kere aimo aipuc, 
abar kede ailajaara. Ilolo Afrika nesi atutubet nak 
akwap kere na epol elongilong adepar, emamei 
aipuc, idila ecanit kede ibakor kede ne eridakinitere 
luce arai amoromoro naka 

apedorosio nuka eitunganane. Ipedori oni 
airwanar ebe eponitos nu kere naarai amamun oni 
agogong naka etekerene kwape ka kolo ne apolor 
itunga luka Afrika aimorikikina kede aiswamanar 
kotoma okal kede ateker. Mam eong eteyi eipone lo 
ipedoria oni adumun aipuc abar kotoma akerianut 
kede ailajaara kotoma akwap kere, kokurokite oni 
aitodolikin nu kotoma okalia kede atekerin wok. 
Mam eong awomit ebe ipedori oni aitolomun 
engarenok lu eminas ikes itunga, akwap kec ido 
kokotosi aitopol akerianut, aipuc kede ailajaara 
kanu itunga kec kere ageun kokalia toni atekerin. 
Engarenok lu ipu, ijo kede ka eong, ekurokinit 
aitodolikin nu ipudai kesi kotoma okalia kec kede 
ateker. Ikurokinit oni aingarenikin ikalia kede 
atekerin wok, dodo do oipone bo ali ipedoria oni 
aipuga akwap na ipu atekerin kede ikalia? 

Ebakasi Imusugun ebe, Egeun amina luce 
kore’. Kotoma Afrika, mam ijo ipedori araun papa 
arai toto naka akwap, karai ikurok ijo aipuga ekal 
kon, ateker kon. Konye engarenok wok luka lolo, 
epolokinit kesi apog noi naarai akiro kere itorere 
toma aseo ebe nesi ejenunet loka edemokrasi, ne 
do idumunia ijo engarenok lu ejijim angajep noi ido 
kijangete emuebe kanu adumunia aseeta aibois na 
araun engarenok lu ejokuka lu ewurir kwape 
itunga luko okale, lu inapaara ido kotiting kwape 
ejaanakinak ka luce. 

Esuula 14 


Kojari kotoma Eiswamae lo 
Unhu-Ubuntu-Botho 
Erot lo Itomonet 


Tevera Unhu, ndiyo zhira huru yeupenyu 


Kotupak eiswamae loka Unhu-Ubuntu- 
Botho. Lo nesi erot lo aijar, lo apipil ipolok 
kus kosodi aimorikikin yesi ne ejai Edeke. 


rai Unhu-Ubuntu-Botho, arai eitunganane, erot 

loka aijar. Kanu itinga luka Afrika kede itunga 
lu elibunitos kotoma Afrika, erai Unhu-Ubuntu- 
Botho erot lo edukunitoi adaun ikaru lu ipu kwape 
lo eraunor itunganan itunganan obe. Kotoma abeit, 
Unhu-Ubuntu-Botho nesi bon erai eipone lo 
itigogongoritai kanu adukunio ekal kede ateker na 
esipo. Nesi itoswamao adukunio atekerin nepepe 
kede itunga lu akwapin. Apotu ipolok wok kodikutu 
eiswamae loka Unhu-Ubuntu-Botho adaun ikaru lu 
epu kwape erot lo erioro lo edukunere ekal kede 
atekersinei kotoma akwap, kede ayuwara naka 
itunga kotoma akwap kere. 

Kotoma abeit, abu eipugae lo atyakit itunga 
kotoma oriagin kopedo aiboi noi kotoma akwap wok 
naarai abu kitoswam apedor na atiting naka ekale 
koiswamae loka Unhu-Ubuntu-Botho. Mam Unhu- 
Ubuntu-Botho erai bon eipone lo apotu ipolok wok 

kiswamautu konye erai lo da erot lo egeari kede lo 
ejai enange arucokina kede Edeke. 

Araut itunganan yen ijokuna ido kotupakinite 
irotin lu luka aijar lu itogogongooritoi kwape lu 
abeit, nesi eipone lo aiyalamikin ipolok wok kede 
arucokina ne ejai Edeke. Epol noi aitup irotin lu 
luka aijar itiya aricit ediini ece. Mam Unhu-Ubuntu- 
Botho kerai ediin agear nepe cep. Kanu abeitok, 
arai ediini nesi ebecokina toma oiswamae loka 
Unhu-Ubuntu-Botho ido korai aicorakinet na eirian 
kanu arucokinit itunga ne ejaas ipolok kec kede 
Edeke kotoma aswamisinei nuka ngin paaran. 

Idiope ibore yen erii kotoma awomom naka 
itunga kanu ikamunit itunga luka Afrika nesi 
‘aitukumunokin ipolok’ kwape ediini. Kotoma abeit, 
erai bobo lo eipone ediope lo emunaritere ekiror 
loka einono loka Afrika kede ediini keyangautu 
ilongwau einono kede diinikece kosodete aimo 
eipone lo amudiar lo ajai ne. Arai koipone kalo: 
kejenete ipolok wok ageun apengo ebe ejai Edeke 
ediope. Ajenete kesi bobo da ebe ipolok wok kesi 
araas arucokinet na itunga lu ejarete kede Edeke 
koipone lo arioro. Apotu do ipolok wok kosubutu 
ediini lo ijaikini itunga lu ejarete kede kalu atwak 
ajanakin kede Lokasuban kec apaarasia kere. Mam 
oni kitukumunokin ipolok wok konye 
itukumunokin kede aima Edeke. Konye itorit oni ne 
ejaas ipolok wok kanu arucokin oni ne ejai Edeke. 
Kakere, kotoma otunga lu ejarete, imakio kesi 
ejenete noi ngul lu apotu kilanyata oni alosit akwap 
na ikwamin. Epatanikit kesi einer kede kangul 
adepar oni lu iwurio pacu. 

Kotoma oipone ediope ingaingai oni ipolok wok 
aisinerikin oni kama ejaas ipolok ice lu mam oni 
kiwanyunitor lu do idunyasi kede ka Lokasuban 
kosodete ngul aisinerikin oni kane ejai Edeke. Aso 

elosi aimony wok kotoma akitukes ka imakio wok 
lu iteyi oni, itoni ne ejaas ipolok lu ejenete kesi, 
kosodete ngul da ainerakin kede lu akolo lu 
idunyasi kede Edeke. 

Kanu abunio ediini loka ikristayon kede loka 
isiramun amunar eiswamae wok nesi do idumunia 
ijo ebe apotu akiro nu aisab toma aitolitol 
arucokinet na ajai kolo. Kanu kangun, ipu do 
itunga luka Afrika lu ibangubanguna kotoma 
oipone lo ti kesi arucokin ne ejai Edeke kede ipolok 
kec, mam do ejenete ebe inyo aswam naka ipolok 
kotoma aijar wok naka lolo. 

Idumuni ijo ice iyunitos ebe itukumunokin oni 
ipolok. Akiro nu aisab. 

Arai kikto ijo aitiryanikinet kede ediini ece, 
apotu ipolok wok kiswamautu kwape ka Yesu 
Kristo kotoma Okristayone — kere eraas idwe luka 
Lokasuban kosodete kesi araun arucokinet erot lo 
itodoli oni ne ejai Edeke, kanu kangun itori oni 
mama kec. 

Konye kejaas ngun da, ejai bobo apaarasia nu 
eipone lo itunga lu ejarete akote aitukumunokin ice 
tunga kwape luka Katoda kec. Erai na adyakaret 
kwape nat ngul lu ewomitos ebe aitukumunokin 
ipolok aibois na aitorio ailipa wok mama kec tetere 
kesi kisinerikinete oni Edeke. 

Ejaas bobo itunga ice luka Afrika lu etapaar noi. 
Lu kesi lu elosete aipejonokin imurok lu atagoron 
lu asabak kowomitos ebe epedorete lu arucokin 
kesi kede ipolok lu atwak kede ikwamin lu iticanete 
kesi nepepe ka Edeke. Erai bobo na eitapare loka 
ediini loka Afrika lo ipolok wok, naarai awoliosi 
itunga noi, awoliki erot. Arai ikoto ijo arucokin ne 
ejaas ipolok kon, kolot ne ejai epolon arai amojong 
na ajeni kesi kotoma ateker arai otale kus. Siri kilot 

ne ejaas itunga lu mam erai ipajan kon lu mam 
ajenete itunga kon lu atwakata. 

Ibore yen erimatar itunga ne ejaas imurok lu 
atagoron lu eputosi kede ibore yen ijaikinit itunga 
arima ne ejai emuron loka adekis naka Imusugun, 
naarai emoete kesi angaleu kede abar naka akwap 
kana. Ijeni ijo ebe imurok wok loko oinono 
emukeunete akuan kede emoyo kotoma asubanit 
adiope konye mere kwape ka imurok lu ekia loka 
Imusugun. Kanu kangun idumuni ijo ebe itunga 
luka Afrika lu edekasi kotoma oiponesio lu ipu 
elosete ne ejai emuron lo atagoron kanu adumun 
amukean na akuan kede emoyo da kwape nat 
elosiotor itunga awanyun emuron lo imukei kotoma 
oiponesio lu Imusugun kotoma aitor adam naka 
itunganan. Irwan ipu idumuni ijo imurok lu 
etamitos arucokin itungana yen edek ne ejai 
alibunet ke kotoma opolok arai bo nat okwamin. 
Mam lo erai ediini. Arai lo ewai lo aimo angaleu 
kede ajaut ejok kotoma akwap kana kokwap 
akolong. Mam na erai aitukumunokin Edeke kon 
arai ipolok. 

Kotoma kanu ewuriaka, kanu kangun do, 
icorakinitai itnga luka Afrika ajenun kede amisikin 
eigur lo lo kwana esyarakin toma oinono wok. Aso 
kiyatakinite do eipone lo aisiom naka Imusugun na 
ijaikinitai oni, nuko oredion, apapulai nu iyemuto 
kede, nu aitururu kotoma odiinin. Abu eong 
kawanyu kede akongu ka ediope egurupu lo 
esinema loka Afrika iyatakinit akiro nu eigur kalo. 

Kwape nat, ne eteyo eong efilim ediope loko 
Nigeria, erumitos eong ileic noi kede akadakinet 
awanyun ebe ipu isineman ka kesi lu ikamunitos 
nu ecudet luka Afrika kede eipone lo eraar ediini 
loka ilongwau lo ibwaikinit mama wok aijen kede 
aica. Kowaika, erai na aitapaaret naka adam na 

itunga amoromor ediini wok. Ekot ijoaijen ebe erai 
ediini lo ikamunitos nuka Edeke konye mere 
ikwamin lu cici lu amuton. Emoyo wok erai eipone 
lo irucokinar oni ne ejai Edeke kajaas akwap na, 
ibore yen mam ekot emuron lo atagoron, arai 
edokita lo adam kanu aiswamaun arucokinet na 
kanu kon. 

Kojaun ijo kwape ijaar. Kosodi ne inangi ijo 
elope ilajara komam icamakini awomisio nu aitican 
ijo, nesi ne inangi ijo ikunyakini eiduny kede 
Edeke. Mam ekoto ebe kojaikin ijo agola na 
itegelikina, arai ebe ijo anyoun korekon, kopala ijo 
ilope. Kidau ijoi arucokin . 

Ekot cabo ijo da, ne idumunia apak irwan na 
adeparit adiope, aimorinikikin kede itunga luka 
okale kede ateker kon kosodi ijo da ajaun toma 
asuban na einono, aswamisinei nu irucokinitos ijo 
kede ekale kon, ipolok kon nepepe kede Edeke. 
Ejok eipone lo ido arai kipedo aswm ingarakin ijo 
aiminaikin toma ajenanar na. Konye mere lo bon 
erot lo irucokini ijo ne ejaas ipolok kede Edeke. 

Idiope ibore yen abu koedok adam kede 
awomoom naka itunga luka Afrika nesi atyakar 
kotoma ipolok kede Edeke koipone lo wok lo sek. 
Akirot na abeit ebe kejenete ipolok wok sek ebe 
ipolok kec emorikikina nepepe kede Edeke kotoma 
oipone ‘ediope’ naarai ajaas kesi kede ngin 
tunganan apakio kere kotoma aiboisio kere, ibore 
da yen abu kijaik ediini loka Afrika araut lo 
iswamai. Akes apolou ebe ngin tunganan arai yen 
arucokina ido koyongite ipolok kede Edeke isawan 
kere. Ne do kelemarere ediini kotoma aijar naka 
itunganan yen ko Afrika, kosodete ayangaun ediini 
lo idumakinia ijo Edeke okanisa apaarit adiope na 
Esabiiti, aponi koyarai eiswamae wok loka aijar 
naka itunga. 

Aso, karai da elosete itunga luka Afrika kotoma 
osipanin alomanar toma odiinin lu itetiak lu kede 
airimokinitor aimo ne ejaas ipapero lu atur kec, 
kede osentas akuroki ediini aitiji ecanit kede 
ilongilongia lu irumunitos Afrika kwape ekale. 

Kotoma kanu ewuriaka, erai akon aswam 
kwape itunganan yen ka lolo yen ko Afrika aireroor 
aijar kon kede aiyun kon. Ekot ijo asipokin 
awomisio kon kede aswamisio kon tetere ijo bobo 
kimisikini ajenun ebe ingai ijo kede ekale kon 
nepepe ka eyistori loka itunga kon. Kisitik akuan 
kon napakio nu iraar ijo itunganan yen agogong ido 
kosipo. Kosodi do ijo aipepeun agogong na ejai ijo 
na itepedori ijo bobo araun itunganan yen ko Afrika 
yen epoga noi, kanuke, kanu einono ke ido kotoma 
airumunet kon. 

Adol apak ijo awoun imugug lu iringat ijo lu 
ijaikinitos ijo awomoom ebe einono kon, angajep 
kon na wurunet kede ka ijo da ilope iraas iboro lu 
ijaas kwap naka ka luce. Kilaka abanganut na 
eidisieu ebe ilongwau bon kesi ajenete Edeke 
adeper ipolok wok, arai bo nat ebe ipolok kec kes 
ajenete Edeke adepar ipolok kon. Esabet kec. 

Adol apak ijo aikeun akou kede epoget lo epol 
kanu ipolok kon, kanu kere apotu kesi kiswamakisi 
ateker kon kede ka jo. Karai mam kesi ti ijo da 
imamei. 

Abeit erai ibore yen mam esipo. Kotoma okwap 
akolong emamei ibore yen eraun abeit kanu itunga 
kere apakio kere. Abeit kere erai na kangin 
tunganan. Nu iyunit ijio ngun kes abeit kon. Mam 
epatana arai ekot da ti adumun abeit na 
isimonikini itunga kere, kacut kotoma akiro nuka 
ediini kede einono. Ibore yen epol nesi ijo acamun 
kede ainumunum einono kon kosodi arucokin ne 
ejai Edeke kon, ngin paarit, kiswamai nu kitorite 

toma odiini kon lo iseunit ijo. Kanepekanen, ekot 
ijo ayongit kede aima inonosio kaluce tunga. Kicyec 
awomisio kede eiswamae loka iboro, kinumunum 
iboro kotoma agelegeleta nuka Edeke, kosodi ijo 
aijaikin einono kon ebari kojokan. 

Aso do konyou kolot kwape itunganan yen ko 
Afrika kokeyarite akou kuju ido koleli. Kolot kobut 
ido emuria ailia kama kon, okale kon, kede ateker 
kus kere. Ekot oni aswam nu kajenete ebe iburai 
oni adukun bobo Afrika konye adukete ageun 
“Komisingi konye mere bobo agear kotoma 
‘Atunyuru’. Ekot oni aijen ebe adumun akwap 
adiope na Afrika kwana eraun na enonok noi ido 
mam epedor da. Kotoma abeit, mam ibusakinit 
ajaut kede akwap na elal na egogong ido ikalia kede 
atekerin ke kigougouna, ne do iridere kesi cut 
maisa. Konye, adukutu Afrika wok na itetet na 
epedori asipo kotoma okuar lu ilukumin 2 kede 
akwat 1 kotoma oipone lo iteteunet inonosio wok 
kasodete aikopiya kede acoa acobeu naka ka luce 
kotoma akwp, kwape eipone lo subunet ateker na 
eyongong. 

Mam oni ipedori aitelekar itunga luka America 
kotam araut itunga luka America. Ikuroki oni 
araun Ibulayan adepar Ibulayan ikulepek. Emamei 
cut eipone lo ipedoria oni ailany itunga luka Asia 
kotoma arut itunga luka Asia. Ekot oni da, itunga 
luka Afrika araun itunga lu mam itelekaaro kotoma 
araun itunga luka Afrika. 

Aso, ekot oni eiteteun Afrika, mere aitaraun ne 
Omusugun. Keswamautu nu ketoswamaete 
eiswamae loka Unhu-Ubuntu-Botho, lo etoswamaete 
ipolok wok ikaru kede ikar kanu naarai kiminasi 
kesi oni. 

Ko kuju kangun, iteyi akwap kere Afrika kwape 
aibois na elibuniatar awomisio nu kos nu 

ikamunitos eitunganane. Kitelekaasi oni luce 
kotoma akwap kotoma aswam ibotro lu ejokukatar 
kesi kotoma konye irumitos apak na egeunatar kesi 
akotokin agangat wok kotoma oboro lu mam kesi 
epedoritos: eipone lo adukun ekal lo esipo, ateker 
na mam ejio, na mam itunga ke emasete ikiye 
kwape ejiaye, na epedorit aimorikikin aipuc, abar 
naka akerianut kede ailajaara kanu itunga kere. 

Ejai Afrika aijaikin akwap ibore yen emamei 
ngin. 

Kosodi ebuni na agear kede ka ijo. 

Esuula 15 


Kalosete toni Aiteteunio na 
abeit naka Afrika. 


otoma osuula ka lo engetakin kotoma oitaabo 

lo ‘Araut Itunganan Yen ko Afrika’, alosi eong 
ailimokin  ijoace kotoma awomisio ka nu 
ikamunitos adukun bobo Afrika. Anyarit eong na 
‘Akirot na Imorikikinit ka kere’. Mere ber eong 
ketetemik ijo: 

Ateker naka Afrika, kwape atekeresinei ace da, 
erai ibore yen iswamaunitos iwaitin iuni lu apolok 
luka aijar: toman ateker, toma akerianut kede toma 
politiks. Ajeni eong ebe ipu akwap nako Afrika 
atyokusio kotoma owaitin lu kere. Nesi epepeuna 
eong ‘Akirot na Imorikikinit ka kere’ adaun apak na 
ewoj, naarai mam epatan kwana agwetun 
Aiteteunio na abeit komam kigeunit aitetem akirot 
na ikamunit kere arai aitam alimun kanu inyo 
abosia ateker naka Afrika kotoma oboro lu elalak. 

Kanepekanen da, akoto eong aitam aijaikin ijo 
iponesio kede abongonokineta nu ikamunitos aitiji 
atyokusio wok kere aimoriarit tetere akwap wok 
epoloi. Nesi atemar ebe, kotoma awomoom ka, 
atyonor aitinang atyokusio nuka Afrika kere 
aimoriarit kwape akotore. Epedori ice atemar ebe, 
‘Mam ijo ijeni ebe ipu Afrika atyokusio !” 

Nu abala eong kesi nuta ebe acepak ejaas Afrika 
kede atyonis adiope, na do enyanyara toni owaitin 
ice da ngul! 

Nes atemar ebe, kotoma awomoom ka arai 
kipedi oni asekun ibore ngin idioep yen etobos 
ateker naka Afrika adaun ikar akwatat kede adepar 
lu atuboros, ipedori oni asubun alosikineta kede 
iwaitin lu itepedori Aiteteun ajaikin. 

Na nesi ‘Akirot ka na Imorikikinit ka kere’ kanu 
Aiteteun naka ateker na Afrika : 

Kotoma oyistori, adukunitai ateker naka Afrika 
kotoma okal, okal lo elal, oidunyeta, opapero kede 
ateker na ocaalo. Ne nesi aibois na itemonokinere 
kede asubun itunga ikulepek akwap. Iboro kere lu 
ekamunitos araun itunganan ilope akwap yen 
ijokuna eswamauno kane. Emoriarit na aijaikin 
itunganan iponesio lu acamunitai kotoma oinono, 
akerianut kede politks arai eipugae. 

Araas lu irotin iuni lu mam alemaros kotoma 
aswamisinei nuka ekal kede ateker kotoma adoketa 
kere. Einono kakere emoriarit angajep na inerasi 
itunga, asioman, ediini, angaleu na akuan kere 
aisiyal luce, akerianut emoriarit inyamat, ne peron 
arai itogoi, aisec iboro kede aswamisio kede iboro 
ice lu agwelanar. Politiks emoriarit eipugae 
kitoritete toma oiswamae loka ‘dare’, aidyek 
imusagon, aipur enguingui kede eigur, kere 
kolosikinete adumunia aipuc, adyekunio kede nu 
eirain. 

Kotoma okaru lu atuboros akwatat kede ice 
kanu akiro nu ilongwau aipuga oni kede do 
eswamae loka Imusugun, apotu do irotin lu iuni lu 
itunga ajaut kede akapakina ido kede ajenanut na 
aitodolikin itunga kec aswamisinei kede ajokusio, 
kolototo do anyoun ka ne ejai ekal kede ateker toni 
ne ejai apugan na okau kede ngin na kokiding kede 
iriongeta luka ojokotau ice. Aso kanen, kojalakitete 
iriongeta luka Afrika lu kolo lu oinono etwakiarete 
kede atwanare na aronon. 

Eyunit eong ebe aibos na adoloki Afrika erai 
kanu eiswamae loka Imusugun apdedorit aijen 
atyokusio nuka itunga luka Afrika kede do eipone 
lo ayarere iriongeta lu oinono. Kongolik ber ijo 
apugasinei nuka kwana kotoma Afrika: emamei 
adiope ka kesi na epedorit aiswamaun irotin lu iuni 
kanu ajokus naka ike itunga. 

Kanu kangun kotoma ocaaloi ejaas do iriongeta 
kede aswamisinei ne ebenen noi, kosodi do apugan 
nako kau da mam elosikinit toma aijanakin ateker, 
ate kerek erai aiboisio nu ocaaloi nesi eyongitere 
eiswamae lo einono. Kanu do kangun, iyatakini do 
ateker aibos kotoma oinono, kiyata ecanit da, 
ingungeta swi, kede do itunga aikarun eipone lo 
ipugatar bonik. 

Ne kere etakanunete kotoma oiponesio lu ipu 
noi kotoma aijar naka itunga luko ocaalo ilolo, 
imoriarite na adisiar na aijamama kede atitingu, 
akurian kopol, kosodete do iboro lu einono airi lai 
ka ilongwau, imojumojun emoyo da, opolor etengei 
kede idwe aremit akoikes ingaren kanu enyame lo 
aronon, eiswamae lo mam ajokus ke loka politks 
kede ipatei, eyarie kede ejie kopol kede itunga 
anyunyuranut noi. 

Kotoma awomoomka, ejaasi iboro iarei lu ebeit 
aswam eroko oni kegwetakina Aiteteun naka Afrika 
na ebuni aiboi kosodi aikeun ateker naka Afrika. 
Eraas nu na sodit, oni ageun kede aitemun adukun 
atitingu kawate wok kotoma aitemun adukun 
einono kede aitikwarun iboro kere lu einono lu 
apotu kiyiloros lem kotoma oinono kede ateker. 
Imoriaritos nu ediini, angajep, aisisia, awoere kede 
aboliasio, kede iboro ice da. 

Na iareit, ekot oni aitemun adumun ajokus 
kotoma oyistori lo epikakinitai toma acoa kede 
apirianut naka itunga luka Afrika. Epol da bobo 

aibwaikin ajokus toma acoa na emoruno kede 
itunga luce ainyekikin na esiomuno kotoma 
oitaaboi bon, kacut ngul lu iwadiaktos Imusugun 
lu mam ejenete nu ikamunitos Afrika da. Iburai oni 
ainyakakin aswam na aisisianakin ateker wok ne 
ejaas ikalia kede ateker na ocaalo. Akuroki 
ilongwau aisisianaikin itunga wok mam _ edolit 
awosikinit kesi kede aswam na. Icorakinitai oni 
aitopolor eiswamae loka Afrika kede eipone lo aijen 
kede aisisia. Ejaas Afrika kede awaragasia ka 
atetemeta ni acoa nu ipu noi nu itoswamaere 
akituk kede akonye ido kisisianakinete itunga iboro 
lu oinono lu ipu. Itunga luka Afrika kes 
eminakinitos aisisia ibore kotoma aitoswam 
akanin, konye mere aisiom eitaabo. Kanu kangun, 
ekot aitopolorit aisisiaunibore kotoma aswam kede 
ajaut toma ogurupu ido koraas lu iboro luitopoloro 
kotoma osomeroi lu kokuju kede uyunivasitin. 
Koipone ediope, aitatam awaragasia nesi ediope 
erot lo epol lo icorere itunga kotoma acoa naka 
Afrika kede apirianut da. Eraas awaragasia nu 
imorikikinitos iboro lu ipu toma kec kowai lo 
aisisianakin itunga. Iteyi ijo lolo ‘aitatam 
awaragasia’ nesi lolo araun ibore yen epol adumun 
kotoma ke kwape ebisines, bala kerai Imusugun 
kolo kisisianakinete oni aitatam awaragasia, kwape 
oni kolo sek kijeni nu noi eroko kes kepona? Kijeni 
oni ebe eminasi itunga noi aisisia na itoswamaere 
awoere, aikosi arai aibina kede aite aboliasinei 
kwape ejaar toma oinono wok. 

Atyonus nesi na ebe kitapaar oni lu ipu noi ebe 
acoa nesi bon na esiomuno kotoma oitaabo kede 
apapulai nu iyemuto. Ayatakin amunyu ajimi, arai 
mam acoa ngin itorunit ne ejaas Imusugun, ido 
awomisio ngun komam itotoritere toma aingic naka 
sayans, akes apolou ebe acoa na epol naka itunga 

luka Afrika araun do na imuwaritai awai kwape ebe 
bure, ebe erai nu ikwamin nu mam adumunet kec. 

Aso, ebala ‘Akirot ka na imorikikinit kakere’ 
ebeadukun bobo ateker naka Afrika kede itunga 
luka Afrika adokar adoketait na idelelei ekot aitup 
nuta: 

Na sodit ageutu aiduk Afrika bobo kageunitos 
komisingi alosete toni atunyuru. Kotoma apaarasia 
nu kijai oni kede itunga idiopediopen lu edit 
agogong, ikalia kede ikalia lu alalak da lu 
igougouna kede do atekerin nu ocaalo nu ebonot 
noi. Etapit kwana itunga ejautene lo adukun ateker 
na akwap kogeunitete kede itunga luko ocaalo. 
Kotoma awomom ka arai kiyatak oni koipone kalo, 
ibuni oni amudiar ateker kotoma adoketait nako 
kwap, keyatakinitos adukun ateker na eputorit 
ngin naka Imusugun, kayararete nu imisikaunit 
oni nu einono, kede eiswamae lo kolo lo asipo keng. 
Idumuni molo oni do akwap na egogong apugan 
nako kiding kede ngi nako kau, ojokuna akerianut 
kec kede iriongeta luka ateker , konye korai na 
etwakiaritos ikalia kede icaaloi. 

Na iareit, ekot oni ageun erot lo awojan lo 
ajenun ebe ingai eong ka kwape itunganan 
idiopediopen kede da ateker aimoriarit ketorite 
toma oinono, odiini kede iwatin ice da. 

Na iuniet, icorakinitai oni awoun kasodete 
atupakin irotin itomon luka Unhu-Ubuntu-Botho 
kotoma adoketa kere nuka aijar nak itunga luka 
Afrika ageun itunganan idiope bon, ekal, ekal lo 
elal, ateker na ocaalo, apugan nako kau, ateker na 
akwap na reya, ebisines kede apugan. 

Kawanyutu ber oni eipone lo iswamaunotor nu 
kotoma owaitin iuni lu apolok luka ateker na 
Afrika: 

1. Einono 
Apaarasia nu alolo, iteete apugasinei nuka 
Afrika einono kwape ebokiatar Imusugun akojo 
kede amor kanu aisisiaun nu ajaas nen sek 
kasonya, akes apolou ebe aite einon kec bala 
aipejokin ibore yen itanyami akonye kede aki 
komam nu ilosikinit da. 

Mam na epedori ainyakun arai agwetakin 
Aiteteunet naka Afrika. Acepak edek einono loka 
Afrika kwape eridakitere (eneikinitai), konye 
eroko ejari kosodi eroko ijainikin itunga 
iponesio lu aijar kangin paarit kanu itinga lu 
ipu luka Afrika. Mam aiteteunio naka einono 
erai ibore yen irujauna, konye erai eipone lo 
iteteunet kede aisinapikin aijar na itunga naka 
ngin paarit. Kosodi bobo, ne gearet nesi ekal 
kede ecaalo. Apugasinei nu ipu nuka Afrika 
eremoritos einono okoona korai do lo ekutunio 
kanu aite aboliasio kede aswamisinei nu itunga 
anapit igoen lu kolo lu einono. Erai na ibore yen 
aitururu. Ekot apugasinei ayangar aijen naka 
einono aimoriarit iboro ice kwape angajep, 
ediini loka itunga luka Afrika, aisisia ageun 
eiditeu toni osomeroi lu adoketa nu kokuju, 
esayans loka Afrika lo ipolok, aputosia, awoere, 
aite aboliasio kotoma oisawe kede iboro kere lu 
iswmaunitos itunga luka Afrika kotoma okisila 
lu einono kede eipone lo ayayit luce, kede ice 
da. 

Kidolu oni ne ejaas iboro lu inomuni akou, 
ekoso, awoere itelekaarit Afrika kede itunga kec 
luce luka akwapin ace kere. Ti do lo erai epir 
ekingigi lo isipokini oni lo egogong kanu 
adukunio 
Aiteteunet naka Afrika. Kotoma akwap kere, 
eraas awoere kede aboliasio nu ipepeni akou 

iboro lu eminas itunga noi aitoswam kanu 
aitolosio awomisiot kec kede ajenanar. Ajeni 
eong ebe kotoma okaru lu kwana ijai oni ekotosi 
itunga lu ipu adumun  ailajaara kede 
aitodolikino naka emoyo. Ainom aputosio, 
awoere kede aikosi kesi ejaas kede apedori na 
aimorikikin akwap kere. Kosodi ti Afrika, na 
epol apirianut kotoma akiro nu, aingarenikin 
nuce kwapin. 

Kejaas ngun da, karaida eraas itunga luka 
Afrika lu epiriaka noi kotoma akiro nu 
aboliasinei, mam kesi eyuwara kotoma obakor. 
Ekot iboro lu kere aijulakin toni oipone lo 
epedoriatar ayangaun adumunet kama kec 
kowai lo awoere, aikosi, abolisia kede ice da. 
Ebuni ti na aingarakin oni aikeun akwes wok 
kuju mere bobo asalakinit iluri kapogas kwape 
itunga luka Afrika. Ejautene lo abar wok na erai 
nu irumuni oni kama ejaas ipolok wok. 


Angajep kede Aisisia 
Erai angajep idiope ibore yen epol noi kanu 
aimorikikinitunga kede aimorakiro nu einono 
toni aikwarun. Naarai erai einono eipone lo aijar 
na kangin paarit naka ateker, nu iyunit oni, nu 
iyengarit oni kwape nu epolok noi, iwatin lu 
icamunit oni lu iswamaere iboro, akes apolou 
ebe ekot aisisia da korai na idulokina toma 
oinono. Nu ican, kotoma Afrika lolo, 
apugasinei nu ipu kesi etyakaritos aisisia kane 
ejai einono. Nu do atakaanutu kesi nuta: 
anyanyar do itunga aisac einono kec ne iyatar 
aisiom kec nako osomeroi. 

Kanu Aiteteun naka Afrika atakanun 
adumun alias, ekot oni ageun aibwaikin 
agogong wok kere toma akopiya kotoma acoa 

etekinoloji kede acobeu kane ejaas itunga luko 
Okide kede Too. Iburai acoa kere, na wok na 
wuruenet kede na ilongwau, kere aijulakin toma 
angajepesinei nu inerasi itunga wok kanu 
aisisianakina. 

Asesenu eong kede amun na epol noi 
awanyun ebe kegeu noi mot konye alosikinitos 
aijulakin acoa kere toma angajepesinei wok 
kotoma Afrika. Epol noi kanu oni itunga luka 
Afrika, kwape kolo itunga luka Asia eroko oni 
kerienguna, nepepe kede atekerin ace nuka 
Obulaya, ebe ekot idwe wok aisisia iboro kere 
kotoma angajepesinei wok, kwape nat aimar, e 
physics, e biology, kede ice da kotoma angajep 
na wurunet. Ejaikin oni bobo aisisia Amusugun, 
Apalasan, Mandarin kede angajepesinei ace nu 
longwau kanu apedor aisec awomisio kede ka 
luce kotoma akwap nepepe agwelanara ebisines 
kede aijen nuka einono nu ipedori oni aikopiya. 
Konye ekot oni aitoswam angajepesinei wok nu 
ore kanu aisisianakina idwe wok! 

Karai da etemari ice ebe aijulakin acoa na 
ejai kwana kere kotoma angajepesinei wok nu 
Afrika nesi erai aswam na epol noi, konye ajenu 
eong ebe, kowanyu ijo lolo iboro luka tekinoloji 
luka ijaar oni, mam na eraun ibore yen ti 
eyangaki apak naepol da. Eyunit eong ebe 
kotoma okaru ikany toni itomon luko oingaren 
idumuni oni eipone loka okompyuta loka 
Internet, lo epedori aijulakin akiro toma 
angajepesinei nu ipu nuka Afrika. 


. Ejautene loka Emoyo 

Eraas itunga luka Afrika lu idulokina emoyo 
toma kec ido kidiinioko noi. Ekot oni aireroor 
eipone lo kewutakinotor ediini loka ipolok wok 

kede ngol lo ilongwau. Alosi eong ingaren, akot 
eong aisitikin ijo ebe kwape etunganan lo itetet 
loka Afrika, ekot oni dun aisitinikin bonik ebe 
mam Lokasuban kabu kijaik oni arereng na 
ajaut toma akwap na aijar kosodete oni 
aicanican apka ke, ebe aitam  aijulakin 
eiswamae ke lo alaunan. 

Akotos ipolok wok kede Edeke oni aijar lolo 
tetere ipedori asubun eyistori loka itunga wok lo 
itetet. Aso kotoma odiini eraas akiro nuka ebe 
apuponoro kede atitingikit ido aimorikikit luce 
mere aise ikur kobaale. Na sodit, ekot ijo kwape 
itunganan yen ko Afrika ageun ayongit ediino 
kon lo kijaikinete ijo ipolok. Akirot ace na epol 
bobo nesi na ebe ekot ijo ayongit idiinin ka luce 
itunga. Atemas ebe, mam ijo iburai aijulakin ice 
tunga toma odiini kon loka ipolok. Arai keseu 
itunganan yen ko Afrika atupakin ediini ece, siri 
ijo kimamunos kede atitingor, erai aseunet ke. 
Ekot itunga kere kede atekerin aitup nu 
iyunitos kesi. Oni kere kiwuta alosit arai 
arucokina ne ejai Edeke. 


Aso eong kanuka, mam eong apodo, arai irai ijo 
Ikristayot, arai Isiriamut, arai Iyudayat, arai 
itunganan yen mam iyunit ebe ejai Edeke. Ibore 
yen bon epol nesi acamunit ebe iriaka oni kere k’ 
akonye ka Lokasuban kasodete oni kere adumun 
iwaitin lu eirian lu dolkinet Edeke ketoritos toma 
ayun wok. 

Karai da eponitos kolo imusugun lu Kristayon 
kosodete alimokin oni ebe ediini wok lo inerar oni 
kede ipolok erai lo ‘ikapirin’ lo mam Edeke ekot, 
ebe ejai erot ediope bon lo kirucokini oni mama 
Edeke, mam ibore yen ti keyangau aretokin naka 
imoyoi kotoma Afrika na itetet. Konye do ti ijoi 

ajaut kede apedor na acamakinit ngin tunganan 
kiyunite eipone lo epupio nesi kasodete kere aijar 
nepepe karai da egelegela idiinin, kojena da kotoma 
okisila, kotoma oinono, aisisia kede akiro nuka 
politiks. 

Kanu Aiteteun naka Afrika, ejaas ajokusio nu 
ipu nu idumuni oni kisikwaru oni ediini loka ipolok 
wok. Ipu ajokusio nu kitwakia oni kanu aisac ediini 
loka ipolok wok kalosete ne longwau. Idiope ka kesi 
nesi ne kwana adisiaror agogong kotoma okalia 
kwape aibois na epoga itunganan araut emeeba ke. 
Adisiar amina itunga luko okale kede ipajan 
kitopoloritete amina itunga lu mam kijenas kede ka 
ijo. Apoloor do kwana “aitimit luce’ luko kinga 
adepar ‘amina’ lu kon itunga. Nu nesi kijaar oni 
kede ikokiok lu ipu noi lu emamikinit ejautene lo 
aijar ejok. Ikolo amamei ijo aseun amina itunga 
luka okale kon lu ‘aokot kus’. Kicorakinitai ijo arai 
ikito arai mam. Ilolo erai do na aswam naka luko 
“ojokotau” lu etacio kanu kesi aitoduun ebe 
“itimitos” kesi yen ejai eipud kwape idwe lu ican. 

Kotoma kanu ewuriaka, aisikwarunio naka 
emoyo, arai aisinepunio naka amina na elosi 
edungiori naka itunga kacut kanu itunga luka 
okale kon kede ipajan, araut ipei kede isuban luka 
Edeke, kasodete ainyakun bobo agaius naka aijar 
kotoma obisines, opolitiks, kede oipugae kesi 
icorakinitai ajaun kanu aitopolo aipuc, abar naka 
akerianut kede ailajaara. Kotoma ainyakakin 
agaius toma aijar ko oriongeta luka ateker, epote 
itunga ikulepek bon araun lu idarete eipone lo 
ejanakinotor kesi kede ka luce, kede isuban luka 
Edeke nepepe ka iboro luka luce. Erai lo eipone lo 
edolit lo edit ebeyi ke kanu aingarakinia itunga wok 
adepar ebe adukun ajore na epol na ipolisin kede 

ikeyarin kede atubok imusagon kokootin kanu 
aidar ikisila. 


4. Politks kede eipugae 
Epurujaun Afrika ilolo adepar kolo sek da 
koipone lo ajenun ebe inyo apugan arai 
aingarenikin na abeit kotoma adoketa kere 
nuka ateker. Mam iteyi iwuta do oni ebe motoko 
adukutu akwapin nu elalak ido kimorikikina! 
Kwana epate loka politks nesi erai erionget lo 
egogong kotoma okisila lu iswamaunet akwap 
na esipo. Konye akiro nuka ipatei luka politks 
eraas iboro lu ikopiya kama ilongwau. Ekot oni 
itunga luka Afrika kede apugasinei wok ajenun 
ebe eiswamae loka ipatei luka politks kede lo 
adukun atekerin nu imorikikina ma eraio 
esiwamae wok nesi agirio aswam kacut itam ijo 
airere eipone lo itunga wok k’ ocaalo kede 
ateker. Kotoma abeit, erai eiswamae loka ipatei 
lo ewutai aisac k” aiboisio ace nuka Imusugun 
naarai agir aswam ejok ayangaun edemokrasi. 
Adumunet naka eiswamae loka politks lo 
ejokuna nesi itunga ikulepek adumun apedor 
aipugaikin bonik kotoma adoketa nu ipu 
kotoma ateker kec. Kwape alimunitor eong sek, 
ekot nu ageun kotoma okale, okale lo elal kede 
ateker. Akes apolou ebe Aiteteun naka Afrika 
ekot oni aireroor eipone lo isikwarunet 
eiswamae lo apugan ageun kotoma atker na 
adoketait nako ocaaloi. Aso kwana kotoma 
ocaaloi da, idumuni ijo itunga lu imorimoria lu 
egelegela inonoi kec, ekot do ageun aingic ebe 
eipone bo ali eyengarere kesi kere keirian, 
karaida egelegela kasodete adukun ateker na 
esipo kotoma oinono kede eipugae kwape kolo 
sek. 

Arai mam  itunga luko okale arai ocaalo 
epedoritos aipugaikin bonik kosodete nepepe 
aitopol abar na ejai mama kec kotoma 
asubuneta nuka Edeke, kosodi arai mam kesi 
kepedoritos aisinapinikin ilongilongia kama kec 
kede atyokusio nu esurokinete kesi ateker kec, 
kitoswamaete iboro kede acoa na ejatatar kesi, 
akes apolou ebe eroko apak ido mam oni ipedori 
adukun akwap na epol na elal ido kimorikikina 
kwape apei arai da apugan kotoma doketait 
nako kuju. 

Ibore yen ibusakinit engarenon loka apugan 
kotoma Afrika kede apugan ke aswam nesi 
amisikin teni 

Nu inyoika iswamas kotoma akwap ke 
kotoma okalia kede ateker kowai loka politks 
kede eipugae. Nu kesi ebeit aswam eroko 
Aiteteun naka Afrika etakanuna. Atyonus bobo 
ace na naka Afrika ebe ejai aretonokin noi 
kiding apugan nako kiding kede iriongeta luka 
ateker luka einono lu etamitos aikeunun akwes 
kuju. Ekot ejie lo aitanang katipet noi. 

Atyonus na kos nesi na ipatei ko Afrika. Ne 
nesi ekotor kojaun aijulakinet na epol noi, arai 
ipedori oni aiswamaun ipatei kede apugasinei 
nu epote acamun aingarakin Aiteteunio naka 
Afrika ajaikin. 

Akiro nuka ipatei lu Ipugaete kede ngul lu 
Itepegete kesi eraas nu longwau kane, mam ber 
eraas nuka Imusugun arai Afrika da. Ikopiyao 
akiro nu arokok bon kotoma oipugae loka 
akwapin ace. Kotoma akonye itunga luko 
Bulaya, ipatei luka Afrika kesi iswamete ebe ‘lo 
eteleka nesi enyami einer kere kosalakinitos 
luce ikanyete etengei’. Nesi iwanyuna ijo itunga 
inyinyiritos kanu aswam nu epedorete kere 

aitelekaar aseo kosodete do aitoswam atikit ngin 
kanu aimakakinor oicolong mam  nyounet 
kipugai luce kede aburacu! 

Esisiautu engarenok luka Afrika abanganut 
ebe mam ekotoi aingitunun arai ainerinun kede 
ka luce ido yen ikewuni akou nesi ekotoi 
kobaarai eroko kikewuna kuju. Mam ekotoi 
kingitai kesi nu iswamaete kesi kacut ijo ngin 
irai itunganan yen kadoketait nako ocaalo. 

Abala eong ebe ewutasi ipatei luka Afrika 
aikopiya eiswamae lo mam iswamanara kede 
akwap wok naarai ewomomoe loka Imusugun 
egelekina kane ejai loka itunga luka Afrika. 
Aiteteinet naka akiro nuka ipatei kotoma Afrika 
nesi ekoto oni aikopiya akiro ngun bon nu 
ejokuka kotoma opatei ice kotoma Afrika kede 
akwapin ace, kosodi kiswamanar kede ejautene 
wok. Kenyekikisi angopit kotoma oiswamae lo 
mam oni da  ikulepek kimisikinit ebe 
nationalism, ne iajikinit ice angopikit itunga kec 
abilakinit abotet koiponesio luka akerianut. 

Kwape nat awanyunet, mam epate loka 
Afrika ti lo ecamunitai ebe erai lo abeit arai 
mam etupakinit eiswamae loka Unhu-Ubuntu- 
Botho kotoma oipugae kede aingarenikit itunga. 
Ekot ti ipatei kiswamaete kanu itunga ageun 
kadoketait naka okale kolosi ijo kuju ateker ne 
ejjar ngin tunganan kede eporoto aswam na 
ayinakina. 

Kotoma abeit, eyangauni nu aingiset ebe 
ikoto oni cut ipatei luka politks kotoma okaru lu 
luka ilukumin 2 kede akwatat 1? Kirereo oni 
aseo na pacu na ajaikina toma United States of 
America kede Germany, kanu amamus kede 
eiswamae loka ipetei lo ecayi, aponi do itaraunai 
akiro nu aseo nu ilosere igoen luko toma luka 

engarenok kotunga. Akiro nu ileic, ebe tetere 
aseak engerete aseun lo asurup kon! Kotoma 
oipone bo ani eraunor eiswamae kwape kangol 
lo odemokrasi ebe ‘kanu itunga, ido koraas 
itunga ikulepek’ - ne enyilatar engarenok 
imorosinga kaluce eipone ngol? Cut, ekot ti 
itunga airwanar ebe eipone ali epedoriatar kesi 
aipuga akwap kec kinerasi akiro nu ileic kocayi 
akolong? 

Kageunete kane, akot do epate kere loka 
politks, kotoma adoketa kere, aiswamanar kede 
eiswamae loka dare koiponesio lu aimorikikit 
itunga kere kotoma adoketa ageun nu didk 
nuko kwap nu ateker tetere ngin tunganan ejeni 
ebe iburai nesi aswam kwape itunganan kanu 
adukun akwap na ecamakinit itunga kere araut 
ikulepek ipatei kede apugan kec, kioponesio lu 
ijaikitere kesi da apedorosio nu aitolot apugan 
kec. 

Kiyatakini, ekot eipone lo aipugaikin bon 
kotoma opatei kotupite esiwamae loka Unhu- 
Ubuntu-Botho. Imorikikit na einer kede ka luce 
etenak, atitingu kede apuponoro nepepe kede 
aswam nepepe kede ka luce — kesi akiro nu 
ejokuka oni aidulokin toma oiswamae loka 
ipatei wok kotoma akirot kec naka politks. 
Egitara na noi kede nu eteyi eong apaarasia nu 
ne elosikinototor engarenok ‘alimonokin luko 
kwap’ akiro kec isawan kere. 

Ekot ti alosikineta nu kotupakinitete kotoma 
oipugae kotoma akwap kere, ageun kotoma 
apugan nako kau, airabet kede apugan nako 
kiding. 

Ebuni aiyatakin araun ejie lo ti aitopolor 
nuka adukun akwap naka Afrika na 
imorikikina, kojaas iwaitin kere eyunakina nu 

aiswamaun Afriak na diope. Kanu adumun nu 
ekot ipatei kede iriongeta luka politks kere 
ailajar kosodete acamun apuponor kanu 
aiswamaun nuta: 


le 


2. 


Ayayite naka ateker kotoma ocaaloi na erai 
tunga ikulepek akwap ejaas toma politks. 
Aitililiar eiswamae lo aronon lo apotu ikorion 
lu egirete ilongwau kanu aipuga oni 
kasodete do oni da airum emudukio. Mam lu 
keraas ikorio lu egirunete ipolok wok nepe 
cep arai bo nat Edeke. Be. Erai swam naka 
itunga na emamei akou kede akeje toma kec, 
lo elosikinit atyakatyak itunga luka Afrika, 
aibois na aimorikikin, nesi iwanyuna ijo ebe 
iriongeta kere lu itami oni adukun kwape 
nat Afrikan Union, SADC, East Afrika 
Community, ECOWAS, kede awomisio nu ti 
ejokuka kwape nat NEPAD, kere etyonikinit 
adumun akwap na epedorotor kesi aswam 
kwape ti elosikinitere, kanu aiswamaun 
ecaalo ediope kotoma Afrika. Ne ito 
epedoriatar iriongeta lu adukun esusut 
kotma adoketa nuko kwap nuka ateker 
kotoma Afrika, ebuni Pan-Afrika araun ibore 
yen itilori aibois na aingarenikin Aiteteunio 
naka Afrika. 


. Ejai eong akirot adiope bon na akoto eong 


aiyatakin alimokin ijo kanu ikamunitos 
politks kede eipugae ebe iponesio lukolo 
luka ingarenok lu kijaa kede ka oni kotoma 
Afrika kesi eraas lu edolit ido kiswamaete 
kwape ice kere kotoma kanukec. Enera eong 
nu naarai apolor ecelet noi kotoma Afrika 
kanu ajenun ebe ingai erai engarenon lo 
abeit ido aingarenikin bo ani etubit. 

Kakere, iwanyuni ijio ebe ewutasi ipatei lu ipu 
kotoma oiswamae kec ebe lo aseo kotoma Afrika 
aidotor asesen naka itunga awai kama ejaas lu 
ebeit aingarenikin, ainyakar toni ne ejaas akiro 
nuka adukun adiope akwap ebe nation state. Epolo 
lolo ajenanut ebe emonyete itunga noi karaida 
eseununutu kesi ebe apugasinei nu ekotosi kesi 
kotoma odemokrasi. Bobo, erai na kwape 
itunganan yen eduki etogo ageun kede aikaj 
atunyuru koroko arwatat edukio ejok. Epedori 
edemokrasi kotoma Afrika adumun karai 
kitoswamai eiswamae lo ageun ko kwap kalosete 
kuju, kotoma aiswamanar kede itunga luko ocaalo 
ber. 

Epolo noi na itunga luka Afrika ajenun ebe 
iboro lu ejautene lo egelegela kesi ekotoi aswam 
kotoma aingarenikin na iponesio lu egelegela 
kosodi da ebe mam aseo bon erai eipone lo 
ibecokina kanu adumun engarenon. Kwape nat, 
ingarenon yen esekunio asekun da erai na 
ibecokina kotoma ojautene lo itoswama yen 
esekunitai apirianut ke kwape elimokinitere nesi 
yen ari lu asekunete nesi. Ejai ne eseunere 
ingarenon aseun kane ejaas lu ipu kanu acoa ke 
kede ikaru lu adau nesi ejeni ibore yen iswama 
kanu itunga ke. Koipone kalo, esunio kama ejaas 
lu ipu tetere adumun lo itelekaarit kakere kanu 
ateker kangin. Ejai bobo eingarenikine lo irumuna 
kotoma oinono ne ejaar ateker ngin aiyunit na epol 
toma oiswamae loka einono kec kotupitete nu 
akotosi ipolok kanu arucokinit nu kolo, nu kalolo 
kede ka nu kamoi. Ejai bobo eingarenikine lo 
abeyanakin, eipone lo ipolok wok, lo itoswamo 
kotoma atekeresinei nu kokalia nu ejenas, kojaas 
kede apedorosio nu abeyanakin aingarenikin 
kotoma ateker kec. 

Eingarenikine araut ibore yen ibecokina kotoma 
atutubet ngin erai eipone loecamunitere eiswamae 
ngol kotoma atutubet ngin arai koinono ngol, konye 
mere ebe aseeta kede avootin kotoma aseo. Epolok 
nu noi apugasinei nuka Afrika aiyitunit igeari oni 
aremor ingaren kede Aiteteun, naarai iponesio lu 
eingarenikine lu imara oni ko kuju, kimorikikite lu 
kolo, ekot aigang, aitogogongoor kede aiteteun 
koraunos luka kwana, tetere epedorete aibecokin 
toma akwap wok kotoma  oiponesio luka 
eingarenikine. 

Apugasinei nu ipu ejaas kede ekonstitusion 
kede ikisila kede eiswamae ece lo duc itumudaki 
itunga kanu ikamunitos nuka eingarenikine kwape 
kolo akototor ipolok wok. Aiyat amunyu toma 
anyimi, apugasinei nu ipu eminakinit do ne, 
kogearete airid iriongeta luka einono, kanu kes 
alomar toma oicolongo ngul. Ka kere, mam 
apugasinei nuka Afrika epodokinitos noi iriongeta 
luka einono,kwape ibosin kec lo kolo ipugatos oni 
lu ajaas kede ajenda kec, ekotosi kesi aitoswam 
Ijaka kede Apolok Atekerin kanu aiyasia ajenda 
naka politks kec, kijaikinitos iriongeta ngul agangat 
adio arai ca nat erereng kesi adumun ngin da itiya 
aitopo iriongeta ngul kotoma oingarenikine lo kolo. 
Iwanyuni ijo akwapin ace itaraunitai ijaka ngul 
eswamak luka apugan arai bo nat aijaikinit kesi da 
ajaut toma Airabet konye kimikitete einer. 
Kijainikinio kes eropit da tetere ewenete ingokwo 
kec kanu ikamunitos itunga lu ingarenikinitos kesi. 
Idumuni do ijo kesi elosete kede ibelai mere lu 
einono konye lu epugak luka apugan na itetet. 
Kijaikini do na aibois naka politks ngin adepar na 
ti einono. Ekot oni aijen ebe mam Aiteteunio naka 
Afrika egeun nepe cep da karai itani Ijaka bon 

kinyekinitete itunga lu ko kwap lu ebeit amoruna 
kede ka kesi awomisiot na amorun eingarenikine. 

Ilolo kotoma Afrika idumuni ijio atekerin nuka 
kwana nu elemara kotoma oiswamae loka einono 
arai bo nat ngun nu mam iswamaete kotoma 
eingarenikine loka einono. Imoriarit ne, kwape 
aitetemet, aiboisio nuko otaun kede idunyeta kec 
nepepe kede ikaabin luka akerak. Idumuni do ijo 
kane eingarenikine erai lo aseo arai asekunio. Ekot 
kerek engarenok ngul aitoswam apedorosio kec 
kitoritos toma aiswamanar kede ka luce kwape 
ekotor einono wok. 


5. Akerianut kede Ebisines 

Ebala ‘Awomisiot naka Kakere’ ebe ekotokin do 
aijulakineta nu etupakinitos kotoma akerianut 
kede ebisines kanu adukun akerianut na ejokun 
ido kingarakinite Aiteteunio naka Afrika: 

Akirot na sodit na epol nesi na ebe ebisines loko 
okale kede loka ateker kwape nat ifaamun luka 
ateker mutan imorikikina kesi bon epedorete 
adukun akerianut na egogong kojautene wok 
kotoma Afrika. 

Ekot do akirot naka alosikinet naka apugan arai 
epolisi lo akerianut, korai lo ebongokini kede 
ayinakin apolus toma oriongeta ngul lu ipudai 
kanu aigangai itunga kacut aigang ebisines loko 
ocaaloi luka ikalia. 

Na iareit, ekot oni adukun akerianut na esipo 
naka ocaaloi kere eroko oni kegeuna adukun 
akerianut naka akwap kere aimoriarit. Eraas nu 
naarai kotoma Afrika ipu itunga lu iboyete 
kocaaloi. Kosodi bobo da, ocaaloi nesi epurio ecanit 
kede ibakor, nesi ekotor oni aitiji akirot na kotoma 
osusut ke kangina, itiya ne imunor ino airuja ebe 


epedorete itaunin aiswamaun aswamisinei nu 
itolomarete itunga lu ipu kocaaloi. 

Kanu aiyatakin esipidi lo apolou naka akerianut 
na itetet kotoma adumunun acuuman nu 
etataikotoma otaunin, ekot oni da aitepedor itunga 
luko ocaaloi akor kede aitolomunun inyamat lu ipu 
kotoma obeyi lo edit, krai do na alosikinet na 
aijaikin itunga lu  ocaalo aswamisinei nu 
edumuniatar isirigin, tetere do eswamak luko 
otaunin esipos kesi da kede ainyam na epedoro. 
Nesi atemar ebe, ekotosi itunga lu iswamaete 
kotoma otaunin inyamat lu ipu li edit ebeyi tetere 
kesi iswamaete kede agogong kotoma ocuman luka 
etatai tetere aitopol akerianut wok. Inyamat ngul 
ekot korai itunga luka omisiirin lu didik luka ikalia 
kotoma ocaaloi kesi itolomununete. 

Nu aiturur, ileleba lolo itunga otaunin lu 
abwotunak kotoma ocaaloi kanu aimo aswam, ebe 
ewutasi akerit kotoma ocanit loko ocaalo, kopote do 
otaunin ne mam akiro epatakatar arai bo nat kesi 
adumunia ne perot da komamete ber aswamisinei 
kanu kakesi kere. 

Kiyatakini bobo oni, ekotoni aisisiaun kane 
ejaas ipapero wok itunga luka Asia, lu apedosi ejok 
noi aitopol itunga kec luko ocaaloi kede atekerin 
da, kotoma oiponesio lu aitojiokar aisisia, angaleu 
kec kede aijanakin kesi iboro lu itepedorete 
akerianut apolou kwape nat iguudoi, irotin lu 
edolete ngin bois kotoma ocaalo, akipi ni idilas, 
akim na eipiyei kede kice da. Nu kanu kec da 
itopolorete akerianut naka ocaalo kosodi aitepedor 
itunga adumun acoasinei nu ipu nu aswam 
ebisines, erok kesi kewomomouna nu aibwot toni 
otaunin. 

Akirot ace na epol nooi nesi na aisikwarun 
akerianut naka aibpoisio nuko ocaaloi kotoma 

oipone lo aingarakin kesi aiyatakin adumunet toma 
oboro lu itolomununete kesi kotoma adoketa kere. 
Kotoma oiswamae loka Unhu-Ubuntu-Botho, erai 
ebisines lo ejari lo ikamuntos nu ajenanar. Aiduk 
abar erai ijo ageun aiyatakin adumunet toma oboro 
kon lu iswamaununei ijo kore kede aimorikikina 
nepepe ka aisec iboro kede aswamisinei kede 
ipajan, idunyeta nepepe ka ipapero. Lo nesi eipone 
lo aiyatakin adumunet toma oboro kon kotoma 
ocaalo, mere kwape iteyo oni itunga luka otaunin 
egwelete iboro kotoma obeyin loko kuju komam 
epedoritos aiyatakin toma kec adumunet. Ka kere, 
aijuk kede aitolot iboro lu iswamao kotoma ocaaloi 
amairon akwap akwpa toni ocaaloi nesi eyataki 
ecanit wok noi tape do itunga lu ipu iremokinos 
anear aiboisio nu mam kesi ajenete otaunin korai 
do ecaaloit loka ican ijulakin araun etauninot lo 
ibakor. 

Ebala akirot na eiswamae loka akerianut ebe 
kanu aiyatakin adumunet kede aisiriamikin abar 
kon toma okale kede ateker ber eroko ijo 
kijukakina nesi ne ejaas itunga ice luka otaunin... 

Kosodi do ingetakini, ejai akiro na enyaritai 
Machobane principle, na akoto eong ailipun kane 
ejai lo ajion loka Afrika kotoma akwap naka 
Lesotho, Ejakait Machobane. Ebala ekisil loka 
Machobane ebe ekot ekot itunga luka Afrika aitam 
ber aswam kanukec, itiya adumun aswam bala 
enyamuret kanenice. Akerianut na epoloi nesi 
ekoto kojaas itunga lu egeununete ikulepek 
ebisines kanukec kotoma adoketa kere. Na nesi 
epol noi kanu adukunio akerianut na esipo kotoma 
ocaaloi. 

Eroko eong kinera nu ipu nu ikamunitos akiro 
naka Ejkt. Machobane, mere ber eong ketetemik ijo 
nu ikamunitos ican kede ibakor lu idilas kotoma 

Afrika. Ican lu ipu eraas ican kanu amamus kede 
iboro lu itoswama. Ibore yen eyangaunit nu nesi 
itunga luka Afrika aitolomunun iboro lu mam kesi 
itoswamaete kosodete aitoswam iboro lu mam kesi 
itolomununete. Kotoma oipone kalo, imudia do oni 
abar wok kotoma okito kede icorin. 

Nu kere eyangaunit ecanit lo amamus kede acoa 
arai apirianut, kwape kineritor oni kokuju ebe 
mamitunga luka Afrika epodokinitos acoa kec mam 
itoswamete nepe cep. 

Aso iboro lu itopoloete abar kotoma adoketa 
nuka ateker kesi imorikikinitos, na sodit, alosikinet 
na aitopol ateker koipone lo adukun abar adepar 
kwape kolo da. Ekot itunga luka ocaaloi abokun 
atanin kec nu akipi, adukun atutai nu didik, 
iguudoi kede irotin luko ocaaloi kwape ageunet na 
adumun abar. Kanen da bobo, ekot oni aibwaikin 
agogong na epol toma aiteteun amagoron kede aira 
ikito nepepe ikutiyo kanu adumununa ikee lu 
atagoro kasodete do aiyatakin aitojokiar isuban 
luka Edeke. 

Adau eong atemar ebe ekot aiyatakin adumunet 
toma obore yen itolomuni ijo kotoma aisirimikin 
iboro lu kotoma ateker, kotoma oipone lo mere 
atukun abar kanu kon, konye aijaikin abar ngin 
ingarakini itunga lu obukus. 

Alosikinet na iuniet nesi ne ebunio akirot naka 
Machobane. Epatana alosikinet na: kogir araun 
ekingok. Ebala Machobane ebe, ne ijaikinia ijo 
itunganan ice aswam, iraun ijo ekingok ke. Kanu 
inyo? Naarai aijar kede ejautene kon kere ejai 
akanin ka ebos kanu inyamat kede aijar kere. Karai 
epet ebos ekingok, elosi ekingok ngol emonyi okuti 
adaun apak na edit tai kobonguni bob nepenen, 
naarai ejeni ebe ejare ke kere ejai akanin ka 
emasita. Erai aicoret ebe: kogeu ijo ilope bon awam 

kon arai ebisines arai bo nat ipurojektan. Siri 
kiswama kanu ice itunganan kacut idol ijo ikar lu 
iyatakina. 

Akirot na iongonet nesi na ebe, kowanyu ebe 
ejai ibore yen inyekikina ijo idwe kon akcut 
apirianut naka akwap kede acoa na ejare kwape 
kijaria ijo. Ekot aswamisinei nu imoriaritoa 
amisikin eipone lo adumun inyamat lu edolitos 
kede eidare kec, aiyatakin aitemokin ere, kede 
ayayit ekal kede ipurojektan ke kere ejok nepepe ka 
eipone lo dumununet apiyai kede eitoswamae lo 
ajokan kede iboro ice lu abar. 

Na ikanyet, ekot oni aisisiaun eipone lo 
itoswamaet apkio nuka ican kanu aingarakinor. 
Aibois na atola akio kotoma atyonus arai akangas 
ebeit ijo awomomoun ibore yen ipodori ijo 
aiswamaun arai aijaikin luce kanuka ajokus kon. 

Ipedori bobo oni aitolomun kotoma oinono wok 
adumunet na iyatakina kotoma oiponesio lu aswam 
iboro luka akan lu einono, aitubusiar iboro lu 
iswamauno kore ido kojaas toma aswamisinei nu 
einono wok. Itarauni ijo iboro lu iswamau ijokere lu 
ebisines kanu adumunia apiyai nu igangakinor ijo. 

Kingetakini, abar na idul jokan naka Afrika nesi 
eroko ejai toma osuban luka Edeke kwape nat 
akipi, ikito kede iraan ice. Atyonus bon nes na ebe 
mam abar na itoswamao kanu  aingarakina 
itunganan yen ican yen ko kau. Mam bobo iboro lu 
eroko ejaas akanin nuka ikulepek ikalia lu ore, 
konye arebia do apugan ayayit kec kokiror loka 
aitopolo akwap toni ne kwana ejatatar itunga lu 
ocaaloi alupok nu ekoriete kesi konye korai ebe nu 
apugan. Eraas do kesi amecak kotoma abar na 
erumunete kesi kama luka papaa kec. 

Ne eswama eong toma Okomision loka Alupok 
ko Zimbabwe lo engarenikinit eong lo abu eong 

kalimokite ijo nuke pacu, abu eong kawumok noi 
eipone lo kedemarere itunga luka Afrika abar nakec 
na ejaikiniete kesi ipolok kec. Ate erai abr na 
ekapitol lo ‘idanyanyai’ lo ebeit ti aitaraun ebisines 
lo epol agogong ke noi kanu akerianut naka ateker 
apolou. Awomit eong ebe ne ber kigeara oni kotoma 
Ateteunio naka Afrika na abeit nesi alomakin 
aitemokin akiro nuka itunga ajaut kede alupok kec 
kwape kolo kejaar tetere ngul tunga epedorete 
aitoswam iboro luka abar lu ejaas akanin kec kanu 
akerianut kec aikwarun. 

Alupok ngun nu lem ajaas oipone loka ipolok 
wok kotoma eijanakine kec kesi ebeit ti asalakinit 
toma oipone ngopengol naarai kepotu kolo ipolok 
kocowunitos noi koijanakine kec ebe amamei yen 
amamete alupok kedol nesi apak akote aitoswam 
kes. Etwaniarit lolo nen, nesi ibusakinitor 
abongokin oipone lokolo lo ipolok, lo eingarenikine 
lo akorere itunga iboro ateker kotoma oipone lo 
ngin tungan ilope aitolomun ajokus naka ebisines 
arai akerianut kotoma ke. 

Ebukit loka apedorosio aongon nuka 
eitunganane kanu ajawut kede alupok kwape kolo 
kejaar kotoma okisila luka oinono nesi ebeit oni 
apukun nuke. Emoriaritos apedorosio nu, apedor 
na aitoswam alupok, apedor na aikor alupok ne 
ejaas ice lu iseunit ijo, apedor na aise ikur kobaale 
ikori ijo alupok ebe ice kijaikini ece mam, kwape 
nat idwe kon lu iwurit ijo kogeuni aikor koipone lo 
iteyo ijo akukuranut arai akalanyanut ke, kede, 
ingetakini, apedor na ajaut kede ayuwara kotoma 
apedorosio kangun tetere mam kes.emoromoro 
kojai toma aswam naka ikisila lu itolomunitai 
kotoma ateker. Kotoma oni ainyakakin apedor na 
ekore lo kolo toma oriongeta luka einono kwape 
kolo sek, epedori do ekale kede e Dare loko ocaalo, 

aikor alupok kotoma eirian karai da ekotokinos do 
kesi aitoswam iboro lu eyangaunitos akiro nuka 
apakio kanu nuka land leases kede land titles iboro 
lu Imusugun lu kwana itoswamao kanu akerianut. 
Ekot oni ayitunit ebe ekore loka alupok naka ipolok 
kolo nesi ejaikinere alupok ne ejai ekale konye 
mere idiope tunganan bon kobit ke. Kejaas nu da, 
mam kesi itikokinete akorio naka alupok kacut 
kimoriarite ekore ngol ainerunet naka itunga luko 
okal kangol kede ateker da. 

Akes apolou ebe, epolok nuka ekore loka alupok 
adepar akerianut bon kede akote abar. Erai ekore 
loka alupok kotoma ocaalo lo itodunit eipugae loka 
itunga luko ocaalo lo esipokina jokan. Akes apolou 
ebe ne ejaunotor ingungeta kanu alupok itoswamao 
eiswamae loka  Unhu-Ubuntu-Botho lo erai 
edemokrasi lo ejatatar itunga kere toma. 

Angetakinet 


jeni eong ebe akiro nu inera eitaabo lo eraas nu 

ebalasi itunga lu ipu ebe, ido da korai ebe ebeit 
kodolite, araas nu ekot ngin tunganan yen ko 
Afrika kojeni. Eebo. Eyalama eong ebe kityaka ijo 
apak kosodi aisiom eitaabo lo toni angetakinet, 
akes apolou ebe awuta eong aiduma ejiiri ne ejai 
yen iyunit sek. Itunga luka Afrika ejenete akiro nu 
kotoma aokot kec. Erai atyonus mere ne dumakina 
itunga lu isimonikina nu, konye ejai ajokot okeper 
kon kwape idiope tunganan: inyo ilosi ijo aswam 
kanu iboro lu iner oni? 

Kirero oni ican kede atyokusio nu kos nu kijaar 
oni kotoma akwap wok na Afrika, epatana apalar 
ebe ingai bo nat eong yen. Nu inyoika apedori eong 
aiswamaun? Ebala eitaabo lo ebe ipu iboro lu 
ipedori ijo kwape idiope tunganan aswam! 

Kogeu ber ijo erot kon lo ajenun bobo ebe ingai 
ijo kotoma akwap kana kokwap akolong. Kotoma 
abeitok ebuni eitaabo lo aisub bala ibore yen 
ijaikini ijo eibel kanu nu iswamauna. Kolot ingaren 
kosodi ainomar iboro lu ekot eiswamae loka 

Unhu-Ubuntu-Botho ijo aswam kotoma ijo 
amisiikin ne ijai ijo kangin paaran. 

Aso, ewuta eitaabo lo aingarakin ijo araun 
itunganan yen eyangauni aijulakineta kwape 
kijatatar ijo kede apedor ngin! 


Kosodi kiyitu ebe: Arai eong, naarai kirai oni ipei. 

